(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΞΗ΄

Δευτέρα 1 Φεβρουαρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Αγροτικής Ανάπτυξης και Τροφίμων:
 i. σχετικά με την αποζημίωση των πληγέντων κτηνοτρόφων του Έβρου, τόσο από τις καταστροφικές πλημμύρες του χειμώνα 2014-2015, όσο και από τη λοιμώδη Οζώδη Δερματίτιδα των βοοειδών, καθώς και τη λήψη μέτρων για την προστασία και ανάπτυξη της κτηνοτροφίας, σελ.
 ii. σχετικά με την «αποζημίωση των αγροτών λόγω της ενσκήψεως καταρροϊκού πυρετού», σελ.
 iii. σχετικά με τις καθυστερήσεις στις αδειοδοτήσεις των κτηνοτροφικών εγκαταστάσεων λόγω της μη έκδοσης πράξεων χαρακτηρισμού εκτάσεων από το Δασαρχείο Αμφιλοχίας, σελ.
 iv. σχετικά με τους όρους επιλεξιμότητας των δικαιούχων της συνδεδεμένης ενίσχυσης ρυζιού, σελ.
 β) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αξιολόγηση και τη συνέχιση του Προγράμματος «Στέγαση και Επανένταξη», σελ.
 γ) Προς τον Υπουργό Περιβάλλοντος και Ενέργειας:
 i. σχετικά με την προστασία του Δάσους των Αγίων Θεοδώρων, στην τοπική κοινότητα Ραψάνης, δημοτική ενότητα Κάτω Ολύμπου του Δήμου Τεμπών, σελ.
 ii. σχετικά με την άμεση αντιμετώπιση του ζητήματος των αυθαιρέτων και την άρση της πολιτικής ομηρίας των ιδιοκτητών αυθαιρέτων κτισμάτων, σελ.
 δ) Προς τον Υπουργό Υγείας:
 i. σχετικά με την αντιμετώπιση των προβλημάτων λειτουργίας του Νοσοκομείου Διδυμοτείχου, σελ.
 ii. σχετικά με την εφαρμογή των μέτρων «αυτόματης επιστροφής» (claw back) και «ποσού επιστροφής» (rebate) στις δαπάνες ιδιωτικών παρόχων του ΕΟΠΥΥ για το έτος 2014, σελ.
 iii. σχετικά με τα προβλήματα λειτουργίας του Γενικού Νοσοκομείου Κορίνθου, σελ.
 iv. σχετικά με τα προβλήματα λειτουργίας της Καρδιολογικής Κλινικής του Νοσοκομείου Ρόδου, σελ.
 v. σχετικά με τα προβλήματα λειτουργίας των Νοσοκομείων Αγρινίου και Μεσολογγίου, σελ.
 vi. σχετικά με την κάλυψη των κενών κλινών στις Μονάδες Εντατικής Θεραπείας του ΕΣΥ, σελ.
 vii. σχετικά με τις συνθήκες διαβίωσης των εγκαταλελειμμένων νεογνών στην πτέρυγα του Νοσοκομείου «Αλεξάνδρα», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίου νόμου:

Oι Υπουργοί Οικονομικών, Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Εθνικής Άμυνας, Παιδείας, Έρευνας και Θρησκευμάτων, Εξωτερικών, Εργασίας, Κοινωνικής Ασφάλισης και Κοινωνικής Αλληλεγγύης Υγείας, Περιβάλλοντος και Ενέργειας, Υποδομών, Μεταφορών και Δικτύων, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Επικρατείας και οι Αναπληρωτές Υπουργοί Εσωτερικών και Διοικητικής Ανασυγκρότησης, Εθνικής Άμυνας, Παιδείας, Έρευνας και Θρησκευμάτων Εξωτερικών, Εργασίας, Κοινωνικής Ασφάλισης και Κοινωνικής Αλληλεγγύης, Υγείας και Οικονομικών κατέθεσαν στις 1.2.2016 σχέδιο νόμου: «Κύρωση: α) της από 24-12-2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Αγροτικής Ανάπτυξης και Τροφίμων και Οικονομικών» (Α΄ 182) και β) της από 30-12-2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Οικονομικών, Παιδείας, Έρευνας και Θρησκευμάτων, Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Εργασίας, Κοινωνικής Ασφάλισης και Κοινωνικής Αλληλεγγύης, Εθνικής Άμυνας, Υγείας και Οικονομίας, Ανάπτυξης και Τουρισμού και της ΕΡΤ Α.Ε. (Α΄ 184)», σελ.

ΠΡΕΟΔΡΕΥΟΝΤΕΣ

ΚΟΥΡΑΚΗΣ Α. , σελ.
ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΑΓΕΝΑ Ά. , σελ.
ΓΕΩΡΓΙΑΔΗΣ Σ. , σελ.
ΚΑΚΛΑΜΑΝΗΣ Ν. , σελ.
ΚΟΥΡΑΚΗΣ Α. , σελ.
ΠΟΛΑΚΗΣ Π. , σελ.
ΧΡΙΣΤΟΦΙΛΟΠΟΥΛΟΥ Π. , σελ.

Β. Επί των επικαίρων ερωτήσεων:
ΒΑΓΕΝΑ Ά. , σελ.
ΓΕΩΡΓΙΑΔΗΣ Σ. , σελ.
ΔΗΜΑΣ Χ. , σελ.
ΔΗΜΟΣΧΑΚΗΣ Α. , σελ.
ΗΓΟΥΜΕΝΙΔΗΣ Ν. , σελ.
ΚΑΚΛΑΜΑΝΗΣ Ν. , σελ.
ΚΕΓΚΕΡΟΓΛΟΥ Β. , σελ.
ΚΟΥΡΑΚΗΣ Α. , σελ.
ΚΡΕΜΑΣΤΙΝΟΣ Δ. , σελ.
ΚΩΝΣΤΑΝΤΟΠΟΥΛΟΣ Δ. , σελ.
ΜΕΓΑΛΟΟΙΚΟΝΟΜΟΥ Θ. , σελ.
ΜΙΧΟΣ Ν. , σελ.
ΜΠΟΛΑΡΗΣ Μ. , σελ.
ΠΟΛΑΚΗΣ Π. , σελ.
ΤΖΕΛΕΠΗΣ Μ. , σελ.
ΤΣΙΡΩΝΗΣ Ι. , σελ.
ΦΩΤΙΟΥ Θ. , σελ.
ΧΡΙΣΤΟΦΙΛΟΠΟΥΛΟΥ Π. , σελ.
ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΞΗ΄

Δευτέρα 1 Φεβρουαρίου 2016

Αθήνα, σήμερα την 1η Φεβρουαρίου 2016, ημέρα Δευτέρα και ώρα 18.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΑΝΑΣΤΑΣΙΟΥ ΚΟΥΡΑΚΗ**.

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 29-1-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΞΖ΄ συνεδριάσεώς του, της Παρασκευής 29 Ιανουαρίου 2016, σε ό,τι αφορά την ψήφιση στο σύνολο του σχεδίου νόμου: «Προσαρμογή της ελληνικής νομοθεσίας στην Οδηγία 2009/138/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα ΙΙ), στα άρθρα 2 και 8 της Οδηγίας 2014/51/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 σχετικά με την τροποποίηση των οδηγιών 2003/71/ΕΚ και 2009/138/ΕΚ, και των κανονισμών (ΕΚ) αριθ. 1060/2009, (ΕΕ) αριθ. 1094/2010 και (ΕΕ) αριθ. 1095/2010, όσον αφορά τις εξουσίες της Ευρωπαϊκής Αρχής Ασφαλίσεων και Επαγγελματικών Συντάξεων (εφεξής ΕΑΑΕΣ) και της Ευρωπαϊκής Αρχής Κινητών Αξιών και Αγορών καθώς και στο άρθρο 4 της Οδηγίας 2011/89/ΕΕ του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με τη συμπληρωματική εποπτεία των χρηματοπιστωτικών οντοτήτων που ανήκουν σε χρηματοπιστωτικούς ομίλους ετερογενών δραστηριοτήτων και συναφείς διατάξεις της νομοθεσίας περί της ιδιωτικής ασφάλισης».)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η πρώτη με αριθμό 450/26-1-2016 επίκαιρη ερώτηση πρώτου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Αγροτικής Ανάπτυξης και Τροφίμων, σχετικά με την αποζημίωση των πληγέντων κτηνοτρόφων του Έβρου, τόσο από τις καταστροφικές πλημμύρες του χειμώνα 2014-2015, όσο και από τη λοιμώδη Οζώδη Δερματίτιδα των βοοειδών, καθώς και τη λήψη μέτρων για την προστασία και ανάπτυξη της κτηνοτροφίας.

Στην ερώτηση θα απαντήσει ο Αναπληρωτής Υπουργός Αγροτικής Ανάπτυξης και Τροφίμων κ. Μάρκος Μπόλαρης.

Τον λόγο έχει ο κ. Δημοσχάκης για δύο λεπτά.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε, κύριε Υπουργέ, ο νομός Έβρου και η πρωτογενής παραγωγή του επλήγη πολλαπλώς το 2015. Ειδικά ο κτηνοτροφικός κλάδος επλήγη από τις καταστροφικές πλημμύρες το χειμώνα 2014-2015 και από τη λοιμώδη οζώδη δερματίτιδα των βοοειδών.

Είχαμε προειδοποιήσει και είχαμε κάνει προτάσεις, τρεις γραπτές ερωτήσεις, στον Υπουργό Αγροτικής Ανάπτυξης, τον Μάρτιο του 2015, τον Ιούνιο του 2015 και τον Αύγουστο του ιδίου έτους. Από τη νόσο επλήγησαν ογδόντα δύο εκτροφές στο χωριό Φέρες, στην κωμόπολη των Φερών, με τέσσερις χιλιάδες περίπου βοοειδή εκ των οποίων το 10% εξ αυτών ήταν σε εγκυμοσύνη, πέντε χιλιάδες περίπου σε όλο το νομό Έβρου.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Αρνητικό επιστέγασμα αποτελεί η σημαντική καθυστέρηση στην καταβολή των αποζημιώσεων με τιμές μάλιστα, οι οποίες όπως λέγεται από τους ίδιους τους πληγέντες, αντιστοιχούν σε τιμές αμνοεριφίων και όχι βοοειδών. Πολλαπλές είναι οι συνέπειες για τον κτηνοτροφικό κόσμο του Έβρου, απειλείται πρώτα απ’ όλα η ίδια η ικανότητα βιοπορισμού των οικογενειών αυτών των ανθρώπων, κινδυνεύει φυσικά η βιωσιμότητα των κτηνοτροφικών εκμεταλλεύσεων καθώς τα ποσά των αποζημιώσεων δεν επαρκούν για την αντικατάσταση των χαμένων ζώων και για την εύρυθμη και βιώσιμη λειτουργία των εκμεταλλεύσεων αυτών.

Τέλος, οι κτηνοτρόφοι αυτοί κινδυνεύουν με αποκλεισμό τους από τη νέα ΚΑΠ, μολονότι έχω καταθέσει και γραπτή ερώτηση πάνω στο αντικείμενο αυτό.

Οπότε, κύριε Υπουργέ, τίθενται δύο ζητήματα: Η εξασφάλιση της βιωσιμότητας άμεσα και στο μέλλον της κτηνοτροφίας και η προστασία της από πιθανούς παρόμοιους, μελλοντικούς κινδύνους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Γι’ αυτό και με βάση όλα τα παραπάνω, σας παραθέτω δύο σημαντικά ερωτήματα:

Κατ’ αρχάς, εάν σκοπεύετε να εξετάσετε τη βελτιστοποίηση της διαδικασίας αποζημίωσης και να επαναπροσδιορίσετε και τις τιμές αποζημίωσης. Στο πλαίσιο αυτής της προσπάθειας σκοπεύετε να μελετήσετε την έναρξη προγραμμάτων επανασύστασης των κοπαδιών με πόρους από εναλλακτικές πηγές, όπως το ΕΣΠΑ; Τώρα τον Φεβρουάριο θα καταβάλετε την ενιαία ενίσχυση υπολοίπου της ΚΑΠ για το 30%, το λεγόμενο «πρασίνισμα»;

Τέλος, τι προτίθεσθε να κάνετε για την προώθηση της πρόληψης της προστασίας και της καινοτομίας, της κτηνοτροφικής εν γένει πρωτογενούς παραγωγής στον Έβρο;

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Σας ευχαριστούμε, κύριε Δημοσχάκη.

Τον λόγο έχει ο Αναπληρωτής Υπουργός Αγροτικής Ανάπτυξης και Τροφίμων, κ. Μάρκος Μπόλαρης.

Ορίστε, κύριε Υπουργέ, έχετε τον λόγο για τρία λεπτά.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Ευχαριστώ για την ερώτηση, κύριε συνάδελφε. Καταλαβαίνετε ότι στο πλαίσιο του χρονικού ορίου απάντησης μιας επίκαιρης ερώτησης, τα οκτώ ερωτήματα δεν απαντώνται επαρκώς. Και φαντάζομαι να μην παρεξηγήσετε, εάν δεν ανταπεξέλθω σε όλα.

Δεν θέλω να επαναλάβω στη Βουλή πράγματα, τα οποία εσείς προσωπικά και οι Εβρίτες κτηνοτρόφοι τα γνωρίζουν πάρα πολύ καλά. Γνωρίζετε πως η οζώδης δερματίτιδα για πρώτη φορά πέρασε σε ευρωπαϊκή χώρα. Είναι επιζωοτία η οποία ήλθε από την Αφρική. Γνωρίζετε ότι τα εμβόλια ήλθαν από τη νότια Αφρική, για να τα αντιμετωπίσουμε. Γνωρίζετε ότι έχουν γίνει οι εμβολιασμοί δεκάδων χιλιάδων ζώων. Και γνωρίζετε επίσης, πως επειδή έχουμε καταστροφή και κτηνοτροφικών επιχειρήσεων και οικογενειακών προγραμματισμών και ζημία στην τοπική οικονομία, τα χρήματα τα οποία δόθηκαν στους παραγωγούς με βάση την κοινή υπουργική απόφαση, η οποία προσδιόριζε τις τιμές για τα βοοειδή ανάλογα με το μέγεθος, ανάλογα με την ηλικία, πραγματικά ήταν ποσά τα οποία σε καμμία περίπτωση δεν ανταποκρίνονταν στη ζημία την οποία έπαθε ο άλλος.

 Γι’ αυτόν τον λόγο, όταν επισκέφτηκε τη χώρα μας και το Υπουργείο ο Ευρωπαίος Επίτροπος Υγείας και Υγιεινής των Τροφίμων, θέσαμε αυτά τα ζητήματα στο τραπέζι και εξηγήσαμε την κατάσταση. Μπαίνει ο κτηνίατρος στη μονάδα, διαπιστώνει οζώδη δερματίτιδα κι αυτό σημαίνει ότι πρέπει να σφαγιαστεί όλος ο πληθυσμός της μονάδας, καταστρέφουμε δηλαδή την επιχείρηση. Αυτό δεν γίνεται με μία αποζημίωση με την οποία λέμε 1.500 κάνει το βοοειδές και ανάλογα με την ηλικία δίνουμε τα χρήματα.

Έγινε αντιληπτό από την επιτροπή, στείλαμε και προσωπική επιστολή στους δύο επιτρόπους και στον Υγείας και στον Γεωργίας, για την ανάδειξη του ζητήματος. Τα ζητήματα και τα θέματα, όπως τα θέσαμε, έχουν γίνει αντιληπτά, γιατί δεν αρκεστήκαμε στο να πούμε ότι η χώρα μας έχει αυτό το πρόβλημα.

Αναδείξαμε ότι το πρόβλημα υπάρχει και στη Βουλγαρία και στη Ρουμανία και στην Πολωνία και στην Κύπρο με άλλες αρρώστιες και ζητήσαμε αλλαγή της ευρωπαϊκής πολιτικής, έτσι ώστε με ευρωπαϊκό σχέδιο δράσης, στο οποίο δηλώσαμε ότι είμαστε διατεθειμένοι να τεθούμε επικεφαλής, να αντιμετωπίσουμε τα ζητήματα των ζωονόσων στα εκτός της χώρας, προτού να μπει στην Ευρωπαϊκή Ένωση. Και είναι μία πολιτική, η οποία είναι κατανοητή σαν πρόταση. Αυτό, βέβαια, σημαίνει ότι πρέπει η Ευρωπαϊκή Ένωση στο επίπεδο της επιτροπής να αλλάξει πολιτική. Η απάντηση, λοιπόν, από πλευράς Ευρωπαϊκής Ένωσης και των επιτρόπων είναι θετική αρχικά.

Κύριε Πρόεδρε, θα συνεχίσω στη δευτερολογία.

Ευχαριστώ πάρα πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Κύριε Βουλευτά, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Υπουργέ, οι καλές προθέσεις σας είναι δεδομένες και ως εκ της πολιτικής σας διαδρομής και ως εκ του χαρακτήρος και της καλής διάθεσης που επιδεικνύετε πάντα. Ωστόσο, όμως, καλείστε να διορθώσετε τα σφάλματα, διότι μπορεί να λέτε ότι κάνατε ό,τι ήταν δυνατόν, όμως, είχε ενημερωθεί το Υπουργείο Αγροτικής Ανάπτυξης πολύ πιο έγκαιρα, όταν ακριβώς ευρίσκετο η ζωονόσος στα παράλια της Μικράς Ασίας, αλλά δεν θα πάμε εκεί, γιατί αυτό ιστορικά έχει καταγραφεί.

Τώρα πλέον τίθεται το θέμα τι θα κάνει το Υπουργείο Αγροτικής Ανάπτυξης ώστε αυτοί οι άνθρωποι, οι οποίοι έχασαν τα ζωντανά τους -άλλος εκατό, άλλος εκατό πενήντα, ογδόντα δύο οικογένειες είναι, κύριε Πρόεδρε- να αντικαταστήσουν το ζωικό τους κεφάλαιο. Οι γαλακτοφόρες αγελάδες που έχασαν σήμερα, κάνουν 2.200 ευρώ στη διεθνή αγορά και στην ελληνική. Αυτοί, όμως, εισέπραξαν 600 με 700 ευρώ. Εγώ σας ερωτώ με βάση την απλή αριθμητική: Μπορούν;

Δεύτερον, έχασαν τα ζωντανά τους και δεν έχουν το καθημερινό γάλα, διότι αυτό ήταν το καθημερινό εισόδημά τους. Άλλοι παίρνουν μισθούς. Αυτοί έπαιρναν το γάλα τους και με αυτό μπορούσαν να ζήσουν την οικογένειά τους. Μπορούν σήμερα να ζήσουν τις τετραμελείς, πενταμελείς οικογένειες τους αυτοί που έχασαν τα ζωντανά τους; Έχετε κάτι στο σχέδιό σας;

Τρίτον, σκεφτήκατε αν θα δώσετε κάποιο δάνειο ή θα εξασφαλίσετε υπό την εγγύηση του ελληνικού κράτους ή μέσω εργαλείων που μας δίνει η Ευρωπαϊκή Ένωση ή ακόμα και κάποια άλλα στα πλαίσια του φορολογικού νόμου που ισχύει στη χώρα ή μπορείτε εσείς να εισαγάγετε για πρώτη φορά;

Διότι, θέλω να πω, κύριε Πρόεδρε, ότι για πρώτη φορά συζητείται κτηνοτρόφος να μπορεί να αποζημιωθεί από το ελληνικό κράτος και να αντικαταστήσει το ζωικό του κεφάλαιο. Μέχρι τώρα έπαιρναν κάτι και τελείωνε η υποχρέωση της χώρας. Αυτήν τη στιγμή θέτουμε το θέμα σε κατάσταση βιοπορισμού αυτών των ανθρώπων και των οικογενειών τους, σε αντικατάσταση του ζωικού τους κεφαλαίου, για να συνεχίσουν να κάνουν αυτήν τη δουλεία. Διότι αν δεν δούμε αυτούς τους ανθρώπους, θα είναι στα μπλόκα. Ξέρετε πού θα τους βρούμε. Δυστυχώς, εκεί είναι.

Και από την άλλη πλευρά, θα ήθελα να πω ότι ο Έβρος δεν αποτελεί μόνο την αρχή της Ευρωπαϊκής Ένωσης για όλα. Αποτελεί, όμως, και για την προστασία του ζωικού κεφαλαίου της Ευρώπης. Εγώ πιστεύω στην επιστήμη, γιατί μέχρι τώρα η επιστήμη δεν ενεπλάκη, κύριε Πρόεδρε.

Προτείνουμε δύο πράγματα: Υπάρχει το Ινστιτούτο Εξωτικών Νοσημάτων, το οποίο ιδρύθηκε και βρίσκεται στην Ορεστιάδα. Έχει εγκατασταθεί σε κτήριο, έχουν εξασφαλιστεί τα μηχανήματα και δεν υπάρχει το ανάλογο προσωπικό, το επιστημονικό και το τεχνικό, για να μπορέσει να σταθεί εμπόδιο στην κάθε ζωονόσο που επιχειρεί κάθε χρόνο να μπει στην Ελλάδα, να μπει στον Έβρο, να μπει στη Θράκη, να μπει στην Ευρώπη.

Δεύτερον, πιστεύουμε στην ίδρυση μιας κτηνιατρικής σχολής. Φυσικά είναι ανεπίκαιρο να συζητούμε για ίδρυση πανεπιστημίου. Κύριε Πρόεδρε, εσείς τα ξέρετε καλύτερα και ως πανεπιστημιακός και ως Υπουργός, μέχρι πρότινος, της Παιδείας. Αλλά θα ήθελα να πω ότι, εφόσον η Ευρώπη θέλει να προστατεύσει το ζωικό της κεφάλαιο, θα πρέπει να το πράξει μέσα από την επιστήμη. Νομίζω ότι μπορεί να λειτουργήσει ένα -όπως είναι το Ανοιχτό Πανεπιστήμιο της Πάτρας και το αντίστοιχο της Θεσσαλονίκης- και με κονδύλια της Ευρωπαϊκής Ένωσης, με στόχο την προστασία του ζωικού κεφαλαίου της Ευρωπαϊκής Ένωσης.

Προτείνουμε για πρώτη φορά το πανεπιστήμιο να μπει στην παραγωγική διαδικασία και να συνδεθεί και με τις εκτροφές αυτές που υπάρχουν -ευτυχώς απ’ αυτές που έχουν διασωθεί-, προκειμένου τα διδακτήρια και τα αμφιθέατρα να είναι η Κτηνιατρική Σχολή.

Νομίζω πως το οφείλετε, κύριε Υπουργέ, εάν δεν μπορείτε, να εισηγηθείτε στον αρμόδιο επίτροπο ή στους ομολόγους σας ότι, εφόσον οι ζωονόσοι έχουν βρει τον δρόμο κι αυτός ο δρόμος είναι ο Έβρος, τότε θα πρέπει να ανακοπεί. Κι αυτό ανακόπτεται μόνο με την επιστήμη, όπως προείπα.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Δημοσχάκη.

Ο Αναπληρωτής Υπουργός κ. Μπόλαρης έχει τον λόγο για τη δευτερολογία του.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Κύριε συνάδελφε, οι πιέσεις και η ανάδειξη του προβλήματος στο επίπεδο της Ευρωπαϊκής Ένωσης είχαν θετικά αποτελέσματα για τη χώρα και για τους πληγέντες κτηνοτρόφους.

Κατ’ αρχάς, ο επίτροπος υποσχέθηκε και ήδη εξασφάλισε τα χρήματα τα οποία σαν χώρα δαπανήσαμε και η πολιτεία και η περιφέρεια για τα εμβόλια και για τις ταφές των ζώων αυτών. Μιλάμε για εκατομμύρια χρήματα.

Δεύτερον, εξασφαλίστηκε η δεύτερη δόση των εμβολίων. Γιατί όπως ξέρετε καλά, η οζώδης δερματίτιδα για να αντιμετωπιστεί χρειάζεται δεύτερη δόση εμβολίου, η οποία πρέπει να γίνει από την άνοιξη και μετά. Είναι κι αυτά εξασφαλισμένα. Έχει δημιουργηθεί και σχετική παρακαταθήκη εμβολίων, ούτως ώστε φέτος να δοθούν και έγκαιρα και αδαπάνως στους κτηνοτρόφους.

Εκείνο το οποίο είναι το σημαντικότερο και στο οποίο αναφέρεστε –το ξέρετε ότι το περιέγραψα στην επιστολή προς τον Ευρωπαίο επίτροπο- είναι ότι έχουμε μια χορήγηση προσωρινής έκτακτης ενίσχυσης στους παραγωγούς στους τομείς κτηνοτροφίας. Αφορά και άλλα κράτη-μέλη. Το ποσό, το οποίο δόθηκε στην Ελλάδα, είναι 2.258.000 ευρώ. Αυτό το ποσό, είναι απόφαση δική μας -έχει ενημερωθεί η Ευρωπαϊκή Ένωση- να κατανεμηθεί άμεσα σε κτηνοτρόφους του κλάδου της βοοτροφίας με βάση τα παρακάτω κριτήρια.

Σας διαβάζω το έγγραφο: Τη δραστηριοποίησή τους σε περιοχές που επλήγησαν από τη λοιμώδη οζώδη δερματίτιδα, η οποία ενέτεινε τα προβλήματα και τις οικονομικές επιπτώσεις από την κρίση και στον τομέα του αγελαδινού γάλακτος, αλλά και του κρέατος. Βέβαια, το δεύτερο κριτήριο είναι το επίπεδο παραγωγικής τους δραστηριότητας στις 31 Μαρτίου 2015, χρόνος που προηγείται της συρρίκνωσης της παραγωγής λόγω της οζώδους δερματίτιδας. Προϋπόθεση είναι η αποκατάσταση τυχόν απολεσθέντος ζωικού κεφαλαίου μέχρι και 31 Απριλίου 2016. Βάζουμε έναν χρόνο για τα θέματα της αποκατάστασης. Ο χρόνος αυτός τίθεται, ώστε να υπάρχει επαρκής χρόνος ελέγχου της τυχόν αδράνειας κ.λπ..

Συνεπώς έχει εξασφαλιστεί κονδύλιο, το οποίο με απόφαση του Υπουργείου προορίζεται συγκεκριμένα στην ομάδα των πληγέντων βοοτρόφων, γαλακτοπαραγωγών και μη, για να υπάρξει αποκατάσταση του ζωικού κεφαλαίου. Είναι μία πρώτη απόφαση, είναι μία, αν θέλετε, πρώτη νίκη που υπάρχει από πλευράς αντιμετώπισης των ζωονόσων στην κατεύθυνση της αναπλήρωσης του ζωικού κεφαλαίου. Φτάνει αυτό; Όχι. Χρειάζεται να συνεχίσουμε, ώστε αυτό το οποίο γίνεται σήμερα έκτακτα, να γίνει καθεστώς και να υπάρχουν αποζημιώσεις και για το απολεσθέν γάλα, εάν θέλουμε να είμαστε έντιμοι και συνεπείς απέναντι στους παραγωγούς μας, για να μπορέσουμε να στηρίξουμε την κτηνοτροφία.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Αναπληρωτή Υπουργό Αγροτικής Ανάπτυξης κ. Μάρκο Μπόλαρη.

Προχωρούμε στην επόμενη ερώτηση στο ίδιο Υπουργείο, η οποία ειναι η δεύτερη με αριθμό 448/25-1-2016 επίκαιρη ερώτηση πρώτου κύκλου του Βουλευτή Εύβοιας του Λαϊκού Συνδέσμου-Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων,σχετικά με την «αποζημίωση των αγροτών λόγω της ενσκήψεως καταρροϊκού πυρετού».

Ομοίως, θα απαντήσει ο Αναπληρωτής Υπουργός κ. Μπόλαρης.

Κύριε Μίχο, έχετε το λόγο για να αναπτύξετε την ερώτησή σας σε δύο λεπτά.

**ΝΙΚΟΛΑΟΣ ΜΙΧΟΣ:** Ευχαριστώ, κύριε Πρόεδρε.

Κύριε Υπουργέ, παρά τις προαναγγελθείσες δεσμεύσεις της πολιτείας περί καταβολής αποζημιώσεων των κτηνοτρόφων, οι οποίοι υπέστησαν σημαντική ζημία λόγω της πανδημίας ιογενούς καταρροϊκού πυρετού το έτος 2014, δυστυχώς ακόμη εκκρεμούν σημαντικά ποσά. Αρκετοί κτηνοτρόφοι επλήγησαν σφοδρώς από την επιδημία που ενέσκηψε, ενώ ακόμη περιμένουν την καταβολή αποζημιώσεων. Αυτή είτε δεν έχει καταβληθεί ακόμη, είτε έχει καταβληθεί μικρό μέρος αυτής.

Ως εκ τούτου, οι πληγέντες κτηνοτρόφοι έχουν περιέλθει σε απόγνωση, αδυνατώντας να εκπληρώσουν τις οικονομικές τους εκκρεμότητες και τις απαιτήσεις της επαγγελματικής τους δραστηριότητας. Συγκεκριμένα, αδύνατη καθίσταται η αγορά ζωικού κεφαλαίου, καθώς και η διενέργεια δηλώσεων στο ΟΣΔΕ. Η εξυγίανση του ζωικού κεφαλαίου εμφανώς δεν έχει επιτευχθεί.

Και ρωτάω: Έχουν διασφαλιστεί τα 22 με 23 εκατομμύρια ευρώ, όπως είχε δεσμευτεί η Κυβέρνηση για την εξυγίανση του ζωικού κεφαλαίου; Και αν ναι, μέσω ποιων ενεργειών προτίθεστε να ικανοποιήσετε τα εκκρεμώντα αιτήματα περί αποζημιώσεως;

Και δεύτερον, δεδομένης της μεγάλης σημασίας που διαδραματίζει ο τομέας της κτηνοτροφίας στην εθνική παραγωγή, υπάρχει ένα κεντρικό ρεαλιστικό σχέδιο αντιμετώπισης του ζητήματος των αποζημιώσεων, διότι σημαντικό μέρος των κτηνοτρόφων έχει περιέλθει σε απόγνωση;

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Μίχο.

Ο Αναπληρωτής Υπουργός κ. Μάρκος Μπόλαρης, θα απαντήσει στην πρωτολογία του για τρία λεπτά.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης):** Κύριε συνάδελφε, ο καταρροϊκός πυρετός έχει εμφανιστεί από το 2008. Μέχρι το 2012 καταγραφότανε περιστασιακά και σταδιακά κρούσματα. Δυστυχώς το Μάη του 2014 ξεκίνησε μία επιζωοτία, η οποία έπνιξε όλη τη χώρα. Το 2015, ευτυχώς, είχαμε μόνο μία εστία στη Ρόδο.

Σχετικά με τις αποζημιώσεις. Γίνονται οι αποζημιώσεις με την ΚΥΑ, η οποία εκδόθηκε τον Ιούλιου του 2015. Με βάση αυτήν έχουν πληρωθεί δαπάνες για υποχρεωτική θανάτωση και διάθεση για καταστροφή και ταφή θανατωμένων ζώων, επιχορήγηση αγοράς εγκεκριμένων από τον ΕΟΦ φαρμάκων και αποζημίωση κτηνοτρόφων για διάθεση.

Με βάση αυτά, το 2014 και το 2015 για τον καταρροϊκό πυρετό έχει καταβληθεί συνολικά 1.338.000 ευρώ. Από αυτά οι 738.000 ευρώ καταβλήθηκαν το 2014. Τα υπόλοιπα, που τα περισσότερα ήτανε αποζημιώσεις του 2014, καταβλήθηκαν το 2015, δηλαδή, περίπου 600.000 ευρώ.

Υπάρχουν λίγοι παραγωγοί, οι οποίοι δεν έχουν καλυφθεί. Ο πολύ μεγάλος αριθμός έχει καλυφθεί. Και στην ερώτηση που κάνετε για το αν έχουν εξασφαλιστεί τα χρήματα στον Προϋπολογισμό, θέλω να σας πω ότι για το έτος 2016 και επειδή το πρόβλημα με τις επιζωοτίες, τις ζωονόσους είναι έντονο στη χώρα -και η προηγούμενη ερώτηση, όπως παρακολουθήσατε με το συνάδελφο τον κ. Δημοσχάκη, σε τέτοια περίπτωση αναφερόταν- έχουν εξασφαλιστεί για το πρόγραμμα εξυγίανσης του ζωίκου κεφαλαίου της χώρας και έχουν εγγραφεί στον Προϋπολογισμό συνολικές πιστώσεις 22.331.000 ευρώ. Οι πιστώσεις αυτές αφορούν υλοποίηση των επιμέρους προγραμμάτων για την αντιμετώπιση της κάθε μιας από τις ζωονόσους.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Κύριε Μίχο, έχετε τον λόγο για τη δευτερολογία σας.

**ΝΙΚΟΛΑΟΣ ΜΙΧΟΣ:** Σας ευχαριστώ.

Εδώ μου έχει στείλει και φωτογραφίες ο συγκεκριμένος κτηνοτρόφος. Δεν θα αναφέρω το όνομά του, για να προστατέψω τον συγκεκριμένο άνθρωπο. Δεν χρειάζεται να το αναφέρω, γιατί ξέρουμε τι γίνεται με κάποιες δημόσιες υπηρεσίες και μπορεί να βρει τον μπελά του στην πορεία.

Μου αναφέρει, λοιπόν, ότι εδώ και έντεκα μήνες από τα τριακόσια πρόβατα που είχε, έχασε τα διακόσια δέκα το 2014, λόγω του καταρροϊκού πυρετού. Για τη ζημία αυτή έχει αποζημιωθεί μόνο για είκοσι πρόβατα. Τα χρήματα αυτά τα έλαβε πριν από δέκα μήνες. Έχει υποστεί μεγάλη καταστροφή και οι αρμόδιες υπηρεσίες είναι ενήμερες. Σημειωτέον ότι τα πενήντα τρία από τα διακόσια δέκα πρόβατα δεν θα τα πληρωθεί, μολονότι έχει βεβαίωση. Τις βεβαιώσεις τις έχω όλες εδώ. Θα σβήσω το όνομά του και θα σας τις φέρω. Είναι με σφραγίδες των κτηνιάτρων και ό,τι άλλο χρειάζεται.

Ο λόγος που δεν τα δικαιολογεί είναι διότι οι σφαγές πραγματοποιούνταν μόνο μία φορά την εβδομάδα και τα ζώα δεν άντεχαν λόγω του πυρετού και πέθαναν. Όταν πήγαινε τα ψόφια, τα πετούσαν και δεν τα κατέγραφαν.

Φυσικά, είναι σε πλήρη απόγνωση ο άνθρωπος και ρωτάει τι πρέπει να κάνει κι εκείνος για να ανταπεξέλθει, να πληρώσει τις υποχρεώσεις του και να βάλει τροφές μέσα στον στάβλο του την κατάλληλη εποχή, που είναι φθηνές, για να μπορέσει να ταΐσει.

Από κει και πέρα, με όλα αυτά τα μέτρα που παίρνει η Κυβέρνηση, ποινικοποιεί τους αγρότες. Δεν τα ρίχνω όλα σε σας. Είχαμε και τις προηγούμενες κυβερνήσεις, του ΠΑΣΟΚ και της Νέας Δημοκρατίας, που έφεραν το μνημόνιο 1 και το μνημόνιο 2, που υπέγραψαν και το μνημόνιο 3 όπου ήξεραν τι θα γίνει, τι μέτρα θα παρθούν και ότι δεν θα αποζημιωθεί κανένας.

Από την άλλη, ενισχύετε τις τράπεζες, τους καναλάρχες και τους εργολάβους, αντί να ενισχύσετε τους αγρότες. Έχει γίνει τέσσερις φορές προσπάθεια για να μην πτωχεύσουν οι τράπεζες και αφήσατε τους αγρότες και τους κτηνοτρόφους. Αφήσατε, δηλαδή, τους ανθρώπους που παράγουν. Μιλάμε για μία παραγωγική τάξη.

Και ετοιμάζεστε τώρα, με τα νέα μέτρα, να πάρετε τα σπίτια των αγροτών και των κτηνοτρόφων, με τα κόκκινα δάνεια, όταν χαρίζετε πεντακόσια πενήντα εκατομμύρια στη «HOCHTIEF», στους Γερμανούς που έχουν έλθει στην πατρίδα μας και λένε «δεν σας πληρώνουμε το ΦΠΑ». Χαρίζετε δάνεια στους εγχώριους νταβατζήδες, τους καναλάρχες και τους μεγαλοεργολάβους. Παίρνουν όλα τα μεγάλα κονδύλια του ΕΣΠΑ, αντί να δοθούν στους αγρότες, στους κτηνοτρόφους, σε μικρούς επιχειρηματίες, σε μικρομεσαίες επιχειρήσεις και σε άλλες παραγωγικές τάξεις. Αυτό είναι αντιπαραγωγικό.

Πώς θα ανταπεξέλθουν αυτοί; Από τη μία, λοιπόν, είναι οι αρρώστιες. Από την άλλη στον ΕΛΓΑ έχουν καταβληθεί δεκαέξι, δεκαοκτώ εκατομμύρια ευρώ, αν θυμάμαι καλά, και έχουν επιστραφεί στους κτηνοτρόφους -από δικά τους λεφτά, από λεφτά που τα έχουν βάλει εκεί- μόνο τα έξι. Τα υπόλοιπα λεφτά πού έχουν πάει;

Αν δεν κάνετε κάτι, θα τελειώσουν και οι κτηνοτρόφοι, θα τελειώσουν και οι αγρότες, θα τελειώσουν οι πάντες! Έχουν πιάσει τα μπλόκα. Δεν φεύγει κανένας από κει. Κλείνουν τα σύνορα του Προμαχώνα. Παλεύουν γι’ αυτό που τους ανήκει.

Είχατε πει ότι θα σταθείτε δίπλα τους, αλλά δεν το κάνετε. Συνεχίζετε την πολιτική της Νέας Δημοκρατίας και του ΠΑΣΟΚ. Είναι οι μόνοι που είναι παραγωγικοί –το ξαναλέω- και πηγαίνετε να τους κάνετε αντιπαραγωγικούς και να τους πετάξετε στην άκρη.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Μίχο.

Κύριε Υπουργέ, έχετε τον λόγο για τη δευτερολογία σας.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και** **Τροφίμων):** Κύριε συνάδελφε, θέσατε συγκεκριμένο ερώτημα. Σας απάντησα με αριθμούς επακριβώς πάνω στο συγκεκριμένο ερώτημα. εσείς, τώρα, θέλετε να κάνετε μία πολιτική τοποθέτηση επικαλούμενος τα γεγονότα, χωρίς, όμως, να εστιάσετε πάνω στα ζητήματα.

**ΝΙΚΟΛΑΟΣ ΜΙΧΟΣ:** Τα γεγονότα είναι αυτά.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Επειδή υπάρχει το συγκεκριμένο ζήτημα, εγώ σας ζητώ να μου δώσετε τα στοιχεία και αν υπάρχει παραγωγός ο οποίος αδικείται, είμαστε εδώ για να συνεννοηθούμε με τις υπηρεσίες και να αρθεί όποια αδικία έχει γίνει.

**ΝΙΚΟΛΑΟΣ ΜΙΧΟΣ:** Θα σας φέρω όσα στοιχεία θέλετε.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Θα φέρετε τα στοιχεία, για να συνεννοηθούμε με την υπηρεσία.

**ΝΙΚΟΛΑΟΣ ΜΙΧΟΣ:** Βεβαίως.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Κι αν θέλετε να είμαστε χρήσιμοι και να λύσουμε το θέμα, δεν θα σβήσετε τα ονόματα, για να μπορούμε να συνεννοηθούμε. Έτσι κι αλλιώς αυτή είναι μία διαδικασία, η οποία θα κινηθεί μέσα από τις υπηρεσίες. Και θα κινηθεί με αντικειμενικότητα για να υπάρξει δικαιοσύνη.

Τα χρήματα, λοιπόν, έχουν δοθεί στους κτηνοτρόφους. Έχετε ένα συγκεκριμένο παράδειγμα. Να το δώσετε για να το δούμε και αν υπάρχει ζήτημα είτε από παράβλεψη, είτε από λάθος, να αντιμετωπιστεί και να λύσουμε το όποιο πρόβλημα υπάρχει εάν κινείται μέσα στα πλαίσια των νόμων. Πάντοτε υπάρχει αυτή η προϋπόθεση.

Ρωτήσατε για τους κτηνοτρόφους και θέλω να σας πω ότι υπάρχει μία σειρά από μέτρα, τα οποία προβλέπονται στο Πρόγραμμα Αγροτικής Ανασυγκρότησης.

Επτά από αυτά στοχεύουν στη στήριξη της κτηνοτροφίας και στις ομάδες παραγωγών, στη βελτίωση, στην καθετοποίηση, στους νέους αγρότες, στους νέους κτηνοτρόφους και στα νέα προϊόντα, τα οποία ξεκινούν με την καινούργια προγραμματική περίοδο. Είναι μία πρόκληση και για τους κτηνοτρόφους και για τα νέα παιδιά και για όσους έχουν δυνατότητα αντικειμενικά να μπουν στην πρωτογενή παραγωγή, είτε ως αγρότες είτε ως κτηνοτρόφοι, να αξιοποιήσουν αυτά τα προγράμματα και να μπουν στην παραγωγική διαδικασία.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ. Στην επόμενη ερώτηση απαντάτε πάλι εσείς.

Εισερχόμεθα, στην τρίτη με αριθμό 441/25-1-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κωνσταντόπουλου προς τον Υπουργό Αγροτικής Ανάπτυξης και Τροφίμων, σχετικά με τις καθυστερήσεις στις αδειοδοτήσεις των κτηνοτροφικών εγκαταστάσεων λόγω της μη έκδοσης πράξεων χαρακτηρισμού εκτάσεων από το Δασαρχείο Αμφιλοχίας.

Στην ερώτηση θα απαντήσει ο Αναπληρωτής Υπουργός Αγροτικής Ανάπτυξης και Τροφίμων, κ. Μάρκος Μπόλαρης.

Κύριε Κωνσταντόπουλε, έχετε τον λόγο για να αναπτύξετε την πρωτολογία σας, για δύο λεπτά.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ.

Κύριε Υπουργέ, οι κτηνοτρόφοι της Αιτωλοακαρνανίας βρίσκονται σε απόγνωση. Βλέπουν τον κλάδο τους να οδηγείται σε αφανισμό. Στον Νομό Αιτωλοακαρνανίας εκατοντάδες κτηνοτρόφοι έχουν καταθέσει αιτήσεις για άδειες σταβλικής εγκατάστασης. Καμμία απάντηση, καμμία πρόοδος στο αίτημά τους.

Στο Δασαρχείο Αμφιλοχίας στοιβάζονται εννιακόσιες αιτήσεις κτηνοτρόφων για αξιολόγηση από τον Ορεινό Βάλτο, το Περδικάκι και τον Εμπεσό. Κι, όμως, η έκδοση πράξεων χαρακτηρισμού έχει ουσιαστικά βαλτώσει.

Αυτό πρακτικά σημαίνει ότι οι κτηνοτρόφοι που έχουν ενταχθεί στο μέτρο 214 και ειδικότερα στη δράση 1.2, «Βιολογική κτηνοτροφία», καθώς και στη δράση 3.1, «Διατήρηση απειλούμενων αυτόχθονων φυλών αγροτικών ζώων», κινδυνεύουν να χάσουν τις ενισχύσεις με ευθύνη της πολιτείας. Και ξέρετε γιατί κύριε Υπουργέ; Γιατί η έκδοση της άδειας σταβλικής εγκατάστασης είναι προϋπόθεση για την πληρωμή τους.

Οι κτηνοτρόφοι έχουν καταβάλει όλοι μεγάλα χρηματικά ποσά για την αδειοδότηση των εγκαταστάσεών τους και την ένταξή τους στα προγράμματα και σήμερα βρίσκονται μετέωροι. Έτσι, χωρίς να έχουν την άδεια λειτουργίας κινδυνεύουν να χάσουν πολύτιμους για την τοπική ανάπτυξη κοινοτικούς πόρους. Βρίσκονται στον αέρα και, δυστυχώς, αντιμετωπίζουν την ολιγωρία της πολιτείας. Έχουν κάνει οι ίδιοι όλες τις προβλεπόμενες ενέργειες και περίμεναν να αποφανθεί το Δασαρχείο. Δεν είναι παράλογο;

Το ίδιο αντιμετωπίζουν και όσοι εντάχθηκαν στο μέτρο 112, «Εγκατάσταση Νέων Αγροτών», καθώς και στο μέτρο 121 «Εκσυγχρονισμός γεωργικών εκμεταλλεύσεων». Αυτή η κατάσταση, σε συνδυασμό με το θέμα που έχει προκύψει με την κατανομή των βοσκοτόπων και την επικείμενη φοροεπιδρομή, οδηγεί τους κτηνοτρόφους σε εξαθλίωση.

Κύριε Υπουργέ, μέχρι σήμερα δεν έχετε ελαφρύνει σε καμμία περίπτωση τον αγροτικό κόσμο. Δεν βελτιώσατε τη θέση των αγροτών, ούτε τη λειτουργία του πρωτογενή τομέα. Βεβαίως, αυτό δεν οφείλεται μόνο στο Υπουργείο Αγροτικής Ανάπτυξης, αλλά στη γενικότερη πολιτική της Κυβέρνησης.

Σας ερωτώ, λοιπόν: Τι μέτρα θα πάρει το Υπουργείο για να επιλυθεί άμεσα το μεγάλο και άδικο πρόβλημα, που αντιμετωπίζουν οι κτηνοτρόφοι της Αιτωλοακαρνανίας με τις αδειοδοτήσεις για ίδρυση και λειτουργία κτηνοτροφικών μονάδων και συγκεκριμένα στον Ορεινό Βάλτο, στον Εμπεσό και στο Περδικάκι και γενικότερα στον ορεινό όγκο του Ορεινού Βάλτου.

Πώς θα διασφαλίσετε να μην χαθούν οι κοινοτικές ενισχύσεις; Πώς σκοπεύετε να στηρίξετε την ανάπτυξη της κτηνοτροφίας στο Νομό και γενικότερα στην Ελλάδα;

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κωνσταντόπουλο.

Τον λόγο έχει ο Υπουργός κ. Μάρκος Μπόλαρης για τρία λεπτά.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων:** Ευχαριστώ πολύ, κύριε Πρόεδρε.

Ευχαριστώ πολύ, κύριε συνάδελφε. Από την πρώτη μέρα που πήγα στο Υπουργείο όσοι κτηνοτρόφοι ήρθαν, κύριε συνάδελφε, έθεσαν το ίδιο ζήτημα -ανάμεσα σε όλα τα άλλα- το πρόβλημα, δηλαδή, το οποίο έχει η αδειοδότηση των σταβλικών εγκαταστάσεων, των κτηνοτροφικών εγκαταστάσεων.

Το νομοσχέδιο είναι σχετικά καινούργιο. Ψηφίστηκε το 2012. Είναι, όμως, σύνθετο. Έχει μία μεγάλη γραφειοκρατία και δημιουργεί ζητήματα σαν και αυτά στα οποία αναφερθήκατε. Αρκεί να σας πω ότι ενώ οι σταβλικές εγκαταστάσεις, οι οποίες χρήζουν αδειοδότησης, είναι πολλές δεκάδες χιλιάδες, οι άδειες που έχουν εκδοθεί με βάση τον υφιστάμενο νόμο είναι μόνο μερικές εκατοντάδες.

Αυτό σημαίνει ότι χρειάζεται παρέμβαση για την αλλαγή του νομοθετικού πλαισίου. Στην κατεύθυνση αυτή κινείται το Υπουργείο. Έχει δοθεί εντολή για τη συγκρότηση επιτροπής, στην οποία δεν θα συμμετέχουν μόνο υπηρεσιακοί παράγοντες αλλά και εκπρόσωποι των αντιπροσωπευτικών οργανώσεων των κτηνοτρόφων, η οποία στόχο θα έχει να φέρει εισήγηση απλούστευσης της διαδικασίας, απαλλαγής από χρονοβόρα γραφειοκρατικά χαρακτηριστικά, ώστε να επιταχυνθεί η διαδικασία και, βέβαια, να μειωθεί το κόστος για την κατασκευή των σταβλικών εγκαταστάσεων, πράγμα το οποίο δημιουργεί τεράστια ζητήματα στον κτηνοτροφικό τομέα.

Θα πρέπει, βέβαια, να σας πω ότι επειδή, ακριβώς, το νομικό πλαίσιο δημιούργησε αυτά τα ζητήματα, στα οποία αναφερθήκατε, υπήρξε στον τελευταίο νόμο για τους βοσκοτόπους μια παρέμβαση, με την οποία δόθηκε παράταση δεκαοκτώ μηνών για να μην αντιμετωπίζουν οι κτηνοτρόφοι προβλήματα με τις σταβλικές εγκαταστάσεις, αλλά και με τις επιδοτήσεις τους, έτσι ώστε στο διάστημα το οποίο μεσολαβεί, να έχουμε τη δυνατότητα να παρέμβουμε στην κατεύθυνση στην οποία αναφερθήκατε. Να παρέμβουμε, δηλαδή, στην κατεύθυνση της τροποποίησης του υφισταμένου νομικού πλαισίου, για να μπορούμε να έχουμε το καλύτερο δυνατό αποτέλεσμα σε ταχύτερους χρόνους και, βέβαια, να ελαφρύνουμε τους κτηνοτρόφους από δυσβάσταχτα βάρη, γιατί έχει και αυτό το χαρακτηριστικό η υφιστάμενη νομοθεσία.

Στο ζήτημα το οποίο αναφερθήκατε, θα πρέπει να σας πω ότι η συζήτηση με την Αιτωλοακαρνανία γίνεται και στοχευμένα. Υπάρχει θέμα αλλαγής του νομοθετικού πλαισίου και για ένα μεγάλο ζήτημα που αφορά στα ορεινά της χώρας και έχει τεθεί στο τραπέζι από την Αιτωλοακαρνανία. Είναι ένα ζήτημα, το οποίο αφορά στην ίδρυση και λειτουργία σφαγείων με σκοπό τη διευκόλυνση των κτηνοτρόφων, ώστε να έχουν πρόσβαση χωρίς να έχουν τεράστια κόστη μεταφοράς σε σφαγείο.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Τον λόγο έχει ο κ. Κωνσταντόπουλος, Βουλευτής Αιτωλοακαρνανίας της Δημοκρατικής Συμπαράταξης ΠΑΣΟΚ-ΔΗΜΑΡ, για τη δευτερολογία του για δύο λεπτά.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, μιλάμε για έναν ισχυρό παραγωγικό ιστό. Μιλάμε για μια νέα παραγωγική ανασυγκρότηση, που θα βγάλει τη χώρα από το αδιέξοδο. Επί του πρακτέου, όμως, τίποτα. Ενώ η οικονομική κρίση και η ανεργία είναι στο κόκκινο, οι πρωτοβουλίες για στήριξη του πρωτογενούς τομέα κρίνονται αναγκαίες. Οι προτάσεις, δε, είναι ανύπαρκτες.

Κύριε Υπουργέ, έρχομαι στους κτηνοτρόφους της Αιτωλοακαρνανίας, της πατρίδας μου. Θα είναι εγκληματικό σε αυτήν τη δύσκολη οικονομική συγκυρία οι κτηνοτρόφοι να χάσουν τα χρήματά τους. Είναι χρήματα που δικαιούνται. Είναι χρέος σας να διασφαλίσετε αυτό να αποτραπεί. Ήδη το εισόδημά τους έχει συρρικνωθεί σε βαθμό που δεν μπορούν πλέον να υποστηρίξουν την ανάπτυξη της κτηνοτροφίας. Οι πρόσθετοι φόροι αυξάνουν κατακόρυφα το κόστος παραγωγής. Η αύξηση του ΦΠΑ στα αγροτικά εφόδια, λιπάσματα, φυτοφάρμακα, ζωοτροφές από το 13% στο 23% που ισχύει από τον περασμένο Ιούλιο, επιβαρύνει την κατάσταση. Η πλήρης κατάργηση επιστροφής του Ειδικού Φόρου Κατανάλωσης, η αύξηση του ΦΠΑ στο 23% στα συσκευασμένα τρόφιμα, ο ΕΝΦΙΑ που λέγατε ότι θα καταργήσετε αλλά τελικά τον επιβάλλατε εκτός από το σπίτι και στο χωράφι και την αποθήκη και τη στάνη, οι αυξήσεις στο συντελεστή φορολογίας εισοδήματος, η αύξηση της προκαταβολής του φόρου αλλά και οι επικείμενες τεράστιες αυξήσεις στις ασφαλιστικές εισφορές, θα αποτελέσουν ταφόπλακα για τον αγροτικό χώρο.

Κύριε Υπουργέ, δείτε τους δρόμους όλης της χώρας. Είναι αποκλεισμένοι από τα μπλόκα των αγροτών. Σας τίμησαν με μια δεύτερη ευκαιρία και εσείς σήμερα τους δίνετε το τελειωτικό χτύπημα! Κραυγάζουν από αγωνία. Εσείς, όμως, κύριε Υπουργέ και η Κυβέρνηση ΣΥΡΙΖΑ-ΑΝΕΛ, έχετε τα αυτιά σας κλειστά μέσα στα γραφεία σας, παραπλανημένοι από τη μέθη της εξουσίας. Τσακίζετε τη μικρομεσαία αγροτιά και ανοίγετε το δρόμο στα μεγάλα συμφέροντα!

Αυτό δεν έχει καμμία σχέση με την παραγωγική ανασυγκρότηση, που υποσχεθήκατε στο τόπο τόσο στο Γενάρη του 2015 όσο και τον Σεπτέμβρη του 2015. Δεν έχει καμμία σχέση με την κοινωνική δικαιοσύνη στο όνομα της οποίας μοιράσατε φρούδες ελπίδες. Δεν έχει καμμία σχέση με την Αριστερά, το περιεχόμενο και την ιστορία της.

Κύριε Υπουργέ, έστω και την ύστατη ώρα λάβετε αποφάσεις που θα αποτρέπουν την καταστροφή του πρωτογενούς τομέα. Δώστε ελπίδα και προοπτική στον αγροτικό κόσμο. Δώστε ελπίδα και προοπτική στους νέους που ασχολούνται με την κτηνοτροφία και τη γεωργία.

Φροντίστε για τη στελέχωση των υπηρεσιών. Συγκροτήστε μια μακρόπνοη αγροτική πολιτική.

Δώστε αύριο το πρωί, κύριε Υπουργέ -σας παρακαλώ προσωπικά- εντολή να ολοκληρωθεί η αξιολόγηση των αιτήσεων ίδρυσης και λειτουργίας κτηνοτροφικών μονάδων στον ορεινό Βάλτο, στον Εμπεσό και στο Περδικάκι. Θέστε τα θεμέλια για την επιστροφή στην ανάπτυξη.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κωνσταντόπουλο.

Κύριε Υπουργέ, έχετε τον λόγο για τη δευτερολογία σας.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Κύριε συνάδελφε, η προσέγγιση την οποία έχω στα ζητήματα, θέλω να είναι θετική και όχι καταστροφολογική.

Κάνατε μια ερώτηση. Σας απάντησα ότι το Υπουργείο έχει καταγράψει το ζήτημα και πως κινείται για την επίλυσή του. Επιμένετε. Αφού επιμένετε, θα σας πω ότι η ερώτηση όταν αφορά τα δασαρχεία, δεν απευθύνεται σε αυτό το Υπουργείο. Άλλο Υπουργείο είναι υπεύθυνο για τα δασαρχεία. Σας λέω, όμως, ότι το πλαίσιο του νόμου, που ψηφίστηκε από τις προηγούμενες κυβερνήσεις, είναι γραφειοκρατικό κι έχει δημιουργήσει τεράστια προβλήματα.

Με καταγεγραμμένες ανάγκες για έκδοση εκατόν τριάντα, εκατόν σαράντα χιλιάδων αδειών, έχουν εκδοθεί εξακόσιες δεκατρείς. Αυτό είναι το πλέγμα. Είναι απόλυτα αναποτελεσματικό το νομικό πλαίσιο. Σε αυτήν την κατεύθυνση, όπως σας εξήγησα, κινούμαστε για να το αλλάξουμε. Δουλεύει η επιτροπή.

Τώρα, εγώ καταλαβαίνω ότι πρέπει να γίνει αντιπολίτευση. Ωραία. Έχει σημασία ο κόσμος, οι πολίτες, οι οποίοι μας ακούν, να καταλαβαίνουν ότι στον τόπο αυτό πέρα από το παιχνίδι της μεταφοράς ευθυνών από τη μια πτέρυγα στην άλλη, γίνονται θετικά πράγματα. Υπάρχουν συμπολίτες μας στον κτηνοτροφικό τομέα, στον αγροτικό τομέα, στον μεταποιητικό τομέα, οι οποίοι διαπρέπουν και οι οποίοι έχουν τα καλύτερα αποτελέσματα.

Είναι πεποίθηση και της Κυβέρνησης και του ομιλούντος προσωπικά, αλλά και της κοινωνίας, ότι ο παραγωγικός τομέας, ο πρωτογενής τομέας, έχει όλες τις δυνατότητες για την παραγωγή πλούτου, για τη στήριξη των οικογενειών, των ανθρώπων που επιχειρούν, των τοπικών οικονομιών, της εθνικής οικονομίας, με πιστοποίηση προϊόντων, με εξαγωγές.

Γι’ αυτό μόνο πέντε σημεία θα σας πω, στα γρήγορα, για τις προκλήσεις που έχει το Πρόγραμμα Αγροτικής Ανασυγκρότησης. Τη στήριξη της συνεργασίας με τις ομάδες-παραγωγούς και χρηματοδότηση από το Πρόγραμμα Αγροτικής Ανασυγκρότησης. Τη στήριξη καθετοποίησης της παραγωγής και στον κτηνοτροφικό και στον αγροτικό τομέα. Τη στήριξη της πιστοποίησης της ποιότητας των προϊόντων, με συγκεκριμένες δράσεις και χρηματοδότηση, στην κατεύθυνση που είπαμε προηγουμένως. Την παραγωγή ενέργειας από ανανεώσιμες πηγές και στις κτηνοτροφικές και στις αγροτικές μονάδες. Και -κάτι το οποίο μπαίνει και με ιδιαίτερη ένταση το υπογραμμίζω- συλλογική χρήση κι επεξεργασία αποβλήτων και από τις κτηνοτροφικές και από τις μεταποιητικές μονάδες. Συγκεκριμένα χρήματα σε συγκεκριμένα προγράμματα. Πρόκληση για τον πρωτογενή τομέα, για τους κτηνοτρόφους μας, για τους παραγωγούς.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό κ. Μπόλαρη.

Θα σας κρατήσουμε και για την επόμενη ερώτηση.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Είστε γενναιόδωρος, κύριε Πρόεδρε! Ευχαριστώ πολύ!

**ΠΡΟΕΔΡΕΥΩΝ (Αναστάσιος Κουράκης):** Συνεχίζουμε με τη δέκατη πέμπτη με αριθμό 433/22-1-2016 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ-ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων, σχετικά με τους όρους επιλεξιμότητας των δικαιούχων της συνδεδεμένης ενίσχυσης ρυζιού.

Στην ερώτηση θα απαντήσει –όπως είπαμε- ο Αναπληρωτής Υπουργός κ. Μάρκος Μπόλαρης.

Κύριε Τζελέπη, έχετε τον λόγο για δύο λεπτά για να αναπτύξετε την ερώτησή σας.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Κύριε Αναπληρωτή Υπουργέ, μια πρωτόγνωρη και ασφυκτική κατάσταση βιώνουν οι ορυζοπαραγωγοί της χώρας μας. Έχουμε τριακόσιες χιλιάδες στρέμματα σπαρμένα το 2015 και διακόσιες πενήντα χιλιάδες τόνους παραγωγή ρυζιού. Σήμερα, θεωρητικά, θα έπρεπε να βρισκόμαστε στην κορύφωση της απορρόφησης του ρυζιού. Συμβαίνει το αντίθετο, όμως, παίρνοντας ως παράδειγμα τον νομό μου. Δέκα ορυζοπαραγωγικές κοινότητες μου έστειλαν μια επιστολή, όπως και σε εσάς, -την κατέθεσα- όσον αφορά τις 15 Δεκεμβρίου. Από τα είκοσι τέσσερα εκατομμύρια κιλά, ούτε το 10% δεν έχει απορροφηθεί.

Το αντίστοιχο συμβαίνει και σε όλη την ελληνική επικράτεια. Στη Χαλάστρα από τους σαράντα χιλιάδες τόνους ούτε χίλια πεντακόσια κιλά δεν έχουν απορροφηθεί. Στον Β΄ Συνεταιρισμό Χαλάστρας από τους πενήντα χιλιάδες τόνους ούτε τέσσερα εκατομμύρια κιλά δεν έχουν απορροφηθεί.

Υπάρχει μεγάλη ανησυχία στους ορυζοπαραγωγούς σχετικά με τη συνδεδεμένη ενίσχυση ρυζιού. Σύμφωνα με τον κανονισμό 1307/2013 για τις συνδεδεμένες ενισχύσεις ανά προϊόν, για να μπορούν να είναι τα προϊόντα μας ανταγωνιστικά, υπάρχει από το Υπουργείο σας η υπ’ αριθμόν 924/21-5-2015 υπουργική απόφαση όπου στο άρθρο 3 καθορίζει ότι οι ορυζοπαραγωγοί πρέπει να παραδώσουν τις ποσότητες ρυζιού και να τις τιμολογήσουν έως τις 28 Φεβρουαρίου για να τύχουν της συνδεδεμένης ενίσχυσης ρυζιού 26 ευρώ ανά στρέμμα.

Καταλαβαίνετε πολύ καλά ότι σήμερα αυτό είναι ανέφικτο και ουτοπικό. Γι’ αυτό και ρωτώ -μάλιστα ρωτώ από τον Δεκέμβρη και τώρα, στις 27 Ιανουαρίου, την έκανα επίκαιρη την ερώτηση, μια και δεν μου απάντησε το Υπουργείο- εάν είναι στις προθέσεις του Υπουργείου ούτως ώστε να προβείτε στη θέσπιση μιας πιο ευέλικτης ρύθμισης για τον επανακαθορισμό των όρων επιλεξιμότητας των δικαιούχων συνδεδεμένης ενίσχυσης ορυζοπαραγωγών. Προτείνω παράταση, επιμήκυνση χρονική τουλάχιστον τρεις μήνες.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Τζελέπη.

Τον λόγο έχει ο Αναπληρωτής Υπουργός Αγροτικής Ανάπτυξης και Τροφίμων κ. Μπόλαρης για την πρωτολογία του.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, έχετε δίκιο. Και μεγάλη παραγωγή έχουμε και παραγωγή άσπρου ρυζιού έχουμε, το οποίο τις προηγούμενες χρονιές είχε απορροφηθεί εύκολα από γειτονικές χώρες. Φέτος, επειδή έχουν αντιληφθεί ότι υπάρχει μεγάλη ποσότητα, υπάρχει το γνωστό παιχνίδι το οποίο κάνει το εμπόριο προκειμένου να ρίξει την τιμή. Δηλαδή, ποιότητα ρυζιού την οποία πέρσι την απορρόφησαν στην τιμή των 42 λεπτών, φέτος δίνουν 25 λεπτά και φεύγουν.

Η κατάσταση είναι όπως την περιγράψατε. Υπάρχουν πραγματικά τεράστιες ποσότητες αζήτητες. Στην κατεύθυνση αυτή υπάρχει διάλογος για την αντιμετώπιση του ζητήματος, ο οποίος κατέληξε. Είναι σαφές ότι και οι έμποροι όταν γνωρίζουν ότι υπάρχει προθεσμία μέχρι τις 28 Φεβρουαρίου, επιχειρούν να εκμαιεύσουν. Ξέρουν ότι αν δεν τιμολογηθούν οι ποσότητες, οι ορυζοπαραγωγοί κινδυνεύουν να χάσουν τη συνδεδεμένη και επομένως έχουν έναν μοχλό πίεσης.

Στην κατεύθυνση αυτή το Υπουργείο σε συνεννόηση με τον ΟΠΕΚΕΠΕ, έχει ζητήσει και υπάρχει απόφαση για παράταση ενός μήνα. Θα την δείτε ανηρτημένη αύριο η μεθαύριο. Έχω την αλληλογραφία, θα την δείτε, όμως, επισήμως ανηρτημένη. Αυτό αρχικά. Διότι θα πρέπει να στείλουμε πρώτα από όλα ένα μήνυμα στην αγορά, στο εμπόριο, ότι δεν θα εκβιάσουν τους παραγωγούς για να πάρουν το ρύζι στα 2/3 της περσινής τιμής.

Ξέρετε ότι υπάρχει και μια άλλη αντικειμενική δυσκολία, η οποία λέει ότι η συνδεδεμένη πρέπει να πληρωθεί μέχρι τις 30 Ιουνίου. Υπάρχει, λοιπόν, ένα ζήτημα το οποίο έχει να κάνει με τις υπηρεσίες, με το κατά πόσο μπορούν να γίνουν οι διασταυρώσεις, οι έλεγχοι για να μπορεί να γίνει και η δεύτερη πληρωμή μέχρι τις 30 Ιουνίου.

Σε πρώτη φάση, λοιπόν, αυτό το οποίο σας λέω από αυτό το Βήμα είναι ότι υπάρχει ειλημμένη απόφαση για παράταση μέχρι 28 Μαρτίου. Και ελπίζουμε μέσα στο διάστημα αυτό να λυθεί το ζήτημα. Εάν δεν λυθεί, είμαστε εδώ. Το μήνυμα προς αυτούς οι οποίοι επιχειρούν να εκμεταλλευτούν την φετινή κατάσταση, πιέζοντας τους παραγωγούς, είναι σαφές.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Κύριε Τζελέπη, έχετε τον λόγο για τη δευτερολογία σας.

**ΜΙΧΑΗΛ ΤΖΕΛΕΠΗΣ:** Κατ’ αρχάς, χαίρομαι ότι έχετε διαπιστώσει το πρόβλημα. Θεωρώ, όμως, ότι αυτό που γίνεται σήμερα κάτω από την πίεση της επίκαιρης, όπου με αναφορά και ερώτηση έφερα το θέμα από το Δεκέμβριο μήνα, έδωσε τη δυνατότητα σε ένα κομμάτι από το εμπόριο να συμπιέσει τις τιμές, όπως προαναφέρεται, στο 50% και κάτω.

Από την άλλη πλευρά, όμως, οφείλω να σας τονίσω ότι δεν βλέπουμε αντίστοιχη μείωση στις τιμές καταναλωτού και αυτό πρέπει να το λάβουμε υπ’ όψιν. Οι τιμές καταναλωτού παραμένουν στα ίδια επίπεδα.

Από την άλλη την πλευρά, το Υπουργείο δεν έλαβε υπ’ όψιν –το Μάιο, όταν έβγαλε την εγκύκλιο δεν υπήρχαν ακόμα τα capital controls, μετέπειτα, όμως και η ύφεση ήταν ορατή, αλλά και τα capital controls ήταν πλέον πραγματικότητα- ότι αυτή τη στιγμή και οι έμποροι να θελήσουν να απορροφήσουν τις συγκεκριμένες ποσότητες της χώρας, δεν έχουν την αντίστοιχη ρευστότητα.

Και να ληφθεί υπ’ όψιν ότι οι μεταποιητικές επιχειρήσεις χρειάζονται τουλάχιστον τρεις με τέσσερις μήνες για τη μεταποίηση του προϊόντος και μετέπειτα να τα διοχετεύσουν στην αγορά. Άρα, θα πρέπει να υπάρξει μέριμνα από την πλευρά του Υπουργείου -γιατί μιλάμε για ανταγωνιστική εξωστρεφή γεωργία κ.λπ.- ούτως ώστε να υπάρχει και αντίστοιχη ρευστότητα, μια και η ευθύνη για τα capital controls βαρύνει αποκλειστικά την Κυβέρνηση.

Ο ένας μήνας, το ξανατονίζω, δεν φτάνει. Είναι καταγεγραμμένα πλέον στο χαρτογραφικό υπόβαθρο του ΟΠΕΚΕΠΕ τα τριακόσιες χιλιάδες στρέμματα ρυζιού. Οι παραγωγοί είναι γνωστοί. Άρα, χρειάζεται ένας μήνας το πολύ ώστε οι υπηρεσίες να κάνουν την αποπληρωμή της συνδεδεμένης. Δεν χρειάζεται να το πάμε μήνα-μήνα σε μια χρονική περίοδο όπου οι οικονομικές πιέσεις στους παραγωγούς είναι μεγάλες, όταν ήδη έχουν πάρει μόνο το 50% της ενιαίας ενίσχυσης, όταν περιμένουν να πάρουν από την πλευρά της Κυβέρνησης μια σειρά από αποζημιώσεις από το υπόλοιπο 50% της ενιαίας ενίσχυσης. Οι υποχρεώσεις τρέχουν.

Μην απορούμε, λοιπόν, γιατί βλέπουμε σήμερα το αποκορύφωμα των αγροτικών κινητοποιήσεων. Εγώ λέω ότι το ασφαλιστικό και το φορολογικό, αυτό που ακούστηκε, ήταν η σταγόνα που ξεχείλισε το ποτήρι της οργής στον αγροτικό κόσμο. Γιατί οι πολιτικές σας το 2015, οι οποίες σηματοδοτούνται και στη συγκεκριμένη περίπτωση με την αντίστοιχη πολιτική που εφαρμόσατε στη συνδεδεμένη για το ρύζι, που και τώρα το πάτε μέρα-μέρα, το μόνο που δημιουργούν είναι προβλήματα στον πρωτογενή τομέα, συρρίκνωση των τιμών στους αγρότες και κατ’ επέκταση τους κάνετε μη παραγωγικούς και τους βγάζετε έξω από την αγροτική δραστηριότητα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Τζελέπη.

Κύριε Υπουργέ, έχετε τον λόγο για τη δευτερολογία σας.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Είναι καταγεγραμμένο το πρόβλημα, λοιπόν, κύριε συνάδελφε, όπως και εσείς είπατε, με ενημέρωση του Υπουργείου από τον ίδιο τον αγροτικό κόσμο, με παρεμβάσεις και συνεργασία με τις μεγάλες οργανώσεις και της Θεσσαλονίκης και των Σερρών και της Αιτωλοακαρνανίας.

Το Υπουργείο κινείται για να δώσει τη λύση στο πρόβλημα, έτσι ώστε και οι συνδεδεμένη να πληρωθεί στους αγρότες, να μην είναι έρμαια εκβιασμών και πιέσεων, αλλά και σε καμμία περίπτωση να μην διακινδυνεύσουμε την δεύτερη δόση και να χαθούν ευρωπαϊκά λεφτά σίγουρα, τα οποία πηγαίνουν στους ορυζοπαραγωγούς.

Θα πίστευα ότι κλείνοντας θα δείχνατε την καλή θέληση. Διότι βλέπετε ότι το ζήτημα το οποίο έχετε θέσει από πλευράς Υπουργείου είναι ώριμο και έχει δοθεί λύση. Και εάν δεν φτάσει αυτό το χρονικό διάστημα, είμαστε εδώ για να το διαχειριστούμε.

Το μήνυμα, λοιπόν, στους ορυζοπαραγωγούς είναι ότι το Υπουργείο παρεμβαίνει και δίνει τη λύση, εξασφαλίζοντας τη δεύτερη δόση, για να μην διακινδυνεύσουμε σίγουρα χρήματα από τη συνδεδεμένη. Εάν υπάρξει οποιαδήποτε άλλη εξέλιξη, είμαστε εδώ για την αντιμετωπίσουμε και να δώσουμε λύση, με πολύ ενδιαφέρον και στήριξη και αγωνία στο καθημερινό πρόβλημα που έχει ο παραγωγός στο χωράφι, στη στάνη, στον αμπελώνα, στον ελαιώνα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Αναπληρωτή Υπουργό Αγροτικής Ανάπτυξης και Τροφίμων. Σήμερα έχει την τιμητική του με τέσσερις επίκαιρες ερωτήσεις.

Προχωρούμε στην τρίτη με αριθμό 443/25-1-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με την αξιολόγηση και τη συνέχιση του προγράμματος «Στέγαση και Επανένταξη».

Στην ερώτηση θα απαντήσει η Αναπληρώτρια Υπουργός κ. Θεανώ Φωτίου.

Το λόγο έχει ο κ. Κεγκέρογλου για να αναπτύξει την ερώτησή του σε δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρία Υπουργέ, είναι γνωστό ότι τα χρόνια της κρίσης έχει μεγεθυνθεί το πρόβλημα στέγης για πολλές χιλιάδες συμπολίτες μας. Και αναφέρομαι βεβαίως και σε αυτούς που χάνουν το σπίτι τους και βρίσκονται στο δρόμο, είτε σε κέντρα υποδοχής και ξενώνες, και σε αυτούς που κινδυνεύουν να το χάσουν λόγω της αδυναμίας να το κρατήσουν πληρώνοντας το ενοίκιο.

Ο κύριος Αναπληρωτής Υπουργός Αγροτικής Ανάπτυξης, όταν ήταν αρμόδιος, εισηγήθηκε τη θεσμοθέτηση της έννοιας του αστέγου το 2012. Με βάση αυτή καταρτίσαμε το πρόγραμμα «Στέγαση και Επανένταξη» ως πιλοτικό ουσιαστικά, γιατί αφορά τη στέγαση χιλίων διακοσίων συμπολιτών μας που κυρίως είναι σε ξενώνες και θα πρέπει να μεταβούν σε μια μόνιμη κατοικία.

Αυτή η διαδικασία είναι πάρα πολύ δύσκολη βεβαίως, γιατί δεν είναι μόνο το οικονομικό θέμα, είναι και η ψυχοκοινωνική στήριξη και η διαχείριση των πραγμάτων, αλλά πολλές φορές και η άρνηση των ανθρώπων που έχουν μπει σε αυτό το στάδιο να ενταχθούν και να ξαναποκτήσουν σπίτι. Είναι δύσκολο.

Το πρόγραμμα αυτό, που ήταν για το 2015, το επεξεργαστήκαμε και το είχαμε τότε συμβασιοποιήσει μέχρι το τέλος του 2014, αν θυμάμαι καλά, και μέσα στο 2015 έχει εξελιχθεί. Προφανώς θα μπει και στο 2016 η υλοποίησή του.

Αυτό το οποίο θα ήθελα είναι να δούμε -επειδή προβλέπει, εκτός από τη στέγαση και για ένα ποσοστό, την επανένταξη στην εργασία για όσους μπορούν και δύνανται- αν έχει αξιολογηθεί θετικά -μέχρι τώρα τουλάχιστον- το πρόγραμμα και αν σκοπεύετε να συνεχίσετε τη χρηματοδότησή του είτε για τους ίδιους ανθρώπους είτε διευρύνοντας τον αριθμό των ανθρώπων που μπορούν να ενταχθούν.

Σημειώνω ότι γι’ αυτούς που κινδυνεύουν να χάσουν το σπίτι τους το πρόγραμμα της «Επιδότησης Ενοικίου» είναι πάρα πολύ σημαντικό, διότι προλαμβάνει αυτή την κατάσταση, εφ’ όσον βέβαια υπάρξουν και άλλες προϋποθέσεις, γιατί από μόνη της μία επιδότηση μπορεί να μη δίνει λύση, αλλά είναι κάτι το οποίο θα συμβάλει στο να μην αυξάνεται ο αριθμός των ανθρώπων που θα βρεθούν είτε στο δρόμο είτε σε ξενώνες.

Και θα ήθελα να δω τι πρόθεση έχετε για τη συνέχιση του συγκεκριμένου προγράμματος.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κεγκέρογλου.

Τον λόγο έχει η Αναπληρώτρια Υπουργός κ. Θεανώ Φωτίου για την πρώτη της απάντηση.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κεγκέρογλου, εσείς προσωπικά, όταν προΐστατο στη θέση του Υφυπουργού Πρόνοιας στο Υπουργείο Εργασίας, εποπτεύσατε αυτό τοπιλοτικό πρόγραμμα και αναθέσατε στο ΥΑΔ ως διαχειριστική αρχή να το υλοποιήσει. Πολύ σωστά είπατε ότι είναι ένα πιλοτικό πρόγραμμα.

Κατ’ αρχάς, να πω ότι εμείς θεωρούμε ότι είναι ένα πολύ ενδιαφέρον και εξαιρετικά θετικό πρόγραμμα, το οποίο μας δίνει διάφορες δυνατότητες να κατανοήσουμε πράγματα, που παραδείγματος χάριν με την επιδότηση ενοικίου που κάναμε στο πρόγραμμα για την ανθρωπιστική κρίση δεν τα βλέπουμε με τη σαφή και στοχευμένη κλίμακα που υπάρχει στο πρόγραμμα «Στέγαση και Επανένταξη». Επομένως, έχουμε, αν θέλετε, αγκαλιάσει το πρόγραμμα και το υλοποιούμε με πολύ προσοχή.

Όπως ξέρετε, όμως, οι χίλιοι εβδομήντα τρεις ωφελούμενοι εντάχθηκαν και υπέγραψαν τις προγραμματικές συμβάσεις μέσα στον Ιανουάριο του 2015.

Από εκεί και ύστερα, έπρεπε να δημιουργηθούν τα προφίλ των ωφελούμενων, να διερευνηθούν όλα τους τα περιουσιακά στοιχεία και όλα τους τα φορολογικά στοιχεία, ακριβώς για να μπορέσουμε να δούμε από εκεί και πέρα το πρόγραμμα πώς θα συνεχιστεί. Αυτό μας πήρε ένα μεγάλο διάστημα. Δηλαδή μας έφθασε στον Ιούνιο 2015. Εν τω μεταξύ, τέσσερις φορείς απεντάχθηκαν του προγράμματος. Κυρίως οι δήμοι υλοποιούν αυτήν τη στιγμή το πρόγραμμα.

Θα θυμάστε πολύ καλά ότι ένας από τους όρους του προγράμματος για την ολοκλήρωσή του -γιατί βεβαίως την πρώτη δόση και το πρώτο κομμάτι του προγράμματος εμείς το υλοποιήσαμε, εξ ου και εκταμιεύσαμε το 30% των χρημάτων όπως προβλεπόταν- δηλαδή μία από τις προϋποθέσεις υλοποίησης του προγράμματος μέχρι τέλους, ήταν η ένταξη στην εργασία. Αυτό, όπως πολύ σωστά είπατε, είναι εξαιρετικά δύσκολο, γιατί ακριβώς αναφερόμαστε σε πολύ ευάλωτες ομάδες, με πολύ ιδιαίτερα χαρακτηριστικά.

Απ’ αυτούς, λοιπόν, που εντάχθηκαν στο πρόγραμμα, σήμερα επτακόσια εξήντα οκτώ άτομα έχουν ήδη στεγαστεί, όπως ακριβώς τους βρίσκουν στέγη οι δήμοι, αλλά και οι διάφοροι φορείς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Ένα λεπτό, κύριε Πρόεδρε, και θα συνεχίσω στη δευτερολογία μου.

Όμως, πολλοί δήμοι, όπως οι Δήμοι Πειραιά, Φυλής, Ασπροπύργου, Βύρωνα, Κηφισιάς και Πάτρας, ακόμη δεν έχουν ανταποκριθεί, δηλαδή δεν έχουν καταφέρει να τους βρουν σπίτι.

Απ’ όλους αυτούς, εκατόν εξήντα ένα άτομα έχουν βρει δουλειά. Πάρα πολύ λίγο φαίνεται, αλλά εσείς ξέρετε πόσο δύσκολο είναι και τι άθλος είναι να βρουν δουλειά. Εξ αυτών, δική τους επιχείρηση κάνουν τρεις στην Αθήνα, ένας στη Νέα Ιωνία και ένας στην Ηγουμενίτσα, γιατί είναι και πολλοί άνθρωποι απ’ αυτούς που ήδη έχασαν τις επιχειρήσεις τους. Δεν είναι εύκολο, δηλαδή, να επαναδραστηριοποιηθούν σε ΚΟΙΝΣΕΠ και λοιπά.

Επομένως, εμείς με την εξέλιξη του προγράμματος και μέχρι τώρα είχαμε το εξής δίλημμα: Ή αναθεωρούμε την προϋπόθεση του προγράμματος, δηλαδή ότι το 30% όσων έχουν μπει στο πρόγραμμα πρέπει να βρουν δουλειά, θέση στην αγορά εργασίας ή επεκτείνουμε το πρόγραμμα, το οποίο έληγε στις 31-12-2015.

Επιλέξαμε τη δεύτερη λύση, να επεκτείνουμε το πρόγραμμα, γιατί, όπως σας είπα, περιμένουμε να βγάλουμε πολλά συμπεράσματα απ’ αυτό. Επομένως, το κάνουμε αυτό και συγχρόνως ξέρετε ότι...

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

**ΠΡΟΕΔΡΕΥΩΝ (Αναστάσιος Κουράκης):** Τα υπόλοιπα να τα πείτε στη δευτερολογία σας;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ναι, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Κύριε Κεγκέρογλου, έχετε τον λόγο για να δευτερολογήσετε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα μπορούσε να έχει ολοκληρωθεί η συζήτηση με την ερώτηση και την απάντηση, γιατί φαίνεται απ’ αυτά που μας είπε η κυρία Υπουργός ότι το πρόγραμμα -παρά τη μικρή καθυστέρηση λόγω του ότι έτσι προβλεπόταν στο πρώτο στάδιο - είναι σε πλήρη εξέλιξη και παρά τις δυσκολίες που υπάρχουν για ανθρώπους που είναι αποξενωμένοι και από το οικείο οικογενειακό περιβάλλον, αλλά και από την έννοια της εργασίας, από κάθε έννοια δραστηριότητας -το ποσοστό το οποίο αναφέρθηκε- ο αριθμός εκατόν εξήντα ένα, παρ’ ότι φαίνεται μικρός, είναι πάρα πολύ μεγάλος σε σχέση με τα προβλήματα τα οποία υπάρχουν σ’ αυτήν την κατηγορία των ανθρώπων.

Είναι ένα πρόγραμμα πιλοτικό και καινοτόμο ταυτόχρονα και θα μας δώσει, όπως σωστά είπατε, τη δυνατότητα –και θα το έλεγα στη δευτερομιλία μου- να βγάλουμε συμπεράσματα για την ποιότητα των παρεμβάσεων που πρέπει να κάνουμε σ’ αυτόν τον δύσκολο χώρο των ανθρώπων που βρίσκονται από τη μια μέρα στην άλλη άστεγοι και στη συνέχεια είναι πάρα πολύ δύσκολο να επανενταχθούν, να επανακοινωνικοποιηθούν.

Άρα, λοιπόν, εγώ θεωρώ ότι είναι σε πάρα πολύ θετική κατεύθυνση η πολιτική του Υπουργείου για τη συνέχιση του προγράμματος.

Ελπίζω ότι θα υπάρχει και η οικονομική δυνατότητα, ούτως ώστε να διευρυνθεί και να υλοποιηθεί ένα τέτοιο καινοτόμο πρόγραμμα, όπως –γιατί ξέχασα να το πω, δεν το ανέφερα- πολύ σωστά είπε, που υλοποιείται από έναν οργανισμό του Υπουργείου όπου ταυτόχρονα αποκτά και την τεχνογνωσία και τη δυνατότητα για πράγματα τα οποία μπορούμε να κάνουμε στο αύριο.

Επομένως, κατά το κομμάτι της ερώτησης που αφορά τη διεύρυνση και τη συνέχιση του προγράμματος, θεωρώ ότι έχω πάρει θετική απάντηση και ενθαρρύνω και εγώ, όσο μπορώ, τη συνέχιση αυτού του προγράμματος, έστω και από τη θέση στην οποία είμαι σήμερα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Κεγκέρογλου.

Το λόγο έχει η Αναπληρώτρια Υπουργός κ. Θεανώ Φωτίου, για να δευτερολογήσει.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Κεγκέρογλου, για τα καλά σας λόγια, που θα τα μεταβιβάσω σε όλους τους συναδέλφους του Υπουργείου, αλλά κυρίως του ΕΥΑΔ, οι οποίοι πραγματικά μοχθούν γι’ αυτό το πρόγραμμα, που είναι τόσο δύσκολο, αλλά και εξαιρετικά ενδιαφέρον.

Όπως ξέρετε, υπάρχει ήδη -για την τεχνογνωσία που αναφέρατε- μία ηλεκτρονική πλατφόρμα που δόθηκε στους παρόχους σ’ όλη την Ελλάδα και παρακολουθούμε κεντρικά την όλη ιστορία.

Προγραμματίζουμε μέσα σε αυτόν τον μήνα τέσσερις μεγάλες συγκεντρώσεις, στην Κρήτη, στη βόρεια Ελλάδα, στην Πελοπόννησο και στην Αθήνα. Θα μαζέψουμε, δηλαδή, όλους τους υπόλοιπους δήμους στην Αθήνα, ακριβώς για να συζητήσουμε μαζί τους τα ιδιαίτερα προβλήματα και να δούμε λύσεις επί τόπου πρακτικές, για να προχωρήσει το πρόγραμμα. Αυτό δείχνει και πόσο το θεωρούμε εμείς σημαντικό.

Συγχρόνως, έχουμε υποβάλει στο ΕΣΠΑ πρόγραμμα για τη συνολική καταγραφή και παρακολούθηση των αστέγων και βέβαια θα συνεχίσουμε το πρόγραμμα αυτό και την αξιολόγησή του από το ΕΥΑΔ, φορέα που το υλοποιεί κιόλας, αλλά θα ζητήσουμε και άλλους φορείς που θα μπορούν να μας βοηθήσουν στην αξιολόγησή του.

Συζητάμε πολλά πράγματα για τον επανασχεδιασμό του σε ορισμένα σημεία, γιατί, όπως και εσείς είπατε, ίσως ένα πολύ βασικό πράγμα είναι ο πολλαπλασιασμός του αριθμού των ξενώνων, των κέντρων ημέρας και των υπνωτηρίων, έναντι του να επιχειρείται μονίμως να βρεθεί ένας τρόπος να νοικιάσουν διαμερίσματα, γιατί ξέρετε ότι έχουμε μεγάλες αντιδράσεις, μέχρι στιγμής, σε ορισμένους δήμους για να βρεθούν αυτά τα διαμερίσματα.

Χρειάζεται ευαισθητοποίηση της κοινής γνώμης και ελπίζουμε ότι θα προχωρήσουμε και σε αυτό το κομμάτι. Επίσης, στην ίδια κατεύθυνση σχεδιάζουμε τη μετατροπή κτηρίων που ανήκουν στη Γενική Γραμματεία Πρόνοιας με πρόγραμμα για την ψηφιακή τους καταγραφή και λοιπά που έχουμε ήδη προχωρήσει στο ΕΣΠΑ, ώστε να μετατραπούν σε κέντρα ημέρας και ξενώνες, για να αντιμετωπίσουμε τη μεγάλη διεύρυνση του φαινομένου ad hoc.

Παράλληλα, έχουμε και όλες τις άλλες πολιτικές και προσπαθούμε να επεξεργαστούμε τις τρεις άλλες κατηγορίες αστέγων, που, όπως ξέρετε από τους ορισμούς που δόθηκαν, αφορούν άλλες ομάδες μεγαλύτερες και λοιπά. Ίσως ένα από τα προβλήματα του προγράμματος -και το λέω μια και κάνουμε αυτή τη συζήτηση και θα ήθελα και την προσωπική σας συμβολή στο Υπουργείο, ό,τι ώρα θέλετε- είναι ότι ανακατέψαμε σε αυτό το πρόγραμμα πολλές πηγές απ’ όπου έρχονται αυτοί οι άστεγοι. Ίσως θα πρέπει στην επέκτασή του να δούμε πιο στοχευμένα σε ποια από τις τέσσερις κατηγορίες κάνουμε αυτήν την παρέμβαση. Αλλά αυτό είναι μέσα στη συζήτηση και ναι, είναι μέσα στις μεγάλες μας επιθυμίες να κάνουμε αυτό το πρόγραμμα πολύ ζωντανό και υπαρκτό.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την Αναπληρώτρια Υπουργό κ. Φωτίου.

Προχωράμε στη δέκατη τρίτη με αριθμό 437/25-1-2016 επίκαιρη ερώτηση δεύτερου κύκλου της Βουλευτού Λαρίσης του Συνασπισμού Ριζοσπαστικής Αριστεράς κ. Άννας Βαγενά, προς τον Υπουργό Περιβάλλοντος και Ενέργειας, σχετικά με την προστασία του Δάσους των Αγίων Θεοδώρων, στην τοπική κοινότητα Ραψάνης, δημοτική ενότητα Κάτω Ολύμπου του Δήμου Τεμπών.

Στην ερώτηση θα απαντήσει ο Αναπληρωτής Υπουργός κ. Τσιρώνης.

Τον λόγο έχει η κ. Βαγενά για δύο λεπτά για να αναπτύξει την ερώτησή της.

**ΑΝΝΑ ΒΑΓΕΝΑ:** Σας ευχαριστώ, κύριε Πρόεδρε.

Θα μου επιτρέψετε να ξεκινήσω λίγο προσωπικά την ερώτηση αυτή. Είναι η πρώτη επίκαιρη ερώτηση που κάνω ως Βουλευτής στη Βουλή και είμαι χαρούμενη και συγκινημένη –αν θέλετε- γιατί αφορά τη Ραψάνη, τον Κάτω Όλυμπο, που είναι το χωριό καταγωγής του πατέρα μου, του Γιώργου Βαγενά. Αλλά δεν είναι μόνο αυτό. Θέλω να σας πω ότι ο Κάτω Όλυμπος είναι μια υπέροχη περιοχή, πάρα-πάρα πολύ όμορφη. Όλα τα χωριά του είναι όμορφα, όπως και τα Τέμπη, που είναι από κάτω. Εκεί λήγει ο Κάτω Όλυμπος.

Πιστεύω ότι η αξιοποίηση όλης αυτής της περιοχής τουριστικά και πολιτιστικά πρέπει να μπει στις προτεραιότητες της Κυβέρνησής μας και θα είναι πάρα πολύ σημαντική, γιατί πιστεύω ακράδαντα ότι ο τουρισμός σε συνδυασμό με τον πολιτισμό μπορεί να είναι ένα τεράστιο εθνικό κεφάλαιο -θα έλεγα ίσως πια και το μοναδικό- για τον τόπο μας. Αυτά ως εισαγωγή.

Το δάσος των Αγίων Θεοδώρων αποτελεί μια μοναδική περίπτωση όπου η φυσική κληρονομιά παντρεύεται με την ιστορία, τον πολιτισμό και το βαθιά ριζωμένο θρησκευτικό αίσθημα των κατοίκων. Το δάσος βρίσκεται απέναντι από το χωριό Ραψάνη σε υψόμετρο περίπου 430 μέτρων. Στο μέσο του δάσους βρίσκεται η Μονή των Αγίων Θεοδώρων, στην οποία οφείλει και το όνομά του. Είναι ένα μνημείο μοναδικής ιστορικής και θρησκευτικής σημασίας. Εξάλλου, πρόκειται για ένα αυτοφυές δάσος δρυός, όπου υπάρχουν και υπεραιωνόβιες βελανιδιές, κρανιές, πουρναριές και διάφορες ποώδεις διαμορφώσεις.

Το δάσος ως περιβαλλοντικό άβατο -τουλάχιστον μέχρι σήμερα- έχει καταστεί καταφύγιο για πληθώρα σπάνιων πτηνών αλλά και εντόμων, με αποτέλεσμα να ενισχυθεί σημαντικά, όχι μόνο η ιστορική και θρησκευτική, αλλά και η περιβαλλοντική του σημασία.

Ωστόσο, στις αρχές του Δεκεμβρίου του 2015 το Δασαρχείο Λάρισας, επικαλούμενο σχετικά μελέτη διαχείρισης, επιχείρησε επανειλημμένα να παρέμβει στο δάσος με σκοπό την περιορισμένη υλοτομία προκαλώντας ιδιαίτερη ανησυχία στο δήμο και στην τοπική κοινότητα για τις συνέπειες μιας τέτοιας ενέργειας.

Οι ενστάσεις των κατοίκων και του δήμου βασίστηκαν στην ανάγκη προστασίας του παρθένου χαρακτήρα του δάσους στο οποίο δεν υπήρξε υλοτόμηση για παραπάνω από διακόσια χρόνια. Δεν υπάρχει αμφιβολία ότι η επέμβαση του δασαρχείου -που ήδη ολοκληρώθηκε- έγινε σύμφωνα με την εγκεκριμένη μελέτη διαχείρισης. Επομένως, πραγματοποιήθηκε κατά το γράμμα του νόμου. Όμως, συνέβη το ίδιο και με το πνεύμα του νόμου; Διότι κατά το άρθρο 24, παράγραφοι 1 και 6 του Συντάγματος, τόσο η φυσική όσο και η πολιτιστική κληρονομιά πρέπει να απολαμβάνουν της προστασίας η οποία αρμόζει στις ιδιαίτερες συνθήκες που προσδιορίζουν τη μοναδικότητά τους.

Άλλωστε, δεν πρέπει να λησμονηθεί ότι τα νεότερα διδάγματα της επιστήμης στις περισσότερες περιπτώσεις έχουν επιβεβαιώσει την αναγκαιότητα επικαιροποίησης των διαχειριστικών μελετών για την αξιοποίηση των εθνικών δασών που αποτελούν ιδιοκτησία του ίδιου του ελληνικού λαού. Κι αυτό γιατί μια μελέτη του δεύτερου μισού του 20ού αιώνα ελάχιστα ανταποκρίνεται στις σύγχρονες αντιλήψεις περί βιώσιμης ανάπτυξης και ενισχυμένης προστασίας του δασικού μας πλούτου.

Για τους λόγους αυτούς είναι επιβεβλημένη η αξιολόγηση των συνεπειών της ήδη συντελεσμένης υλοτομικής επέμβασης. Θα καταθέσω και δημοσιεύματα του τοπικού Τύπου. Αναμένουμε, λοιπόν, την τοποθέτηση του κυρίου Αναπληρωτή Υπουργού σχετικά με αυτό το θέμα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κυρία Βαγενά.

Τον λόγο έχει ο Αναπληρωτής Υπουργός κ. Τσιρώνης για να απαντήσει.

Κύριε Υπουργέ, έχετε τον λόγο για τρία λεπτά.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρία Βουλευτή, η ερώτηση έχει πάρα πολύ μεγάλη σημασία, γιατί, όπως πολύ σωστά είπατε, είναι άλλο πράγμα ο τύπος του νόμου και άλλο πράγμα η ουσία. Θα μου επιτρέψετε στην πρωτολογία για τις συμπολίτισσες και τους συμπολίτες να εξηγήσω τον τύπο της υπόθεσης και μετά στη δευτερομιλία θα μιλήσω και για την ουσία.

Εδώ πραγματικά μιλάμε για ένα δάσος το οποίο δεν είναι χαρακτηρισμένο ως προστατευόμενο, γιατί το Δασαρχείο Λάρισας –και μάλιστα έγκαιρα και παλιά- δεν θεωρεί ότι παρουσιάζει –λέει- ιδιαίτερο επιστημονικό, αισθητικό, οικολογικό και γεωμορφολογικό ενδιαφέρον και δεν ασκεί προστατευτική επίδραση των εδαφών και των υπογείων υδάτων και λοιπά.

Από την άλλη μεριά, η περιοχή πράγματι είναι «NATURA» και υπάρχει αυτή η μελέτη, η οποία είναι μια εξαίρετη μελέτη –έχω αποσπάσματα και θα τα καταθέσω και στα Πρακτικά- η οποία έχει γίνει από το Ελληνικό Κέντρο Βιοτόπων και Υγροτόπων του Μουσείου Γουλανδρή Φυσικής Ιστορίας.

Την καταθέτω για τα Πρακτικά.

(Στο σημείο αυτό ο Αναπληρωτής Υπουργός Περιβάλλοντος και Ενέργειας κ. Ιωάννης Τσιρώνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα δεν είναι μια μελέτη για τους τύπους, είναι μια μελέτη για την ουσία, στην οποία πράγματι αναφέρεται ότι πρέπει εκεί πέρα να γίνει η διατήρηση των γέρικων και νεκρών δέντρων και των υπολειμμάτων των υλοτομιών.

Δηλαδή δεν εξαιρεί την υλοτομία η μελέτη αυτή, η οποία φυσικά, όμως, αναφέρεται στην προστασία των ειδών και συγκεκριμένα των προστατευτέων ειδών, ιδιαίτερα κάποιων κολεοπτέρων και κάποιων σημαντικών ειδών πτηνών.

 Με αυτήν την έννοια, εάν σεβαστούμε την τρέχουσα διαχειριστική μελέτη -η οποία μάλιστα από το 2011 είναι μέχρι το 2020 δεν είναι μία πεπαλαιωμένη μελέτη- είμαστε υποχρεωμένοι να προβούμε σε ελεγχόμενες υλοτομίες όπως θέτει η μελέτη, προστατεύοντας φυσικά εκείνα τα δέντρα στα οποία υπάρχουν φωλιές.

Αυτό είναι λοιπόν το σκεπτικό το οποίο έχει αναπτύξει αυτήν τη στιγμή η δημόσια διοίκηση και το οποίο νομίζω ότι είναι καθ’ όλα σύννομο και από εκεί και πέρα επαρκές, εάν κρίνουμε ένα δάσος, το οποίο έστω είναι σε περιοχή «NATURA».

Θα απαντήσω στη δευτερολογία μου τι θα μπορούσε να γίνει για να θεωρηθεί αυτό το δάσος ως δάσος το οποίο διατηρητέο μνημείο της φύσης και τα λοιπά.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Κυρία Βαγενά, έχετε τον λόγο για τη δευτερολογία σας για τρία λεπτά.

**ΑΝΝΑ ΒΑΓΕΝΑ:** Ευχαριστώ, κύριε Πρόεδρε.

Θέλω να πω, όπως είπατε κι εσείς ότι οι μελέτες και όλα αυτά είναι πάρα πολύ ωραία, αλλά η τοπική κοινωνία καμμιά φορά είναι πιο σοφή και οι άνθρωποι που ζουν σε αυτό το δάσος και σε αυτό το χωριό όλη τους τη ζωή και οι προγονοί τους, ίσως καμμιά φορά να μην έχουν άποψη επιστημονικά τεκμηριωμένη, αλλά για μένα να είναι η πιο σωστή.

Όλη η τοπική κοινωνία, λοιπόν, σύσσωμη δεν θέλει να πατάει πόδι μέσα σ’ αυτό το δάσος. Αυτό δεν είναι μεταφυσικό. Πρέπει να το καταλάβουμε. Εγώ πιστεύω ότι όποια ενέργεια και αν κάνουμε, πρέπει να παίρνουμε υπ’ όψιν μας τις τοπικές κοινωνίες όχι σαν δογματισμό ούτε σαν ξεροκεφαλιά, αλλά ως τη γνώση, την πείρα των ανθρώπων που ζουν, αναπνέουν και μεγαλώνουν στα μέρη αυτά.

Αυτοί πολλές φορές έχουν μία σοφία που πρέπει να την παίρνουμε υπ’ όψιν μας. Αυτό θέλω να πω. Να μην κάνουμε πράγματα που έρχονται να «φορεθούν» στις απόψεις των τοπικών κοινωνιών, όταν βεβαίως αυτές βλέπουμε ότι δεν έχουν συμφέροντα άλλου είδους από πίσω, γιατί εδώ δεν υπάρχουν άλλα συμφέροντα. Υπάρχει μόνο η αγάπη των ανθρώπων για το δάσος τους.

(Στο σημείο αυτό η Βουλευτής κ. Άννα Βαγενά καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Βαγενά.

Κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Έχετε απόλυτο δίκιο, κυρία Βουλευτή. Στην πρωτολογία μου αναφέρθηκα διότι δεν μπορεί να υπάρχει αυτό το διαζύγιο ανάμεσα στον τύπο του νόμου και στην σοφία των τοπικών κοινωνιών.

Θέλω να αναφέρω ότι παρά το γεγονός πως εδώ και μία εκατονταετία η Ελλάδα, πράγματι, είναι πρωτοπόρα, από τις ελάχιστες χώρες στην Ευρώπη, της αειφορικής διαχείρισης δασών, αυτή τη στιγμή ομολογώ ότι εφαρμόζει απαρχαιωμένες προδιαγραφές σύνταξης των διαχειριστικών μελετών, σύμφωνα βέβαια με εγκυκλίους του 1953 που είναι η μία και του 1965 που είναι η άλλη.

Άρα, αυτήν τη στιγμή υπάρχουν πολύ πιο σύγχρονες αντιλήψεις για το πώς θα εκμεταλλευτούμε το δάσος. Αυτό είναι το πρώτο έλλειμμα, το οποίο πραγματικά χρήζει εντατικής δουλειάς για να το ξεπεράσουμε. Διότι αυτές τις μελέτες έχουμε και με αυτές δουλεύουμε αυτήν τη στιγμή.

Από εκεί και πέρα, όσον αφορά τα άλλα ζητήματα που δικαίως η τοπική κοινωνία ανησυχεί και τη συμμερίζομαι απόλυτα, για το συγκεκριμένο δάσος είχαμε τέσσερις λύσεις που καμμία δεν έχει εφαρμοστεί. Πρώτα από όλα, θα μπορούσε να θεωρηθεί «διατηρητέο μνημείο της φύσης». Αυτό μπορεί να γίνει, εάν το εισηγηθεί η τοπική αυτοδιοίκηση και να εγκριθεί βέβαια μία ειδική περιβαλλοντική μελέτη αν είναι διατηρητέο μνημείο της φύσης. Και μόνο το γεγονός ότι ανήκει στη ζώνη του Ολύμπου, για τον οποίο επίκειται το Προεδρικό Διάταγμα, αρκεί για να το εξετάσουμε.

Το δεύτερο ζήτημα είναι ότι θα μπορούσε να μπει στο καθεστώς του προστατευόμενου τοπίου, όπου ούτε αυτό έχει γίνει και σε αυτήν την περίπτωση από την τοπική αυτοδιοίκηση που πρέπει να ξεκινήσει αυτές τις ενέργειες. Διότι υπάρχουν περιοχές μεγάλης οικολογικής και γεωλογικής σημασίας. Αυτό το πράγμα, δυστυχώς, στην Ελλάδα δεν έχει γίνει παρά μονάχα για ανθρωπογενή μνημεία.

Ένα άλλο ζήτημα, το οποίο είναι εξαιρετικά σημαντικό σε προστατευόμενες είναι να το κατηγοριοποιήσουμε σε μνημείο UNESCO. Δυστυχώς, μέχρι στιγμής στην Ελλάδα στα μνημεία UNESCO έχουν μπει μονάχα αρχαιολογικοί χώροι και μνημεία και ουδέποτε έχουνε μπει μνημεία της φύσης. Αυτή είναι η ανεπάρκεια της ελληνικής κοινωνίας, δυστυχώς.

Εδώ πέρα έχουμε μία τραγική έλλειψη. Να αναφέρω χαρακτηριστικά ότι στην πρώτη κατηγορία, των διατηρητέων μνημείων της φύσης, έχουν ενταχθεί μετά το 1985 μόνο δύο νέοι χαρακτηρισμοί από τους όλους κι όλους -συγγνώμη θα μου συγχωρέσετε τη φτωχή μου μνήμη- μόνο πενήντα δύο έχουμε στην Ελλάδα και δύο μετά το 1985. Άρα εδώ πέρα η δουλειά είναι δραματικά λίγη.

Να αναφέρω και την τελευταία κατηγορία, θα μπορούσε να επεκταθεί ο αρχαιολογικός χώρος της Μονής Αγίων Θεοδώρων με τη σύμφωνη γνώμη της Αρχαιολογικής Υπηρεσίας, αρκεί να περιλάβει και το δάσος γύρω, όπως γίνεται σε τόσα άλλα μνημεία που έχουμε και στην Αττική, που περιλαμβάνονται τα γύρω, τα περιβάλλοντα δάση που κατά την αρχαιότητα πρέπει να θεωρηθούν διατηρητέα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Μισό λεπτό και τελειώνω.

Με βάση αυτά, λοιπόν, να πω ότι πρέπει πραγματικά να ομολογήσουμε ότι στην Ελλάδα αυτό που λέμε φύση ποτέ δεν αντιμετωπίστηκε σαν πλούτος. Πάντα οι τοπικές κοινωνίες -και έχουμε όλοι ευθύνη σαν κοινωνία, δεν είναι μόνο ευθύνη κυβερνήσεων- και όλοι ως κοινωνία αντιμετωπίζαμε όλους αυτούς τους κανόνες προστασίας και σας βρίσκω τώρα τέσσερις εναλλακτικές. Ουδέποτε αντιμετωπίσαμε σαν εφαλτήριο ανάπτυξης. Πάντα τα βλέπαμε σαν τροχοπέδη, με μία μεγάλη επιφύλαξη, με αποτέλεσμα οι τοπικές κοινωνίες συχνά και αυτό είναι προς τιμήν των κατοίκων εκεί, αντιμετώπιζαν τέτοιου είδους περιορισμούς σαν τροχοπέδη για την ανάπτυξη την οικιστική, την εμπορική –λες και άλλες χώρες που έχουν όλα αυτά τα περίφημα μνημεία, έχουν πάθει κάτι και δεν έχουν οικονομία.

Πραγματικά έχετε δίκιο -και τελειώνω- θα μπορούσαν τέτοιοι χαρακτηρισμοί να θεωρηθούν εφαλτήριο ανάπτυξης.

Να πω χαρακτηριστικά ότι το χωριό Αμπελάκια στην περιοχή έχει μόνο τριάντα χιλιάδες επισκέπτες το χρόνο, εκ των οποίων το 90% είναι μαθητές των γειτονικών σχολείων της Λάρισας για μονοήμερες εκδρομές. Ξένοι από τα εκατομμύρια τουριστών της Καλαμπάκας και του Πλαταμώνα ούτε που ξέρουν ότι υπάρχει εκεί αυτό το ιστορικό χωριό, πόσω μάλλον δάση σαν της Ραψάνης.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε κύριε Υπουργέ.

Χωρίς να θέλω να καταχραστώ της θέσης που είμαι, μία από αυτές τις τέσσερις λύσεις που είπατε, γιατί θα πρέπει δηλαδή η τοπική κοινωνία ως διαδικασία νομική να ξεκινήσει από εκεί και να μην ξεκινήσει από το Υπουργείο στο βαθμό που αναγνωρίζουμε ότι είναι και αναπτυξιακό μέγεθος η προστασία του δάσους αυτού, είτε ως διατηρητέο μνημείο είτε ως προστατευόμενο; Γιατί να πρέπει να περιμένουμε δηλαδή την τοπική κοινωνία να ξεκινήσει τη διαδικασία; Η κ. Βαγενά ήδη ανέφερε την αγωνία των κατοίκων.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Να απαντήσω και πάλι ότι είναι καθαρά θέμα νομοθεσίας: Πώς, από ποιον γίνεται αίτηση, από ποιον περιγράφεται η μελέτη, πώς φτάνει σε εμάς και αν αυτό το πράγμα μπορεί να αλλάξει. Αλλά νομίζω ότι έτσι πρέπει να γίνεται κιόλας. Εκτός από το αρχαιολογικό που ξεκινά από την Αρχαιολογική Υπηρεσία, τα άλλα νομίζω ότι έτσι πρέπει να ξεκινάνε και εδώ πέρα άλλωστε η τοπική κοινωνία είναι που το ξεκινάει. Άρα γιατί όχι;

**ΑΝΝΑ ΒΑΓΕΝΑ:** Μπορώ να απαντήσω, κύριε Πρόεδρε; Δεν ξέρω και καλά τη διαδικασία.

**ΠΡΟΕΔΡΕΥΩΝ (Αναστάσιος Κουράκης):** Δεν προβλέπεται από τη διαδικασία, μπορείτε όμως να δείτε τον Υπουργό. Αν θέλετε να περιμένετε, για ακόμη μία ερώτηση θα παραμείνει εδώ.

**ΑΝΝΑ ΒΑΓΕΝΑ:** Πάντως ο δήμος εκεί είναι δραστήριος και θα το κάνουν αυτό.

**ΠΡΟΕΔΡΕΥΩΝ (Αναστάσιος Κουράκης):** Πολύ ωραία. Να βγει κάτι από τη συζήτηση τουλάχιστον.

Προχωρούμε στην δέκατη τέταρτη με αριθμό 438/25-1-2016 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Περιβάλλοντος και Ενέργειας,σχετικά με την άμεση αντιμετώπιση του ζητήματος των αυθαιρέτων και την άρση της πολιτικής ομηρίας των ιδιοκτητών αυθαιρέτων κτισμάτων.

Στην ερώτηση θα απαντήσει ο Αναπληρωτής Υπουργός κ. Ιωάννης Τσιρώνης.

Ο κ. Ηγουμενίδης έχει τον λόγο για δύο λεπτά για να αναπτύξει την ερώτηση.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, η Κυβέρνησή μας βρίσκεται αντιμέτωπη με το πρόβλημα των αυθαιρέτων, το οποίο στο Νομό Ηρακλείου και άλλες περιοχές της χώρας με «αυθαιρετουπόλεις», έχει εκρηκτικές διαστάσεις και απαιτεί ριζική αντιμετώπιση.

Χρησιμοποιώ τη λέξη «αυθαιρετουπόλεις», κατά τη γνώμη μου, χωρίς υπερβολή, μιας και υπάρχουν πόλεις όπου το 50% με 80% των κτισμάτων τους είναι αυθαίρετες κατασκευές, επειδή σε κάποιες από αυτές τα τελευταία πενήντα χρόνια δεν έχει γίνει καμμία ή ελάχιστες επεκτάσεις στα σχέδια πόλης.

Στην πόλη του Ηρακλείου, για παράδειγμα, με πληθυσμό διακόσιες χιλιάδες κατοίκους, ποσοστό πάνω από 60% των κτηρίων χρήζουν τακτοποίησης ως αυθαίρετα. Στην ευρύτερη περιοχή του πολεοδομικού συγκροτήματος του Ηρακλείου, στη δημοτική κοινότητα Γαζίου από το 1923, που καταγράφεται ως οικισμός με εξήντα έναν κατοίκους μέχρι σήμερα, σχεδόν έναν αιώνα μετά, όπου καταγράφεται πληθυσμός πάνω από είκοσι πέντε χιλιάδες κάτοικοι, δεν έγινε καμμία παρέμβαση στο σχέδιο πόλης. Το αποτέλεσμα είναι ότι περισσότερα από το 80% των κτηρίων του Γαζίου είναι αυθαίρετα.

Αντίστοιχη εικόνα παρατηρείται στην ανατολική Αττική και σε άλλες περιοχές του λεκανοπεδίου και της Ελλάδας.

Πιστεύω ότι το πρόβλημα των «αυθαιρετουπόλεων» αντανακλά, πρώτα απ’ όλα, διαχρονικά την ανεπάρκεια της ελληνικής πολιτείας στην αντιμετώπιση του προβλήματος της συγκέντρωσης του πληθυσμού στα αστικά κέντρα, στη διάγνωση των αστικών αναγκών και στη χρηματοδότηση των σχεδίων πόλης σε περιοχές μεγάλης συγκέντρωσης πληθυσμού.

Με την πολιτική που ακολούθησαν οι μέχρι σήμερα κυβερνήσεις ΠΑΣΟΚ και Νέας Δημοκρατίας το πρόβλημα των αυθαιρέτων από τη μία γιγαντώθηκε και από την άλλη αξιοποιήθηκε στην αναζήτηση εκλογικής πελατείας μέσω της πολιτικής ομηρίας των ιδιοκτητών των αυθαιρέτων με φρούδες υποσχέσεις νομιμοποίησης.

Κύριε Υπουργέ, σαν αποτέλεσμα της συνέχειας της δραστηριότητας που είχαμε στο Ηράκλειο μετά από μία ευρεία σύσκεψη που πραγματοποιήθηκε, την προηγούμενη Παρασκευή το απόγευμα εδώ στη Βουλή είχαμε μία πολύωρη συνάντηση μαζί σας με συμμετοχή φορέων Τοπικής Αυτοδιοίκησης και του Συλλόγου των Οικιστών του Ηρακλείου, όπου αναδείχθηκε όχι μόνο το πρόβλημα του Νομού, αλλά και η βούληση της πολιτείας για μία ουσιαστική επίλυσή του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω.

Ωστόσο, επειδή το πρόβλημα της αυθαίρετης δόμησης αφορά όλη τη χώρα, θα ήθελα απ’ αυτό το Βήμα να σας ρωτήσω τα εξής:

Θα δοθεί –είπατε- παράταση μετά την 8η Φεβρουαρίου. Σχεδιάζετε νέα νομοθετική ρύθμιση με δραστική μείωση των προστίμων –το υπογραμμίζω- ώστε να δοθεί οριστική και αμετάκλητη λύση και άρση της πολιτικής ομηρίας των ιδιοκτητών αυθαιρέτων;

Δεύτερον, σε ποια κατεύθυνση κινείται και ποιες σκέψεις κάνει το Υπουργείο, ώστε να λύσει, παράλληλα με το θέμα της τακτοποίησης των αυθαιρέτων, και το πρόβλημα της χρηματοδότησης των σχεδίων πόλης των «αυθαιρετουπόλεων», ζήτημα που αφορά συντριπτικό ποσοστό της ελληνικής κοινωνίας, καθώς και το πρόβλημα της απλοποίησης και επίσπευσης της επεξεργασίας νέων σχεδίων πόλης όπου χρειάζονται;

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Ηγουμενίδη.

Ο Αναπληρωτής Υπουργός κ. Ιωάννης Τσιρώνης έχει τον λόγο για τρία λεπτά.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Πραγματικά, θίγετε ένα καυτό ζήτημα της ελληνικής κοινωνίας, τις εκατοντάδες χιλιάδες ακινήτων, τα οποία σε μικρό ή μεγάλο βαθμό θεωρούνται αυθαίρετα, μία λέξη, που στις ευνομούμενες πολιτείες της υπόλοιπης Ευρώπης είναι δύσκολο να μεταφραστεί. Κανείς δεν μπορεί να κατανοήσει τι σημαίνει αυθαίρετη κατασκευή στη Γαλλία, στην Αγγλία, σε άλλες χώρες.

Είναι μία πραγματικότητα ζοφερή, που επιχειρήθηκε να λυθεί με ανεπαρκή, κατά τη γνώμη μας, τρόπο από τον ν. 4178. Είναι ο πρώτος νόμος περί αυθαιρέτων που θεωρήθηκε και συνταγματικός, γιατί οι άλλοι ήταν και τελείως αντισυνταγματικοί, διότι ήταν ένα νόμος, ο οποίος στηρίχθηκε κυρίως σε μία εισπρακτική λογική, δηλαδή ανάλογα με την αυθαιρεσία να πληρώνει κάποιος, χωρίς να λαμβάνει υπ’ όψιν τα πολύ σωστά που είπατε, δηλαδή κατά πόσο αυτό το αυθαίρετο είναι εκτός σχεδίου, επειδή η πολιτεία δεν μπόρεσε να φτιάξει σχέδια σε περιοχές εκτεταμένες, σε πόλεις ολόκληρες, κατά πόσο είναι μία αυθαιρεσία πραγματικά, η οποία παραβιάζει τον νόμο, διότι κάποιος που δικαιούται με το σχέδιο αυτής 60 τ.μ., έχτισε 600 τ.μ., γιατί έτσι τον βόλευε, γιατί ήταν άπληστος, κατά πόσο εκεί πέρα είναι απλές αυθαιρεσίες κτηριοδομικές, οι οποίες ουσιαστικά δεν επηρεάζουν τον συνολικό όγκο, αλλά στην πράξη, στην πορεία, ακόμα και ο αγοραστής να αγνοεί ότι αυτό που αγόρασε και η σύσταση οριζόντιας ιδιοκτησίας δεν είναι ίδιο με αυτό που κατατέθηκε στην άδεια. Υπάρχουν και τέτοιες αμέλειες.

Όλα αυτά ο νόμος δεν τα ξεχώρισε, με αποτέλεσμα ουσιαστικά να έχουμε -να το πούμε ειλικρινά- έναν νόμο που λήγει τον Φεβρουάριο –λήγει στις 8 Φεβρουαρίου- και απ’ ό,τι λένε, τουλάχιστον, τα ίδια τα στοιχεία του ΤΕΕ, του Τεχνικού Επιμελητηρίου, έχουμε μια πολύ μικρή καταγραφή αυθαιρέτων. Δηλαδή, ο νόμος εν τοις πράγμασι έχει αποτύχει, όταν αυτήν τη στιγμή υπάρχουν εκτιμήσεις ότι καταγράφηκαν το 6% με 10% των αυθαιρεσιών και ότι μεγάλες αυθαιρεσίες, όπως αυτές που αναφέρατε –πολυκατοικίες ολόκληρες- είναι κυριολεκτικά εκτός. Είναι πολλά δισεκατομμύρια να πληρώσουν αυτοί οι άνθρωποι. Δεν πρόκειται ποτέ να τα δώσουν. Δεν έχουν να τα δώσουν.

Άρα αυτήν τη στιγμή το πρόβλημα αντιμετωπίζεται, πρώτον, με το να δώσουμε μία μικρή αναβολή, γιατί δεν είμαστε ακόμα έτοιμοι να παρουσιάσουμε τον καινούργιο νόμο. Αυτό είναι το ένα ζήτημα.

Το δεύτερο ζήτημα είναι να αρχίσουμε πλέον να αξιοποιούμε, γιατί τώρα υπογράφτηκε η σύμβαση αυτή, την περίφημη βάση για τα αυθαίρετα, που έχει φτιάξει το Τεχνικό Επιμελητήριο Ελλάδος, που είναι πάρα πολύ αξιόλογη, ώστε να μπορούμε να τα καταγράψουμε.

Στον καινούργιο νόμο είναι φανερό ότι έχουμε μία διαφορετική λογική, δηλαδή για την παράβαση εκείνη που έχει πολύ σοβαρό περιβαλλοντικό και χωροταξικό αποτύπωμα να πληρώνονται άλλα χρήματα από τα χρήματα που πληρώνονται για μια παράβαση, η οποία αφορά αμέλεια του κράτους, όπως είπα.

Άρα δεν θα είναι όλα ίδια, οριζόντια φοροεισπρακτικά αλλά θα είναι μία λογική θεραπείας του προβλήματος, δηλαδή τα χρήματα που θα πάρουμε να είναι η θεραπεία του προβλήματος και όχι αυτά που θα πληρώσει κάποιος για να τιμωρηθεί για κάτι που πιθανότατα δεν φταίει.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Ο κ. Ηγουμενίδης έχει τον λόγο για τη δευτερολογία του για τρία λεπτά.

**ΝΙΚΟΛΑΟΣ ΗΓΟΥΜΕΝΙΔΗΣ:** Σας ευχαριστώ, κύριε Υπουργέ, για την απάντησή σας.

Επιτρέψτε μου δύο παρατηρήσεις: Πρώτον, τη στιγμή που συζητάμε γι’ αυτό το θέμα υπάρχει μια πραγματικότητα, ότι στα χέρια των δημάρχων με κατεύθυνση προς χιλιάδες πολίτες μας βρίσκονται χιλιάδες λογαριασμοί με υπέρογκα πρόστιμα, ενώ οι υπηρεσίες και οι υπάλληλοι των δήμων είναι υποχρεωμένοι από το νόμο στην αποστολή τους, διότι στην αντίθετη περίπτωση βρίσκονται αντιμέτωποι με ποινικές ευθύνες.

Για να αντιληφθούμε την έκταση του προβλήματος, να σας αναφέρω το ενδεικτικό νούμερο που είπε ο αντιδήμαρχος την προηγούμενη Παρασκευή στη συνάντησή μας για 100 εκατομμύρια που αφορούν τους δημότες του Ηρακλείου ή να αναφέρω τον Δήμο της Βιάννου, όχι επειδή είναι ο τόπος μου αλλά επειδή είναι ο μικρότερος δήμος με το μικρότερο πρόβλημα, ο οποίος δείχνει -εάν θέλετε- πιο ανάγλυφα την έκταση του προβλήματος: Σε επτάμισι χιλιάδες κατοίκους του δήμου στα συρτάρια του δημάρχου υπάρχουν βεβαιωμένα πρόστιμα 5 εκατομμυρίων!

Σχεδιάζει το Υπουργείο, εν όψει της νέας νομοθετικής ρύθμισης και κατά τη διάρκεια της παράτασης, να αντιμετωπίσει το ζήτημα των ήδη βεβαιωμένων προστίμων, με το οποίο έρχονται αντιμέτωποι χιλιάδες πολίτες εγκλωβισμένοι ακόμα σε αυτή την πολιτική ομηρία των προηγούμενων δεκαετιών;

Δεύτερον, κύριε Υπουργέ, επιτρέψτε μου να επιμείνω λίγο στο ζήτημα της κατεύθυνσης της παράτασης και της νέας ρύθμισης. Γνωρίζετε και εσείς την πραγματικότητα καθώς αναφερθήκατε στην απάντησή σας.

Εάν κανείς δει τα στοιχεία του Τεχνικού Επιμελητηρίου μαζί με τα στοιχεία του μέσου αυθαιρέτου του Ηρακλείου, εάν αυτό συνάδει με αυτά όλης της χώρας –και σίγουρα οι «αυθαιρετουπόλεις» έχουν ίδια χαρακτηριστικά-, ο μέσος όρος του κόστους τακτοποίησης ανά κτίσμα είναι 50.000 ευρώ, ζητούμε με βάση αυτό από την επικράτεια 40 με 60 δισεκατομμύρια, ενώ μετά την 8η Φεβρουαρίου το ποσό εκτοξεύεται, σαν πρόστιμα πια, στο ασύλληπτο νούμερο των 357 δισεκατομμυρίων, δηλαδή όσο περίπου το εξωτερικό χρέος της χώρας!

Αυτό, κατά τη γνώμη μου εξηγεί, κύριε Υπουργέ, και τα στοιχεία που και εσείς να αναφέρατε, σχετικά με το 10% ή το 5% στη χώρα ή -εν πάση περιπτώσει- κάπου εκεί για το κόστος τακτοποίησης.

Πιστεύω ότι αυτό είναι μια αρρωστημένη πραγματικότητα, μια σάπια κατάσταση που οι προηγούμενες Κυβερνήσεις δεν ήθελαν να αντιμετωπίσουν, γι’ αυτό ακριβώς το έκρυβαν κάτω από το χαλί της παράτασης. Ήταν μια πολιτική επιλογή τους η διαιώνιση αυτής της πολιτικής εκμετάλλευσης των αυθαιρέτων και της χειραγώγησης μέσα από αυτήν μεγάλου τμήματος του πληθυσμού της χώρας.

Επειδή τα δεδομένα έχουν αλλάξει και βρισκόμαστε απέναντι σε έναν ήδη γονατισμένο λαό από το 2010 μέχρι σήμερα, πιστεύω, κύριε Υπουργέ, ότι σήμερα περισσότερο από ποτέ είναι χρήσιμη μια πολιτική λύση, μια πολιτική με αριστερό αποτύπωμα, με κοινωνικό πρόσημο και με οικολογική ευαισθησία.

Στοιχεία μιας τέτοιας πολιτικής θεωρώ την άρση των πολιτικών επιλογών που οδηγούν στην κατασκευή αυθαίρετων κτισμάτων, θεωρώ τη λύση στο πρόβλημα της πολιτικής ομηρίας των ιδιοκτητών αυθαιρέτων, θεωρώ την επιτάχυνση των διαδικασιών για την επέκταση στων σχεδίων πόλης, που θα βάλει επιτέλους τέλος στην αναπαραγωγή και διαιώνιση του προβλήματος των αυθαιρέτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Σε αυτήν την κατεύθυνση αντιλαμβάνομαι την αναγκαιότητα και τη χρησιμότητα της παράτασης μετά την 8η Φεβρουαρίου, ώστε να κερδίσουμε τον απαραίτητο χρόνο για να συζητήσουμε και να καταλήξουμε σε λύση με τη σφραγίδα της Αριστεράς στην αντιμετώπιση αυτού του πολύπλοκου προβλήματος.

Από τις συζητήσεις με τους φορείς του Ηρακλείου έχουν καταγραφεί μία σειρά προτάσεων, που θα καταθέσω στα Πρακτικά, τις οποίες έχουμε δώσει και στο γραφείο σας. Μεταξύ αυτών και μαζί με τη δραστική μείωση του κόστους τακτοποίησης περιλαμβάνονται προτάσεις για την άρση της γραφειοκρατίας με τη θαρραλέα εκχώρηση αρμοδιοτήτων για τα σχέδια πόλης στην τοπική αυτοδιοίκηση, καθώς και προτάσεις για την άμεση νομοθετική ρύθμιση, ώστε να λυθεί τώρα το πρόβλημα της δόμησης στις πυκνοκατοικημένες περιοχές, αποκλείοντας την περαιτέρω παράνομη δόμηση και τη δημιουργία νέας γενιάς αυθαιρέτων.

(Στο σημείο αυτό ο Βουλευτής κ. Νικόλαος Ηγουμενίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ωστόσο, τα ερωτήματα παραμένουν: Πρώτον, η νέα νομοθετική ρύθμιση σχετικά με τα αυθαίρετα θα λαμβάνει υπ’ όψιν της τις παραπάνω παραμέτρους;

Και δεύτερον, πώς σκέφτεται, κύριε Υπουργέ, το Υπουργείο να αντιμετωπίσει τα ήδη βεβαιωμένα πρόστιμα;

Σας ευχαριστώ.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Στο πρώτο κομμάτι της δευτερολογίας σας θίξατε το ζήτημα –το οποίο όπως έχω εξηγήσει επιφυλάσσομαι να το διερευνήσουμε- των υπαρχόντων προστίμων, τα οποία, όπως ξέρετε, αφορούν καθαρά σχεδόν το Υπουργείο Οικονομικών και το Υπουργείο Εσωτερικών. Δεν είναι κομμάτι της τακτοποίησης. Είναι οι παλιές νομοθεσίες. Από εκεί και πέρα, θα διερευνήσουμε εάν μπορεί να δοθεί, μέχρι να γίνει η τακτοποίηση, μία τέτοια αναβολή ή όχι. Σε αυτό το θέμα επιφυλάχθηκα γιατί ακριβώς δεν άπτεται των αρμοδιοτήτων μου. Θα το μεταφέρω, όμως, στους αρμόδιους Υπουργούς, για να κοιτάξουν με ανθρωπιστικά κριτήρια τι μπορούν να κάνουν.

Όμως, ας έλθω στην ουσία του τι σημαίνει «τακτοποίηση». Η τακτοποίηση είχε ουσιαστικά δύο σκοπούς:

Ο πρώτος σκοπός υποτίθεται ότι ήταν η καταγραφή. Δεν έχουμε καταγραφή των αυθαιρέτων στην Ελλάδα, άρα δεν έχουμε καταγραφή του προβλήματος.

Ο δεύτερος σκοπός ήταν να έχουμε χρήματα, τα οποία θα οδηγούσαν στη θεραπεία του προβλήματος. Ούτε εκεί έχουμε επιτυχία, διότι τα χρήματα πήγαν στο πράσινο ταμείο, το οποίο σήμερα από όλα αυτά τα πρόστιμα ως ταμείο έχει μια περιουσία που -αν θυμάμαι καλά- ξεπερνάει τα 2,5 δισεκατομμύρια αποθεματικά. Μόνο το 2,5% είναι διαθέσιμα για περιβαλλοντικές ή χωροταξικές παρεμβάσεις, τα υπόλοιπα, όπως γνωρίζετε, τα έχουν δεσμεύσει εγγυητές με τα πρώτα μνημόνια ως εγγύηση για το δημόσιο χρέος. Άρα ουσιαστικά δεν πάει εκεί που ο νομοθέτης είχε προβλέψει. Αυτό είναι το πρώτο που πρέπει να θεραπευθεί. Δεν έχει κανένα νόημα να εισπράττουμε χρήματα από τους πολίτες και να μην τους φτιάξουμε αυτό που δικαιούνται, πόλη δηλαδή, πόλη ρυμοτομημένη.

Από εκεί και πέρα, είναι φανερό ότι σε «αυθαιρετουπόλεις», σε πόλεις δηλαδή που δεν έχουν σχέδιο, δεν έχει νόημα ή έννοια να πληρώσει ο άλλος ένα πρόστιμο. Αυτό που έχει ένα νόημα είναι αυτό που είπατε, ταχύτατη ρυμοτόμηση και εισφορά σε γη και σε χρήμα.

Το να πληρώσει σε γη και χρήμα αυτός ο οποίος θα ευνοηθεί από τη ρυμοτόμηση σε αυτούς οι οποίοι θα υποστούν την απαλλοτρίωση -όπως γίνεται παντού, όπου γίνεται ρυμοτόμηση, για να γίνουν σχολεία, πάρκα, δημόσιες υπηρεσίες κ.λπ.- είναι φανερό ότι εκεί ο ν. 4178 δεν το διαχωρίζει αυτό.

Αντίθετα, με αυθαιρεσίες όπως σας είπα μεμονωμένες μέσα σε σχέδια πόλης, εκεί ο αυθαιρετούχος είτε πρέπει να πληρώσει κάτι μικρό, αν είναι μια κτηριοδομική παράβαση στο εσωτερικό του κτηρίου, και κάτι πολύ μεγαλύτερο, αν είναι κάτι που επηρεάζει τον γείτονά του, ένα μπαλκόνι που βγαίνει εκτός των ορίων, κάτι που ενοχλεί την οδική κυκλοφορία.

Άρα εδώ αυτήν τη στιγμή εκείνο που πρέπει να κάνουμε είναι να διαχωρίσουμε το αποτέλεσμα της παρανομίας και να δούμε το κόστος αυτής της παρανομίας στη λειτουργία της πόλης. Εάν το διαχωρίσουμε αυτό, είμαι βέβαιος ότι άνθρωποι που καλούνται να πληρώσουν υπέρογκα πρόστιμα, μπορεί να βρεθούν και εξαιρετικά ευνοημένοι. Άρα με αυτήν την έννοια νομίζω ότι πάμε σε καλή κατεύθυνση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Το τελευταίο, όμως, είναι και το σημαντικότερο: Ο νέος νόμος θα προβλέπει την πρόληψη. Πρόληψη σημαίνει –και το λέω στους πολίτες αυτήν τη στιγμή- ότι πια έχουμε όλα τα εργαλεία, ακόμη και με τους δορυφόρους, να πιάσουμε την παρανομία ό,τι ώρα θέλουμε. Νέα γενιά αυθαιρέτων δεν θα υπάρξει.

Είναι βέβαιο ότι όποιος χτίζει σήμερα αυθαίρετο απλώς χτίζει κάτι που θα το πληρώσει πάρα πολύ ακριβά γιατί το χτίζει σήμερα. Δεν υπάρχει καμία δικαιολογία. Πέρασε η δεκαετία του ’60 και του ’70 που ο άλλος ήθελε να βάλει ένα κεραμίδι πάνω από το κεφάλι του, πέρασε αυτή η ευαισθησία παλαιών αυθαιρεσιών και ανεπαρκειών.

Σήμερα την παρανομία μπορούμε να την πατάξουμε. Έχουμε τα εργαλεία και με την ταυτότητα κτηρίου που ήδη έχει θεσμοθετηθεί, απλώς δεν έχει υλοποιηθεί, θα δούμε ότι όποιος παρανομεί και καλύπτεται μάλιστα από μηχανικό θα έχει βαρύτατες επιπτώσεις ακόμα και με στέρηση άδειας. Άρα, νέα γενιά αυθαιρέτων δεν πρόκειται να υπάρξει.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Τσιρώνη.

Ας ελπίσουμε ότι αυτό που λέτε θα τηρηθεί.

Κυρίες και κύριοι συνάδελφοι, η τέταρτη με αριθμό 452/26-1-2016 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Παιδείας, Έρευνας και Θρησκευμάτων, σχετικά με τα προβλήματα στις δομές Ειδικής Αγωγής στον Νομό Λάρισας, δεν συζητείται λόγω κωλύματος του Βουλευτή.

Η πέμπτη με αριθμό 444/25-1-2016 επίκαιρη ερώτηση πρώτου κύκλου του Βουλευτή Β΄ Αθηνών του Ποταμιού κ. Θεοχάρη Θεοχάρη προς τον Υπουργό Οικονομικών**,** σχετικά με τις «προωθούμενες αλλαγές» στη Διοίκηση της Γενικής Γραμματείας Δημοσίων Εσόδων του Υπουργείου Οικονομικών, δεν συζητείται λόγω κωλύματος του κυρίου Υπουργού.

Έχουμε επιστολή του κ. Τρύφωνα Αλεξιάδη, με την οποία μας γνωρίζει ότι, λόγω προγραμματισμένης συνάντησης με τους θεσμούς για τα θέματα της διαπραγμάτευσης, δεν θα μπορέσει να παραβρεθεί στη συνεδρίαση της Ολομέλειας για τη συζήτηση της προαναφερθείσας επίκαιρης ερώτησης.

Η πρώτη με αριθμό 451/26-1-2016 επίκαιρη ερώτηση δεύτερου κύκλου του Βουλευτή Θεσπρωτίας της Νέας Δημοκρατίας κ. Βασιλείου Γιόγιακα προς τον Υπουργό Περιβάλλοντος και Ενέργειας, σχετικά με την παραμετροποίηση των τιμών πώλησης ηλεκτρικής ενέργειας από τους κατ’ επάγγελμα αγρότες ιδιοκτήτες φωτοβολταϊκών σταθμών, δεν συζητείται λόγω κωλύματος του κυρίου Βουλευτή.

Η δεύτερη με αριθμό 449/25-1-2016 επίκαιρη ερώτηση δεύτερου κύκλου του Βουλευτή Αττικής του Λαϊκού Συνδέσμου–Χρυσή Αυγή κ. Ηλία Κασιδιάρη προς τον Υπουργό Εξωτερικών, σχετικά με τη «θέση της ελληνικής Κυβέρνησης για την «αμφισβήτηση» από την Τουρκία της κυριαρχίας της χώρας μας στις βραχονησίδες Ίμια», δεν συζητείται λόγω κωλύματος του κυρίου Υπουργού, εξαιτίας ανειλημμένων υποχρεώσεων.

Η τέταρτη με αριθμό 378/12-1-2016 επίκαιρη ερώτηση δεύτερου κύκλου της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Υγείας, σχετικά με τη λειτουργία του Υπολογιστικού Τομογράφου (PET-CT) στο Πανεπιστημιακό Γενικό Νοσοκομείο Ιωαννίνων, δεν συζητείται λόγω κωλύματος της κ. Βουλευτού.

Η πέμπτη με αριθμό 402/18-1-2016 επίκαιρη ερώτηση δεύτερου κύκλου της Βουλευτού Β΄ Αθηνών της Νέας Δημοκρατίας κ. Άννας Καραμανλή προς τον Υπουργό Υγείας, σχετικά με τη διερεύνηση των αιτιών θανάτου τετράχρονης σε νοσοκομείο του Ηρακλείου, δεν συζητείται λόγω κωλύματος της κυρίας Βουλευτού.

Θα συζητηθεί η έκτη με αριθμό 403/18-1-2016 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υγείας, σχετικά με την αντιμετώπιση των προβλημάτων λειτουργίας του Νοσοκομείου Διδυμοτείχου.

Στην επίκαιρη ερώτηση θα απαντήσει ο Αναπληρωτής Υπουργός Υγείας κ. Παύλος Πολάκης.

Ο κ. Δημοσχάκης έχει τον λόγο για δύο λεπτά, για να αναπτύξει την ερώτησή του.

**ΑΝΑΣΤΑΣΙΟΣ ΔΗΜΟΣΧΑΚΗΣ:** Κύριε Πρόεδρε, τον περασμένο Ιούνιο κατέθεσα ερώτηση για την εξασφάλιση της στοιχειώδους λειτουργίας του Νοσοκομείου Διδυμοτείχου. Δυστυχώς, τελεί υπό εγκατάλειψη, είναι αποδέκτης ελλιπέστατης χρηματοδότησης και βαίνει προς απαξίωση.

Τα στελέχη του νοσοκομείου και οι τοπικές κοινωνίες, όπως αυτές εκφράζονται από τον Μητροπολίτη μας και από τους Δημάρχους Διδυμοτείχου, Ορεστιάδας και Σουφλίου, έχουν καταβάλει φιλότιμες προσπάθειες για την εξασφάλιση δυστυχώς αναλωσίμων υλικών. Σε αυτή την προσπάθεια συμμετέχει και η Αρχιεπισκοπή Αθηνών με τα διάφορα προγράμματά της. Η κυριότερη έλλειψη είναι σε ιατρικό, νοσηλευτικό, τεχνικό και λοιπό διοικητικό προσωπικό.

Γνωρίζω, κύριε Υπουργέ, ότι θα μιλήσετε για τις πρόσφατες εξαγγελίες προσλήψεων για τη θέση ενός μικροβιολόγου, που έχει προκηρυχθεί από το 2011 και τριών επικουρικών. Υπάρχει εδώ και καιρό αυξημένη ζήτηση ιατρικών υπηρεσιών, λόγω του παρακείμενου κέντρου κράτησης αλλοδαπών, αλλά και των μείζονων σχηματισμών των Ενόπλων Δυνάμεων, πέραν των κατοίκων του βόρειου Έβρου.

Υφίσταται σημαντική έλλειψη χρηματικών πόρων. Με πρόσφατη μάλιστα απόφαση της 4ης ΥΠΕ γίνονται παραπάνω περικοπές από τον αρχικό προϋπολογισμό του νοσοκομείου ύψους 1.000.000 ευρώ σε ό,τι αφορά το Νοσοκομείο Διδυμοτείχου και 500.000 ευρώ σε ό,τι αφορά το Νοσοκομείο της Αλεξανδρούπολης.

Βασικό πρόβλημα αποτελεί η διοικητική υπαγωγή του Νοσοκομείου Διδυμοτείχου στο Νοσοκομείο Αλεξανδρούπολης, που επίσης αντιμετωπίζει προβλήματα. Άλλωστε έχετε αφήσει ακέφαλα και τα δύο νοσοκομεία, παρ’ όλο που οι διοικητές είχαν κριθεί από τις δικές σας επιτροπές θετικά, δηλαδή τους αποπέμψατε πριν καν εξασφαλίσετε τους νέους.

Γι’ αυτό και με βάση τα παραπάνω, σας θέτω τα εξής ερωτήματα:

Σκοπεύετε να προχωρήσετε άμεσα στην ουσιαστική κάλυψη των απαραίτητων θέσεων εργασίας γενικά στο Νοσοκομείο Διδυμοτείχου; Για τη διευκόλυνση και ενίσχυση της χρηματοδότησης του νοσοκομείου τι προτίθεστε να πράξετε; Μελετάτε το ενδεχόμενο απόδοσης διοικητικής και οικονομικής αυτοτέλειας ή έστω ενός τμηματικού αυτοεκτελούμενου προϋπολογισμού;

Σε αρνητική περίπτωση, θα μπορούσε να ψηφιστεί ρυθμιστικός νόμος ως δικλίδα ασφαλείας, ώστε τα μικρότερα περιφερειακά νοσοκομεία να υποστηρίζονται από τα μεγαλύτερα, στα οποία υπάγονται και να μην έχουμε ροή πόρων γενικά από τα μικρότερα στα μεγαλύτερα; Αναμένουμε τις λύσεις που προτείνετε και προκρίνετε, κύριε Υπουργέ.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Δημοσχάκη.

Τον λόγο έχει ο Αναπληρωτής Υπουργός Υγείας κ. Πολάκης για τρία λεπτά.

 **ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ για την ερώτηση, κύριε Δημοσχάκη.

Να σας απαντήσω συγκεκριμένα: Πρώτον, από παλαιότερες προκηρύξεις, οι οποίες υπάρχουν από το 2013 και 2014, ενώ υπήρχαν εγκεκριμένες πιστώσεις, υπήρχαν πέντε θέσεις γιατρών για τις οποίες δεν είχε γίνει «κούνημα», για να το πω έτσι. Υπήρχαν πιστώσεις –εδώ είναι ο προκάτοχός μου- διορίστηκαν κάποιοι. Βρήκαμε τετρακόσιες σαράντα θέσεις οι οποίες είχαν κριθεί, για τις οποίες είχαν ολοκληρωθεί οι φάκελοι, ήταν στο Υπουργείο Υγείας, υπήρχαν οι πιστώσεις και δεν διορίζονταν, με εγκεκριμένες ΠΥΣ.

Από αυτές τις θέσεις μέχρι στιγμής έχουμε δημοσιεύσει σε ΦΕΚ, παράλληλα με όλα τα άλλα που κάναμε, εκατόν τριάντα και είναι στη διαδρομή για να εκδοθούν ΦΕΚ για άλλες διακόσιες. Επιταχύνουμε πολύ, ειδικά τις τελευταίες δεκαπέντε μέρες, γιατί πριν είχαμε ρίξει το βάρος στους επικουρικούς, αφού η διαδικασία των επικουρικών είναι πιο γρήγορη, ενώ το «γραφειοκρατικό τέρας» που κληρονομήσαμε για τον μόνιμο διορισμό έχει ένα πράγμα που μόνο να σας το πω –θα το ξέρετε, βέβαια- τρελαίνεστε. Από αυτούς τους ανθρώπους έχουν ολοκληρωθεί με ΦΕΚ δύο γιατροί σε εσάς και οι άλλοι τρεις περιμένουν να βγει.

Από εκεί και πέρα, στο πλαίσιο αυτών που κάναμε αυτόν τον καιρό διορίστηκαν ένας παιδίατρος, ένας χειρουργός και ένας καρδιολόγος ως επικουρικοί, οι οποίοι ανέλαβαν. Διορίστηκαν, αλλά δεν ανέλαβαν –αρνήθηκαν τον διορισμό- ένας ακτινοδιαγνώστης και ένας βιοπαθολόγος.

Από την προκήρυξη των εννιακοσίων δεκαέξι ατόμων που βγήκε τον Οκτώβρη για το Νοσοκομείο Διδυμοτείχου συγκεκριμένα υπάρχουν τρεις θέσεις. Τα προσωρινά αποτελέσματα των διακοσίων από τους ενιακοσίους ολοκληρώνονται, έχουν βγει. Αυτές τις μέρες βγαίνουν και των υπόλοιπων επτακοσίων, όπως μας ενημερώνει το ΑΣΕΠ. Εκεί είναι ένας ΔΕ Νοσηλευτικής, ένας ΤΕ Πληροφορικής και ένας Τραυματιοφορέας ως Βοηθητικό Υγειονομικό Προσωπικό.

Στην προκήρυξη που θα γίνει τον Φλεβάρη, την οποία κάνουμε τον Φλεβάρη για να μπορούμε να διορίσουμε από τους πίνακες που θα έχουν βγει και από την προηγούμενη προκήρυξη –αυτή των εννιακοσίων δεκαέξι που βγήκε τον Οκτώβρη- θα δοθεί βάρος στο νοσηλευτικό προσωπικό με βάση τις προτάσεις που μας έχει κάνει η υγειονομική περιφέρεια, αλλά και οι διοικήσεις των νοσοκομείων παλιά. Δεν μπορώ να σας πω ακριβή αριθμό, αλλά για το νοσηλευτικό προσωπικό θα είναι ανάμεσα στα πέντε με δέκα άτομα. Θα γίνει με βάση την κατανομή που έχει γίνει σε όλα τα νοσοκομεία της 4ης ΥΠΕ όπου ανήκει.

Επίσης, στους εξακόσιους γιατρούς που θα προκηρυχθούν για τα νοσοκομεία όλης της χώρας υπάρχει πρόβλεψη για τέσσερις μόνιμους γιατρούς για το Νοσοκομείο Διδυμοτείχου, οι οποίοι είναι ένας παθολόγος, ένας χειρουργός, ένας ορθοπεδικός και ένας νεφρολόγος. Αυτή είναι η πρόβλεψη, αυτά που έχουμε κάνει και αυτά που προβλέπουμε να κάνουμε για το προσωπικό.

Από εκεί και πέρα, δεν είναι τα χρηματικά έτσι όπως τα λέτε ακριβώς. Το 2015 η ενίσχυση από τον κρατικό προϋπολογισμό με την επιχορήγηση την οποία δώσαμε εμείς –με την έξτρα επιχορήγηση, τα 150 εκατομμύρια ευρώ- έφθασε στο Νοσοκομείο Αλεξανδρούπολης-Διδυμοτείχου –που έχουμε ενιαίο οργανισμό- στα 24 εκατομμύρια ευρώ, 24.000.209 ευρώ. Είχε προγραμματιστεί στην αρχή για 22 εκατομμύρια ευρώ.

Ο πρώτος προϋπολογισμός του 2016 θα αλλάξει, γιατί τώρα θα περάσουμε από κόσκινο όλους τους προϋπολογισμούς, γιατί γίνεται το «μάλε βράσε» με αυτήν την ιστορία σε όλη την Ελλάδα. Όποιος είχε δόντι ανέβαζε προϋπολογισμό, όποιος δεν είχε δόντι, τον έτρωγε η μαρμάγκα. Αυτό γινόταν. Αν θες να δεις τον ορισμό των πελατειακών σχέσεων και των ισχυρών βαρονιών του παρελθόντος και στο κόμμα σας και στο κόμμα που κυβερνούσε για πολλά περισσότερα χρόνια από εσάς, βλέπεις πώς αποτυπώνεται και στους προϋπολογισμούς των νοσοκομείων.

Φέτος, λοιπόν, ο κατ’ αρχήν προϋπολογισμός για τα δύο Νοσοκομεία μαζί είναι 28.683.000 ευρώ από 24.000.000 ευρώ που έφθασε πέρυσι με την αύξηση την οποία δώσαμε. Αυτήν τη στιγμή δεν είμαι σε θέση να σας απαντήσω για την περίπτωση να χωριστεί, να δημιουργηθούν ξανά χωριστοί οργανισμοί. Θα υπάρξει αυτό το πράγμα, αλλά θα υπάρξει ένας συνολικότερος σχεδιασμός. Με την εγκατάσταση των νέων διοικήσεων και μετά από μία πολύ ανοιχτή κουβέντα με τις τοπικές κοινωνίες σε όλη την Ελλάδα και με τις διοικήσεις των ΥΠΕ θα υπάρξει ένας προγραμματισμός, για να δούμε, αν χρειάζεται και για λειτουργικούς λόγους, ποια από τα νοσοκομεία που ένωσαν οι προκάτοχοί μας για να γίνουν οικονομίες κλίμακος -οι οποίες δεν έγιναν βέβαια και τόσο- θα μπορέσουν να αποσυνδεθούν ξανά.

**ΠΡΟΕΔΡΕΥΩΝ (Αναστάσιος Κουράκης):** Να τα πείτε αυτά στη δευτερολογία σας, όμως;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ναι.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ πολύ.

Κύριε Δημοσχάκη, έχετε τον λόγο για τρία λεπτά.

**ΑΝΑΣΤΑΣΙΟΣ ΔΗΜΟΣΧΑΚΗΣ:** Έτσι όπως μας τα είπατε νιώθουμε και υποχρεωμένοι.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ίσως.

Θα τα υλοποιήσουμε όμως.

**ΑΝΑΣΤΑΣΙΟΣ ΔΗΜΟΣΧΑΚΗΣ:** Μακάρι να τα υλοποιήσετε, διότι αυτά περίπου ακούσαμε και διά στόματος του προκατόχου σας, ευρισκομένου στην Περιφέρεια του Διδυμοτείχου. Δυστυχώς, όμως, δεν υλοποιήθηκαν.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εγώ είπα τι έκανα.

**ΑΝΑΣΤΑΣΙΟΣ ΔΗΜΟΣΧΑΚΗΣ:** Θα ήθελα να πω ότι είμαστε εδώ όχι μόνο για να καταγγείλουμε, αλλά για να δώσουμε και ιδέες, οι οποίες πραγματικά εξυπηρετούν την εύρυθμη λειτουργία του Νοσοκομείου Διδυμοτείχου. Μάλιστα υπάρχει μια κοινή υπουργική απόφαση –είμαι σίγουρος ότι τη γνωρίζετε- των Υπουργών Υγείας και Εθνικής Άμυνας, σε ό,τι αφορά τη συνεργασία των Ενόπλων Δυνάμεων μέσα από το Εθνικό Σύστημα Υγείας, σε επίπεδο ανθρώπινου δυναμικού.

Υπενθυμίζω πως το Νοσοκομείο Διδυμοτείχου είναι διπλό, διότι στην ίδια αυλή είναι και το παλιό κτήριο του Νοσοκομείου Διδυμοτείχου, το οποίο δωρίσθηκε στο 219 ΚΙΧΝΕ Στρατιωτικό Νοσοκομείο Διδυμοτείχου. Συνεπώς έχουμε συλλειτουργία. Νομίζω, λοιπόν, ότι θα πρέπει να τεθεί σε λειτουργία, σε όλη της την έκταση, αυτή η κοινή υπουργική απόφαση των αρμοδίων Υπουργών.

Επίσης, θα ήθελα να πω και να υπογραμμίσω ότι υπάρχουν, πέραν των στρατιωτικών ιατρών και των στρατιωτικών νοσηλευτών που εργάζονται στο παρακείμενο νοσοκομείο, και κληρωτοί οι οποίοι υπηρετούν τη θητεία τους και έχουν ειδικότητα ή δεν έχουν γνωστοποιήσει ότι έχουν τελειώσει την Ιατρική ή άλλα παραπλήσια ιατρικά επαγγέλματα. Νομίζω, λοιπόν, ότι θα πρέπει τα πανεπιστήμια να γνωστοποιούν, για παράδειγμα, στις αρμόδιες στρατολογικές αρχές ότι αυτοί έχουν αποφοιτήσει από τα πανεπιστήμια. Διότι αυτοί οι άνθρωποι, αντί να φυλούν τη σκοπιά τους, μπορούν να προσφέρουν στην τοπική κοινωνία υπηρεσίες. Θεωρώ ότι είναι μια πηγή άντλησης άξιων στελεχών που μπορούν να παίξουν έναν εναλλακτικό ρόλο.

Από την άλλη πλευρά, θα ήθελα να σας ενημερώσω ότι η τελευταία πρότασή μας αφορά τη λειτουργία των νοσοκομείων μας, σχετικά με τη προσέλκυση ασθενών από τη Βαλκανική και την προσέλκυση πελατών από την ευρύτερη περιοχή των παρευξείνιων χωρών. Διότι έχουμε τη δυνατότητα εξυπηρέτησής τους και κυρίως το Νοσοκομείο της Αλεξανδρούπολης έχει μεγάλη δυνατότητα. Λειτουργεί το νομαρχιακό μαζί με το πανεπιστημιακό.

Νομίζω, κύριε Υπουργέ, ότι αυτό που σας προτείνω είναι πολύ σημαντικό και μπορούμε να εξασφαλίσουμε τη μακροημέρευση και την οικονομική ευημερία των δύο μεγάλων μονάδων που παρέχουν υπηρεσίες, το μεν Νοσοκομείο Διδυμοτείχου στον βόρειο Έβρο, το δε Νοσοκομείο της Αλεξανδρούπολης στην ανατολική Μακεδονία και Θράκη και πολλές φορές φθάνει και Θεσσαλονίκη.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Αυτά σε γενικές γραμμές. Περιμένουμε ότι μέσα από αυτήν τη διαδικασία μπορούμε να εξασφαλίσουμε τη μακροημέρευση και την ευημερία των δύο νοσοκομείων μας.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο, κύριε Υπουργέ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κι εγώ ευχαριστώ.

Κατ’ αρχάς με την τελευταία σας πρόταση θα συμφωνήσω και είναι μια συζήτηση που έχουμε αρχίσει να κάνουμε στο Υπουργείο, σε σχέση με τις συνεργασίες και την προσέλκυση ασθενών και από γειτονικές χώρες, αλλά και στο πλαίσιο της ανάπτυξης του ιατρικού τουρισμού από τις χώρες της Ευρωπαϊκής Ένωσης ή άλλες χώρες. Εκεί βέβαια δεν είναι μόνο το θέμα του τουρισμού, αλλά κάλυψης και κάποιων αναγκών που δεν καλύπτονται αλλού.

Από εκεί και πέρα, σε ό,τι αφορά το θέμα που θέσατε για τους στρατιωτικούς, στο νομοσχέδιο που κατέθεσε το Υπουργείο Εθνικής Άμυνας υπάρχει μια διάταξη η οποία μας λύνει το πρόβλημα σε πολλά αγροτικά ιατρεία, κέντρα υγείας ή και νοσοκομεία άγονων, προβληματικών και απομακρυσμένων περιοχών. Πρακτικά καθιερώνουμε τη δυνατότητα οι οπλίτες ιατροί να μπορούν να κάνουν το αγροτικό τους ή να υπηρετούν στα νοσοκομεία αμειβόμενοι από το Υπουργείο Υγείας. Αυτό πιστεύουμε ότι θα μας λύσει το πρόβλημα και ειδικά σε κάποιες απομακρυσμένες και νησιωτικές περιοχές που έχουν αγροτικά ιατρεία, για τα οποία κανείς δεν δηλώνει προτίμηση διορισμού και λόγω της μείωσης των αμοιβών που υπήρξε τα προηγούμενα χρόνια. Υπήρχε παλιά αυτή η διάταξη, η οποία ουσιαστικά επέτρεπε σε κάποιους που ήταν οπλίτες γιατροί να κάνουν παράλληλα το αγροτικό τους. Τώρα θα το κάνουν αμειβόμενοι από τους κωδικούς του Υπουργείου Υγείας.

Υπάρχει πρόβλεψη, λοιπόν, μέσα στο νομοσχέδιο αυτό να επεκταθεί και να μπορεί να γίνει και σε απομακρυσμένα νοσοκομεία ή κέντρα υγείας, έτσι ώστε να μπορούν αυτοί οι άνθρωποι να ενταχθούν εκεί, ενισχύοντας τις δομές υγείας.

Νομίζω ότι δεν σας είπα μόνο τι θα κάνουμε, αλλά και τι κάναμε μέχρι τώρα. Νομίζω ότι έτσι θα συνεχίσουμε. Είναι σαφής η αύξηση των πιστώσεων που υπάρχει φέτος για πρώτη φορά μετά από κάποια χρόνια.

Όσον αφορά αυτό που λέγατε για τη μείωση κάποιων κωδικών, είναι μία εσωτερική μετακίνηση που έχει γίνει, διότι υπήρξε αδιάθετο υπόλοιπο από το νοσοκομείο σας σε σχέση με τη φαρμακευτική δαπάνη. Αντίστοιχα, αυτή η δαπάνη έπρεπε να ενισχύσει και το Νοσοκομείο του Διδυμοτείχου. Έχουμε δώσει εντολή, γιατί από το όριο δαπανών της νοσοκομειακής κατανάλωσης φαρμάκων πέρυσι που ήταν περίπου 510 εκατομμύρια ευρώ, χρησιμοποιήθηκαν τα 430-440 εκατομμύρια ευρώ. Τα υπόλοιπα 60-70 εκατομμύρια ευρώ ως όριο δαπανών δεν χρησιμοποιήθηκε, διότι το είχαν νοσοκομεία που δεν το χρειάζονταν.

Τώρα, εν όψει εφαρμογής και του νοσοκομειακού «clawback», κάνουμε έναν ανασχεδιασμό σε όλα τα νοσοκομεία, προκειμένου να στηρίξουμε αυτά που πραγματικά καταναλώνουν ακριβά φάρμακα και έχουν μεγαλύτερες ανάγκες αγορών από άλλα νοσοκομεία, τα οποία, επειδή δεν διαθέτουν αυτές τις κλινικές που καταναλώνουν τέτοια φάρμακα, δεν έχουν αυτήν την ανάγκη.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, πριν εισέλθουμε στην ερώτηση του συναδέλφου κ. Αδώνιδος Γεωργιάδη, θα ήθελα να ανακοινώσω ότι η δέκατη έκτη υπ’ αριθμόν 427/19-1-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον ΥπουργόΠαιδείας, Έρευνας και Θρησκευμάτων, σχετικά με την επανέναρξη για τη φετινή χρονιά της Πρόσθετης Διδακτικής Στήριξης και της Ενισχυτικής Διδασκαλίας στα σχολεία της χώρας, δεν συζητείται λόγω κωλύματος του κυρίου Υπουργού.

Η δέκατη έβδομη με αριθμό 410/18-1-2016 επίκαιρη ερώτηση δεύτερου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με τη μείωση των τιμών αποζημίωσης των φωτοβολταϊκών πάρκων, καθώς και η δέκατη όγδοη με αριθμό 409/18-1-2016 επίκαιρη ερώτηση δεύτερου κύκλου του ιδίου συναδέλφου Βουλευτή πάλι προς τον Υπουργό  Περιβάλλοντος και Ενέργειας, σχετικά με την ανάγκη διατήρησης του υποπρακτορείου της ΔΕΗ στον Τύρναβο της Λαρίσης, δεν θα συζητηθούν λόγω κωλύματος του συναδέλφου Βουλευτή, δηλαδή του κ. Κόκκαλη.

Τέλος, η πρώτη με αριθμό 745/38/2-11-2015 ερώτηση και αίτηση κατάθεσης εγγράφων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομικών**,** σχετικά με την παραμονή του κ. Κιμ Γκλεν ως Συμβούλου της Κυβέρνησης, για τρίτη φορά δεν θα συζητηθεί λόγω κωλύματος του κυρίου Υπουργού, λόγω φόρτου εργασίας.

Εισερχόμαστε τώρα στη συζήτηση της έβδομης με αριθμό 386/12-1-2016 επίκαιρης ερώτησης δεύτερου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Υγείας**,**σχετικά με την εφαρμογή των μέτρων  «αυτόματης επιστροφής» (clawback) και «ποσού επιστροφής» (rebate) στις δαπάνες ιδιωτικών παρόχων του ΕΟΠΥΥ για το έτος 2014.

Στον κ. Γεωργιάδη θα απαντήσει ο Αναπληρωτής Υπουργός Υγείας κ. Παύλος Πολάκης.

Κύριε Γεωργιάδη, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Ευχαριστώ πολύ, κύριε Πρόεδρε.

Θα μου επιτρέψετε να σας πω ότι δεν είμαι πολύ αισιόδοξος ότι ο Υπουργός θα βρει τον χρόνο να σας απαντήσει στην ερώτηση για τον κ. Κιμ, διότι θα πρέπει να μας πουν πολλά για εκείνη την περίοδο.

Επομένως είναι λογικό να έχουν φόρτο εργασίας, κύριε Υπουργέ. Δεν αφορά εσάς, αλλά άλλον Υπουργό.

Ήμουν εδώ και δεν μπορώ να μη σχολιάσω μόνο δύο πράγματα. Πρώτα απ’ όλα, όσον αφορά τις προσλήψεις των μονίμων γιατρών. Επί δικής μου υπουργίας ξεκόλλησε αυτή η διαδικασία, η οποία εκκρεμούσε από το 2011. Μετά από δικές μου διαπραγματεύσεις με την τρόικα, έγινε η έγκριση των εξακοσίων προσλήψεων που είχαν απομείνει τελικά και οι πιστώσεις που βρήκατε έτοιμες ήταν οι δικές μας πιστώσεις, που είχαν περάσει με δικές μας προσπάθειες.

Ο λόγος που δεν έχετε κάνει ακόμα τις προσλήψεις είναι ότι χάσατε όλο το πρώτο δεκάμηνο περίπου του 2015 στη λεγόμενη, δήθεν, «ηρωική διαπραγμάτευση». Όταν πήρατε είδηση ότι είχατε χάσει τις πιστώσεις, πέρασε η χρονιά. Αυτή είναι η πραγματικότητα.

Κύριε Πρόεδρε, δεν μπορώ να μη σχολιάσω κάτι που είπε ο κύριος Υπουργός.

Είπατε, κύριε Υπουργέ, ότι την ιστορία της βαρονίας των κομμάτων που κυβέρνησαν θα μπορούσε ο ιστορικός του μέλλοντος να τη διαπιστώσει στους προϋπολογισμούς, ανάλογα με το πώς ανέβαιναν και πώς κατέβαιναν. Το όνομα Μελίνα Παρασκάκη σάς λέει κάτι; Είναι το κοριτσάκι των τεσσάρων ετών που έχασε τη ζωή του στο Ηράκλειο. Ακόμα δεν έχει τελειώσει η πειθαρχική διαδικασία, κύριε Υπουργέ. Μήπως ο ιστορικός του μέλλοντος θα κοιτάξει τις δικές σας βαρονίες σε τέτοιου είδους περιστατικά, κύριε Υπουργέ; Κοινώς, χαμηλώστε τους τόνους τώρα! Χαμηλώστε. Τώρα κυβερνάτε και κρίνεστε. Κρίνεστε, μάλιστα, πολύ αυστηρά, γιατί το λεγόμενο «ηθικό πλεονέκτημά» σας και όλα όσα μάς λέγατε ως αντιπολίτευση και ως συνδικαλιστής έχουν πάει περίπατο. Ας μη θυμηθώ περισσότερα για διάφορα «υπερήφανα» tweets και τα υπόλοιπα.

**ΠΡΟΕΔΡΕΥΩΝ (Νικήτας Κακλαμάνης):** Μπείτε, όμως, στην επίκαιρη ερώτηση.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Έρχομαι, λοιπόν, στη συζήτηση του θέματος, για να κάνουμε μία πολιτισμένη συζήτηση, χωρίς ύφος και χωρίς αλαζονεία, γιατί δεν σας παίρνει.

Ποια είναι η ιστορία, κύριε Πρόεδρε; Όταν κάναμε τη μεταρρύθμιση στην πρωτοβάθμια φροντίδα υγείας, χρειάστηκε να κλείσουν για ένα διάστημα οι δημόσιες μονάδες, όταν γινόταν η συγχώνευση, για να δημιουργηθεί το ΠΕΔΥ. Τότε έγινε μία μεγάλη επίσχεση εργασίας από τα ιδιωτικά διαγνωστικά κέντρα. Και τότε ήρθαν στο Υπουργείο Υγείας όλοι οι πάροχοι των ιδιωτικών διαγνωστικών κέντρων -συνεπικουρούμενοι τότε και από πολλούς Βουλευτές του ΣΥΡΙΖΑ εκείνης της περιόδου- ζητώντας να βρεθεί λύση. Ποιο ήταν το πρόβλημα; Ότι, λόγω του ότι είχαν κλείσει οι δημόσιες δομές στο πλαίσιο της μεταρρυθμίσεως, υπήρχε πολύ αυξημένος φόρτος εργασίας στα ιδιωτικά διαγνωστικά κέντρα. Ως εκ τούτου, συμφωνήσαμε –ανακοινώθηκε δημόσια από εμένα, όντας Υπουργός Υγείας, κύριε Πρόεδρε, και είχε την πλήρη υποστήριξη των πτερύγων της Βουλής- ότι θα αναθέταμε στον ΕΟΠΥΥ να υπολογίσει ποιος ήταν αυτός ο πραγματικά αυξημένος φόρτος αυτής της περιόδου της μεταρρυθμίσεως που οφειλόταν στο κράτος, για να μπορέσει να ενισχυθεί ο προϋπολογισμός του ΕΟΠΥΥ σε αυτά τα ιδιωτικά διαγνωστικά κέντρα, στο σύνολό τους δηλαδή, ώστε να ελαφρύνει το clawback το οποίο είχαμε θεσπίσει.

Αυτό υπολογίστηκε από τον ΕΟΠΥΥ μέσα στο έτος 2014 στα 24 εκατομμύρια και, με απόφαση του Υπουργού Υγείας Μάκη Βορίδη στο τέλος του 2014 και με απόφαση του ΕΟΠΥΥ, τροποποιήθηκε ο προϋπολογισμός του ΕΟΠΥΥ και μπήκε αυτό το ποσό των 24 εκατομμυρίων, με έγκριση του Γενικού Λογιστηρίου του Κράτους, στον προϋπολογισμό και στον κωδικό των ιδιωτικών διαγνωστικών κέντρων.

Στο clawback του πρώτου εξαμήνου που θεσπίσατε το 2015 υπολογίστηκε αυτό το ποσό των 24 εκατομμυρίων, το οποίο ουδέποτε εδόθη. Στο δε clawback του δευτέρου εξαμήνου δεν αφαιρέθηκε. Δηλαδή και δεν μπήκαν τα λεφτά και πιστώθηκαν στο clawback σε αυτούς, σαν να τα είχαν πάρει, ενώ δεν τα είχαν πάρει.

Άρα η ερώτησή μου είναι πολύ συγκεκριμένη: Τι σκοπεύετε να κάνετε με αυτά τα 24 εκατομμύρια, τα οποία είχαν εγκριθεί στον προϋπολογισμό του ΕΟΠΥΥ και αποτελούσαν πολιτική δέσμευση της τότε ηγεσίας του Υπουργείου Υγείας, αλλά με διακομματική τότε στήριξη, για να ενισχυθούν αυτοί οι οποίοι παρείχαν υπηρεσίες στους ασθενείς μας, όταν δεν μπορούσε το κράτος να τις παρέχει, λόγω της μεταρρυθμίσεως, και οι οποίοι τώρα έχουν βρεθεί και στη διελκυστίνδα του λανθασμένου υπολογισμού του clawback;

Ευχαριστώ πολύ, κύριε Υπουργέ.

**ΠΡΟΕΔΡΕΥΩΝ (Νικήτας Κακλαμάνης):** Αυτονόητο είναι, κύριε Υπουργέ, ότι θα έχετε δύο επιπλέον λεπτά, εφόσον τα χρειαστείτε.

Ορίστε, κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ πολύ, κύριε Πρόεδρε.

Ακούστε, κύριε Γεωργιάδη. Το ηθικό πλεονέκτημα, το οποίο έχει ο ΣΥΡΙΖΑ, δεν μπαίνει σε καμμία σύγκριση με αυτά τα οποία έκαναν και κάνατε και εσείς ως παράταξη και η άλλη παράταξη που κυβερνούσε τη χώρα τριάντα χρόνια και μας έφερε εδώ που μας έφερε. Επειδή είστε αρχιμάστορας στις προσωπικές αιχμές και αξιοποιώντας την προβολή των ΜΜΕ έχετε αναδειχθεί σε μία μηχανή κρούσης, η οποία προσπαθεί να αποδομήσει το ηθικό πλεονέκτημα, το λέω πολύ στα ίσα: Με εμένα δεν σας παίρνει!

Πρώτον, η προκαταρκτική εξέταση ολοκληρώθηκε, είναι πολύ αναλυτική. Γίνεται ΕΔΕ, ήδη γίνεται σήμερα, θα έπρεπε να το ξέρετε αυτό. Ποτέ, για κανένα περιστατικό αντίστοιχου τύπου, δεν είχε ολοκληρωθεί και η προκαταρκτική και η ΕΔΕ στο χρονικό διάστημα που έχει μεσολαβήσει από τότε. Να σας δείξω στο γραφείο μου πόσες ΕΔΕ υπάρχουν από το παρελθόν, τις οποίες δεν τις προχωρούσαν ποτέ και πουθενά;

Εμένα είναι ξαδέλφη μου η κοπέλα, η αναισθησιολόγος. Εάν νομίζετε ότι ντρέπομαι να το πω, δεν ντρέπομαι. Ξαδέλφη μου είναι η αναισθησιολόγος. Και, εάν φταίει, θα πληρώσει και έχει και τη λεβεντιά να το αναλάβει. Γι’ αυτό μη μου λέτε εμένα «χαμηλά», γιατί για εμένα οι ουρανοί ήταν, είναι και θα είναι πάντα ψηλά. Οι δικοί σας ουρανοί είναι χαμηλωμένοι, γιατί χρωστάτε. Ένα το κρατούμενο είναι αυτό. Και αν με προκαλέσετε περαιτέρω, για να κάνουμε πολιτισμένο διάλογο, έχω να πω.

Δεύτερον, είναι σαφές ότι πήρατε στις 15 Δεκεμβρίου μία απόφαση για τα 24 εκατομμύρια ενίσχυση του προϋπολογισμού του ΕΟΠΥΥ. Τι κρύβετε από αυτά που λέτε; Κρύβετε το ότι δεν εκδώσατε -όπως μπορούσατε, ο διάδοχός σας στο Υπουργείο Υγείας- την υπουργική απόφαση. Γιατί πολύ καλά ξέρετε -διότι είστε ο μνημονιακότερος των μνημονιακών- ότι οι δαπάνες του ΕΟΠΥΥ έχουν μία οροφή δαπανών σε σχέση με τους ιδιώτες παρόχους.

Έπρεπε, λοιπόν, από τις 15 Δεκεμβρίου και μέχρι τότε που παραδώσατε την κυβέρνηση –μέχρι τότε θα μπορούσατε να το κάνετε αυτό- να βγει μία υπουργική απόφαση που να κατανέμει αυτό το ποσό και να λέει ότι αυτό θα πάει εκεί και εκεί ή εκεί μόνο και αφορά τους ιδιώτες παρόχους. Δεν το κάνατε αυτό.

Εδώ το μόνο που υπάρχει ότι κάνατε είναι η πράξη κατάθεσης των χρημάτων αυτών στον λογαριασμό του ΕΟΠΥΥ από τον προϋπολογισμό του Υπουργείου Υγείας και, βεβαία, γενικώς προς τους παρόχους υγείας. Δεν είναι ότι είναι για τα διαγνωστικά.

Από εκεί και πέρα, είναι προφανές ότι μέσα στην όλη κακομοιριά, την οποία βιώσαμε το προηγούμενο διάστημα, όλη την πίεση από τους δανειστές, όλη την ανάληψη της διακυβέρνηση κ.λπ., αυτό το πράγμα έμεινε πίσω. Είναι προφανές. Το πήραμε χαμπάρι, βοήθησε και η ερώτησή σας να το πάρουμε χαμπάρι –το λέω έτσι-, και προχωράμε στη νομοθετική ρύθμιση, στο νομοσχέδιο του παράλληλου προγράμματος, που μπαίνει στις επόμενες μέρες στη Βουλή -γιατί τώρα χρειάζεται νομοθετική ρύθμιση γι’ αυτό το πράγμα-, ότι, πέραν των εγκεκριμένων ορίων και πιστώσεων, αυτά τα χρήματα θα κατατεθούν εκεί κι εκεί. Και αυτό θα γίνει.

Οπότε νομίζω ότι συμβάλατε στο να μπορέσουμε να ανακαλύψουμε το συγκεκριμένο θέμα, διότι δεν υπήρξε και καμμιά ιδιαίτερη ενόχληση από τις Υπηρεσίες και προς την ηγεσία του Υπουργείου, ότι, ξέρεις, υπάρχει και αυτό το ποσό και πρέπει να δοθεί κ.λπ., αλλά θα διορθωθεί.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γεωργιάδη, έχετε τρία λεπτά. Παρακαλώ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κατ’ αρχάς, χαιρετίζω την απάντηση του κυρίου Υπουργού. Με το καλό να έρθει αυτή η νομοθετική ρύθμιση και εγώ θα έρθω εδώ να μιλήσω και να την υποστηρίξω, γιατί είναι σωστό.

Ξέρετε, κύριε Υπουργέ, αν από δική μας παράλειψη δεν ολοκληρώθηκε η διαδικασία, δεν σημαίνει ότι η επόμενη Κυβέρνηση δεν πρέπει να ολοκληρώνει. Δεν λέω ότι ήμασταν αλάνθαστοι. Πόρρω απέχει.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πρέπει να το μαθαίνει κιόλας.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Χαίρομαι, όμως, γιατί θα κάνετε ένα θετικό βήμα. Εμένα μου αρκεί η δέσμευση ότι θα φέρετε νομοθετική ρύθμιση, για να λυθεί το πρόβλημα των ανθρώπων και να είμαστε συνεπείς ως κράτος.

Τώρα, για να κλείσω, ευχαριστώ πάρα πολύ που με αναφέρατε ως δύναμη κρούσης για το ηθικό πλεονέκτημα της Αριστεράς. Ακούστε, προχθές η Πρόεδρος της ΕΙΝΑΠ, η κ. Παγώνη -φαντάζομαι ότι την είδατε- έκανε ορισμένες καταγγελίες. Είπε ότι συνήλθε το Πειθαρχικό του Υπουργείου Υγείας, χωρίς να υπάρχει στον φάκελο ποιος πήρε τα οπιούχα φάρμακα.

Αυτά είναι πρωτοφανή γεγονότα, κύριε Υπουργέ! Εγώ δεν σας κακίζω ούτε λέω ότι υπήρξε δική σας παρέμβαση. Δεν λέω αυτό. Άλλο που γράφτηκε γενικώς στα social media, αλλά εκεί γράφονται τα πάντα. Ήταν μια ευκαιρία να απαντήσετε κιόλας.

Όμως, πρέπει να παραδεχτείτε –επειδή το συγκεκριμένο θέμα είναι πολύ ευαίσθητο, γιατί αφορά ένα μικρό κοριτσάκι και όλοι σεβόμαστε το πένθος των γονέων που ζουν αυτό το δράμα– ότι όλοι πρέπει να κάνουμε ό,τι μπορούμε, για να τελειώνει αυτό μια ώρα αρχύτερα. Διότι η απόδοση του δικαίου είναι πολύ σημαντικό πράγμα σε αυτές τις τραγωδίες.

Όμως, μια και το είπατε και ανέφερα τα social media, θα κλείσω με το εξής, για το ηθικό σας πλεονέκτημα και το δικό σας προσωπικά.

Είχατε γράψει μία μαντινάδα, κύριε Υπουργέ, λίγο πριν από το ηρωικό σας δημοψήφισμα. Δεν ήσασταν Υπουργός. «Το «όχι» θέλει Έλληνες, το «ναι» θέλει προδότες. Καιρός να ξεχωρίσουνε τα αγρίμια από τις κότες.». Και μετά παραλάβατε την καρέκλα του Υπουργού Υγείας. Τότε δεν ήταν Υγείας, ήταν Εσωτερικών, αν θυμάμαι καλά, και είπατε –με το συμπάθιο- ένα «ναι» τόσο, κύριε Πολάκη! Όταν, λοιπόν, έχεις κάνει τέτοιες δηλώσεις και μετά, για να γίνεις Υπουργός, λες ένα «ναι» τόσο, κράτα χαμηλούς τόνους, δεν πειράζει.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Εντός του χρόνου.

Έχετε τρία λεπτά, κύριε Υπουργέ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Για να κλείσω με την ουσία της ερώτησης, θέλω να πω ότι σαφώς και αναγνωρίζουμε ότι με την ερώτησή σας ήρθε σε γνώση μας, διότι ένας μηχανισμός που υπάρχει από κάτω δεν είχε ενοχλήσει και ιδιαίτερα ότι πρέπει να γίνει αυτό το πράγμα.

Σχετικά με τα άλλα δύο που βάζετε και που, βέβαια, ξεπερνάτε ότι θα μπορούσατε να το είχατε υπογράψει εσείς, που είχατε δεσμευτεί τόσο δημόσια -εννοώ η κυβέρνησή σας- για τα άλλα δύο, λοιπόν, που βάζετε θέλω να πω τα εξής: Είστε αρχιμάστορας και στις μπερδεψοδουλειές!

Μόνο που σας λέω ότι σε μένα δεν σας παίρνει. Γιατί είναι άλλη κουβέντα ο τραγικός θάνατος του μικρού κοριτσιού, που πραγματικά είναι να τρελαίνεσαι. Είναι μία κουβέντα αυτή και η έρευνα που είναι σε εξέλιξη. Και σας απάντησα πολύ συγκεκριμένα, ότι ποτέ πριν δεν έχει ξαναγίνει.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Την καλοδέχομαι.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεύτερον, δεν ήταν οι δικές μας διοικήσεις, κύριε Γεωργιάδη, αυτές οι οποίες έκαναν το Πειθαρχικό για την κλοπή που είχε συμβεί στο «Βενιζέλειο». Δεν ήταν δικές μας διοικήσεις. Ούτε αυτές έκαναν την έρευνα ούτε αυτές έστειλαν αυτό που έπρεπε να στείλουν επάνω. Κι εγώ δεν ανακατεύομαι. Δεν μπορείτε να το πιστέψετε, γιατί εσείς θα κάνατε άλλα, αλλά εγώ δεν ανακατεύομαι.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Το πιστεύω.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εντάξει, γνωριζόμαστε. Συνδικαλισμό έχουμε κάνει χρόνια. Δεν το λέτε, αλλά το υπονοείτε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Όχι, δεν το υπονοώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν μοιάζω σε τέτοιους ανθρώπους, κύριε Γεωργιάδη, αν εσείς έχετε μάθει να συμπεριφέρεστε με αυτόν τον τρόπο. Ας βρεθεί ένας από την πόλη του Ηρακλείου κι απ’ όλη τη διοίκηση, που να πει ότι σήκωσα και πήρα τηλέφωνο να πω οτιδήποτε. Ας βρεθεί ένας! Και το πετάτε με αυτόν τον υποβολιμαίο τρόπο, ακριβώς στην προσπάθειά σας για να αμαυρώσετε το ηθικό πλεονέκτημα.

Όμως, ξέρετε κάτι, κύριε Γεωργιάδη; Εγώ δεν έχω πρόβλημα να παραδεχτώ ότι τον Ιούλιο κάναμε έναν συμβιβασμό. Είναι προφανές ότι κάναμε συμβιβασμό και είναι προφανές ότι έχω πολύ μεγάλη συμμετοχή στο 73% που ψήφισε «όχι» στα Χανιά. Είναι προφανές.

Αλλά έκανα μια επιλογή όχι για να γίνω Υπουργός, κύριε Γεωργιάδη. Και ξέρετε κάτι; Να σας πω και μερικά πράγματα. Εγώ δουλειά είχα πριν και έβγαζα και πολλά λεφτά και δούλευα από το πρωί και ήλιο με ήλιο και δεν περιμένω να αναδειχτώ από το υπουργιλίκι. Έχω αναδειχτεί απ’ αυτά που έχω κάνει στη ζωή μου. Δεν περιμένω να αναδειχτώ από αυτό ούτε περιμένω άλλα οφέλη απ’ αυτό, όπως και περιμέναν και έλαβαν πάρα πολλοί προκάτοχοί μας σε αυτήν την καρέκλα, και τη δική μου και του Αντρέα.

Γι’ αυτόν τον λόγο, λοιπόν, τον συμβιβασμό που κάναμε αυτήν τη στιγμή…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Ποιοι προκάτοχοι;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε, ακούστε. Ξέρετε πολύ καλά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τον συμβιβασμό που κάναμε…

**ΠΡΟΕΔΡΕΥΩΝ (Νικήτας Κακλαμάνης):** Επειδή έχει φύγει τώρα η ερώτηση, κλείνουμε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ναι, εντάξει, αλλά επειδή ασχολήθηκε δέκα δευτερόλεπτα με την ερώτηση και τρία λεπτά με προσωπική επίθεση. Θα απαντηθεί.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Συγγνώμη, κύριε Πρόεδρε, είναι σοβαρό αυτό. Κι εσείς ήσασταν προκάτοχος κι εγώ ήμουν προκάτοχος!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μισό λεπτό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, κλείστε, γιατί στη δευτερολογία του ο κ. Γεωργιάδης όχι δεν εξάντλησε τον χρόνο, αλλά εξοικονόμησε. Στην πρωτολογία σας σας έδωσα πέντε λεπτά για ίση μεταχείριση.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Πρέπει να απαντήσω επί προσωπικού τώρα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μισό λεπτό, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, εντάξει.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Στη δευτερολογία του ασχολήθηκε δέκα δευτερόλεπτα με την ερώτηση και δύο λεπτά με προσωπική επίθεση σε εμένα.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, τώρα, στη δευτερολογία σας, το ίδιο κάνατε κι εσείς.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Λοιπόν, ακούστε, κύριε Γεωργιάδη, στο τέλος ξυρίζουν τον γαμπρό. Αυτή η Κυβέρνηση, ό,τι και να κάνετε, θα αντέξει. Η μάχη των μαχών δεν είναι ούτε το ασφαλιστικό ούτε το αγροτικό. Γιατί εκεί, με αυτά που θα κάνουμε, θα τους πείσουμε τους ανθρώπους ότι έτσι πρέπει να γίνει.

Η μάχη των μαχών είναι αυτό που τολμήσατε να πείτε, ότι δεν μπορεί να εφαρμοστεί ο νέος νόμος για τις τηλεοπτικές άδειες. Εκεί έχετε αναλάβει τον ρόλο της κρούσης. Εκεί έχετε αναλάβει.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Επί προσωπικού θέλω να πάρω τον λόγο, κύριε Πρόεδρε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Γιατί κοιτάτε από εκεί; Εδώ κοιτάξτε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Απευθύνομαι στο Προεδρείο.

**ΠΡΟΕΔΡΕΥΩΝ (Νικήτας Κακλαμάνης):** Εκτός τόπου και χρόνου είναι αυτό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτήν την αντισυνταγματική δήλωση, εσείς, που κόπτεστε για τη νομιμότητα, από πού παίρνετε το θάρρος να την κάνετε;

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υπουργού)

Αυτοί που σας στηρίζουν…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε. Θα κλείσω το μικρόφωνο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** …δεν έχουν τη δύναμη που νομίζετε ότι έχουν πια. Γι’ αυτό σεμνά και ταπεινά, γιατί είναι πάρα πολλές έρευνες του ΣΕΥΠ σε εξέλιξη. Πάρα πολλές!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Συγγνώμη, κύριε Πρόεδρε, θέλω να πάρω τον λόγο επί προσωπικού.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γεωργιάδη, δεν υπάρχει προσωπικό.

Απλώς, κύριε Υπουργέ, θα ήθελα εγώ, ως Προεδρείο, να σας ζητήσω, μόλις τελειώσουν οι έρευνες του ΣΕΥΠ, να τις φέρετε στην αρμόδια επιτροπή της Βουλής. Όλες!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εννοείται.

**ΠΡΟΕΔΡΕΥΩΝ (Νικήτας Κακλαμάνης):** Εγώ έχω ζητήσει από το 2000 έως το 2010. Θα μου κάνετε πολύ μεγάλη χάρη να τις φέρετε όλες!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν το ζητήσατε σε εμάς, κύριε Κακλαμάνη.

**ΠΡΟΕΔΡΕΥΩΝ (Νικήτας Κακλαμάνης):** Όχι, στους προηγούμενους, δεν είπα σε εσάς.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Για παράδειγμα, τις έρευνες του ΣΕΥΠ…

**ΠΡΟΕΔΡΕΥΩΝ (Νικήτας Κακλαμάνης):** Δεν είπα σε εσάς!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τις έρευνες του ΣΕΥΠ για το ΚΕΕΛΠΝΟ φυσικά και θα τις φέρουμε όλες και πολλές άλλες.

**ΠΡΟΕΔΡΕΥΩΝ (Νικήτας Κακλαμάνης):** Αυτό θέλω. Όλες να τις φέρετε!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και πολλές άλλες.

**ΠΡΟΕΔΡΕΥΩΝ (Νικήτας Κακλαμάνης):** Αντί να απειλείτε, λοιπόν, να τις φέρετε στη Βουλή.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μα δεν απειλώ! Προλέγω.

**ΠΡΟΕΔΡΕΥΩΝ (Νικήτας Κακλαμάνης):** Να μην προλέγετε, γιατί είναι σαν να ξέρετε τα πορίσματα, πριν τελειώσουν.

Προχωρούμε στην όγδοη υπ’ αριθμόν 424/19-1-16 επίκαιρη ερώτηση δεύτερου κύκλου του Βουλευτή Κορινθίας της Νέας Δημοκρατίας κ. Χρίστου Δήμα προς τον Υπουργό Υγείας, σχετικά με τα προβλήματα λειτουργίας του Γενικού Νοσοκομείου Κορίνθου.

Στην επίκαιρη ερώτηση θα απαντήσει ο Αναπληρωτής Υπουργός Υγείας κ. Πολάκης.

Κύριε Δήμα, έχετε τον λόγο.

**ΧΡΙΣΤΟΣ ΔΗΜΑΣ:** Ευχαριστώ, κύριε Πρόεδρε.

Κύριε Υπουργέ, αρχικά θα ήθελα να σας πω ότι από τον Αύγουστο έχω καταθέσει γραπτή ερώτηση προς το Υπουργείο Υγείας για τα προβλήματα, τα οποία αντιμετωπίζει το Γενικό Νοσοκομείο Κορίνθου και δεν έχω λάβει καμμία επίσημη απάντηση. Τουλάχιστον στο θέμα του κοινοβουλευτικού ελέγχου το Υπουργείο θα έπρεπε να ήταν καλύτερο.

Από τον Αύγουστο το Γενικό Νοσοκομείο Κορίνθου δεν έχει μονάδα εντατικής θεραπείας. Είστε γιατρός. Φανταστείτε τα προβλήματα, τα οποία δημιουργούνται στο σύνολο της τοπικής κοινωνίας όταν δεν λειτουργεί μονάδα εντατικής θεραπείας. Υπάρχει πολύ μεγάλη έλλειψη βασικών ειδικοτήτων ιατρικού και νοσηλευτικού προσωπικού. Σας λέω ότι χρειαζόμαστε και εντατικολόγους και πνευμονολόγους και παθολόγους και νοσηλευτές.

Άρα περιμένουμε, κύριε Υπουργέ, από σας να λάβετε όλα τα μέτρα, ώστε είτε μέσω του ΚΕΕΛΠΝΟ είτε μέσω του ΕΣΥ να γίνουν οι απαραίτητες προσλήψεις και να ανοίξει η ΜΕΘ. Σχετικό αίτημα έχει υποβληθεί και στη έκτη ΥΠΕ, όπου υπάγεται το Νοσοκομείο Κορίνθου.

Επίσης, κύριε Υπουργέ -το είπατε και σε απάντηση σε ερώτηση συναδέλφου μου πιο πριν για το Νοσοκομείο Διδυμοτείχου- εκκρεμούν έντεκα προσλήψεις στο Γενικό Νοσοκομείο Κορίνθου και μάλιστα στις περισσότερες εξ αυτών δεν έχουν εκδοθεί τα ΦΕΚ. Περιμένουμε τα ΦΕΚ. Δεν υπάρχει επιπλέον επιβάρυνση για το Εθνικό Σύστημα Υγείας, διότι μιλάμε για μετακινήσεις γιατρών που είναι ήδη στο Εθνικό Σύστημα Υγείας.

Συγκεκριμένα, οι ειδικότητες που επείγουν είναι της Παιδιατρικής, που ελπίζουμε να έχετε κάτι καλό να μας ανακοινώσετε, της Καρδιολογικής, της Χειρουργικής και της Αιματολογικής.

Ειδικά, όμως, στο θέμα της Παιδιατρικής, κύριε Υπουργέ, σκεφτείτε ότι το Νοσοκομείο Κορίνθου λειτουργεί εδώ και οκτώ μήνες με μία παιδίατρο. Αντιλαμβάνεστε τι προβλήματα δημιουργεί όχι μόνο στους ασθενείς που χρειάζονται παιδίατρο και στους γονείς τους, αλλά τι επιπρόσθετα προβλήματα δημιουργεί στη λειτουργία της Μαιευτικής και της Γυναικολογικής Κλινικής. Συγκεκριμένα, χρειαζόμαστε διευθυντή στην Παιδιατρική Κλινική, ώστε να υπάρχει η δυνατότητα να «τραβήξει» και ειδικευόμενους γιατρούς.

Τέλος, είναι πολύ μεγάλη η ανάγκη κάλυψης και επικουρικών ιατρών, ειδικά ορθοπεδικού, γυναικολόγου, ουρολόγου και ενός επικουρικού παιδιάτρου.

Θα ήθελα να μας πείτε τι προτίθεται να κάνει το Υπουργείο άμεσα, διότι ήδη εδώ και πολλούς μήνες έχουμε μείνει χωρίς μονάδα εντατικής θεραπείας και χωρίς παιδίατρο και όλα αυτά είναι πολύ αναγκαία για το Γενικό Νοσοκομείο Κορίνθου.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Δήμα, πάλι από παλιές θέσεις, υπάρχουν πέντε σε εξέλιξη σε σας και μάλιστα γι’ αυτήν που σας ενδιαφέρει πιο πολύ –γιατί ήλθαν και μας βρήκαν από το Νοσοκομείο Κορίνθου- που είναι η διευθύντρια της Παιδιατρικής Κλινικής. Υπογράφηκε χθες και είμαστε σε πλήρη συνεννόηση, για να μπορέσει να γίνει όσο γίνεται πιο γρήγορα η δημοσίευση στο ΦΕΚ, διότι ήταν κι αυτή στους φακέλους που είχαν παραμείνει ξεχασμένοι για πολλά χρόνια. Μαζί είναι και ένας επιμελητής β΄ καρδιολόγος, ένας επιμελητής β΄ χειρουργός, ένας επιμελητής β΄ αιματολόγος και βιοπαθολόγος, τους οποίους τους «σπρώχνουμε», προκειμένου να δημοσιευτούν στο ΦΕΚ. Ξέρω ότι σίγουρα η διευθύντρια της Παιδιατρικής Κλινικής θα έρθει. Για τους άλλους δεν είμαστε απόλυτα σίγουροι γιατί οι κρίσεις έχουν γίνει από πιο παλιά.

Από κει και πέρα, το προηγούμενο χρονικό διάστημα διορίσαμε έναν επικουρικό γιατρό στη ΜΕΘ, ένα νεφρολόγο. Αυτοί πήγαν. Διορίστηκε και μία παιδίατρος επικουρική, η οποία δεν αποδέχθηκε.

Επίσης, στην προκήρυξη των εννιακοσίων δεκαέξι θέσεων που βγήκε τον Οκτώβρη, έχετε λαμβάνειν –υπάρχουν, δηλαδή- δύο θέσεις Νοσηλευτικής, τρεις θέσεις Βοηθών Νοσηλευτικής και μία θέση ΔΕ Τεχνιτών Ηλεκτρολόγων. Είναι στην προκήρυξη του Οκτωβρίου. Βγαίνουν τα αποτελέσματα τώρα και αυτοί θα διοριστούν σε πολύ σύντομο χρονικό διάστημα, γιατί είπαμε ότι εκεί θα διορίσουμε τους προσωρινούς πίνακες.

Στους χίλιους επτακόσιους που θα βγουν τον Φλεβάρη, υπάρχει πρόταση από την ΥΠΕ, σε συνεννόηση και με το νοσοκομείο, για πέντε θέσεις νοσηλευτικού στο Νοσοκομείο Κορίνθου, νέες θέσεις νοσηλευτικού.

Τώρα, από την προκήρυξη του ΚΕΕΛΠΝΟ, που υπάρχει η πράξη υπουργικού συμβουλίου -την υπέγραψε ο κ. Τσακαλώτος- για την προκήρυξη των τετρακοσίων νοσηλευτών και των εκατό γιατρών, έχει γίνει μέχρι στιγμής η εξής κατανομή: Σε συνεννόηση και με την Ελληνική Εταιρεία Εντατικής Θεραπείας και με τις διοικήσεις των νοσοκομείων, σε σας προβλέπονται δύο γιατροί και πέντε νοσηλευτές, προκειμένου να μπορέσουν να λειτουργήσουν τα τέσσερα από τα επτά κρεβάτια που έχετε στο νοσοκομείο, μαζί και με τον άλλο γιατρό από τη ΜΕΘ, ο οποίος πήγε.

Επίσης, στις εξακόσιες θέσεις των ιατρών, οι οποίες θα προκηρυχθούν και αυτές τον Φλεβάρη, έχετε πέντε θέσεις. Ο προγραμματισμός είναι για έναν ψυχίατρο, έναν μόνιμο παιδίατρο, έναν παθολόγο, έναν κυτταρολόγο και έναν παθολογοανατόμο. Γιατί, από ό,τι ξέρω, καλύπτεστε και από κάποιον που έρχεται από το Αίγιο για τα παθολογοανατομικά περιστατικά.

Ξέχασα να πω ότι σε αυτήν την τελευταία προκήρυξη, πέρα από το νοσηλευτικό, υπάρχουν πέντε θέσεις που έχουν προκηρυχθεί, έχει ολοκληρωθεί η κρίση και είναι για δημοσίευση. Αυτές είναι: ΤΕ Ραδιολόγων-Ακτινολόγων, ΤΕ Ιατρικών Εργαστηρίων, ΠΕ Βιολογίας, ΔΕ Χειριστών-Εμφανιστών και ΠΕ Φαρμακοποιών. Αυτά είναι όσα έχουν γίνει.

Από εκεί και πέρα, η χρηματοδότηση του νοσοκομείου, και στο δικό σας όπως και σε όλα τα άλλα φέτος, έχει την αύξηση, με βάση και τις αποφάσεις που παίρνουν οι ΔΥΠΕ κεντρικά, και νομίζω ότι σιγά-σιγά, επιστρέφοντας και η χώρα και το Υπουργείο Υγείας στην κανονικότητα, θα μπορέσουμε να επουλώνουμε τις πληγές που άνοιξαν οι προηγούμενοι.

**ΠΡΟΕΔΡΕΥΩΝ (Νικήτας Κακλαμάνης):** Κύριε Δήμα, έχετε τον λόγο.

**ΧΡΙΣΤΟΣ ΔΗΜΑΣ:** Ευχαριστώ, κύριε Υπουργέ.

Βέβαια, σημαντικό δεν είναι μόνο να προχωρήσουν οι προκηρύξεις. Το βασικό και το αίτημα όλης της κοινωνίας και του νοσοκομείου είναι να έρθουν να υπηρετήσουν ιατροί στο νοσοκομείο. Άρα πρέπει να δείτε και τι θα γίνεται στις περιπτώσεις, στις οποίες οι ιατροί, οι οποίοι πετυχαίνουν στους διορισμούς αρνούνται τον διορισμό τους. Αυτό είναι ένα ζήτημα που ειδικά στα νοσοκομεία της επαρχίας είναι πάρα πολύ σημαντικό.

Σας επαναλαμβάνω, κύριε Υπουργέ, ότι το Γενικό Νοσοκομείο Κορίνθου δεν καλύπτει τις ανάγκες μόνο των εκατόν πενήντα χιλιάδων ανθρώπων, κατοίκων του Νομού Κορινθίας. Το Γενικό Νοσοκομείο Κορίνθου βρίσκεται σε έναν οδικό κόμβο, όπου η κατάσταση του οδικού δικτύου είναι τραγική. Δυστυχώς υπάρχουν πάρα πολλά επικίνδυνα ατυχήματα. Καλύπτει τους ανθρώπους που πηγαίνουν στην Πελοπόννησο, στην Ήπειρο, στη Στερεά Ελλάδα, στο Ιόνιο, όπως επίσης συνδέει και πάρα πολλά λιμάνια με το λιμάνι του Πειραιά, της Πάτρας και της Ηγουμενίτσας.

Το καλοκαίρι, ο πληθυσμός στον Νομό Κορινθίας υπερτριπλασιάζεται. Άρα καλό θα ήταν να δώσετε λίγο μεγαλύτερη έμφαση στο Νοσοκομείο Κορίνθου, που το τελευταίο διάστημα είναι εντελώς παρατημένο. Επαναλαμβάνω ότι δεν έχουμε μονάδα εντατικής θεραπείας. Είναι επιεικώς απαράδεκτο για κατάσταση ενός νοσοκομείου που εξυπηρετεί τόσο μεγάλο τμήμα του ελληνικού πληθυσμού, που θα έπρεπε τουλάχιστον να εξυπηρετεί τις ανάγκες ενός τόσο μεγάλου τμήματος του πληθυσμού.

Από εκεί και πέρα να σας πω ότι και εμείς στην Κόρινθο, όπως και στο Διδυμότειχο, έχουμε κέντρο κράτησης. Το νοσοκομείο εξυπηρετεί τους οικονομικούς μετανάστες, γιατί στο κέντρο κράτησης είναι άνθρωποι μόνο από το Μαρόκο και μάλιστα τους δίνεται και προτεραιότητά, σε αντίθεση με τον ασφαλισμένο Έλληνα.

Την ίδια στιγμή να σας πω ότι υπάρχουν πολύ σημαντικά προβλήματα στο Νοσοκομείο Κορίνθου όσον αφορά την υλικοτεχνική υποδομή. Δηλαδή, έχουμε πολύ μεγάλο πρόβλημα με τον ανελκυστήρα. Αντιλαμβάνεστε –γιατρός είστε, τα ξέρετε καλύτερα από εμένα- ότι δεν μπορείς να έχεις τους ασθενείς, το φαγητό, τους τραυματιοφορείς και τους επισκέπτες να χρησιμοποιούν τον ίδιο ανελκυστήρα. Δημιουργούνται προβλήματα υγιεινής. Κοινή λογική θέλει.

Τα σεντόνια, κύριε Υπουργέ, -ντρέπομαι που το λέω- τον ξενοδοχειακό εξοπλισμό τον πήραμε σε μεγάλο βαθμό από ξενοδοχεία της περιοχής, τα οποία δεν τα χρειάζονταν.

Και μου λέτε ότι θέλετε να ανοίξει τώρα Ψυχιατρική Κλινική στο Νοσοκομείο Κορίνθου, η οποία είναι καλοδεχούμενη. Όμως, θέλω να σκεφτεί το Υπουργείο τι επιπτώσεις θα δημιουργήσει η Ψυχιατρική στο Γενικό Νοσοκομείο Κορίνθου. Έχουν γίνει δεκαέξι προσλήψεις στην Ψυχιατρική εδώ και χρόνια, που στο Γενικό Νοσοκομείο, κύριε Υπουργέ, υπηρετούν δεκατρείς από τους δεκαέξι. Απ’ αυτούς τους δεκατρείς, αν ανοίξει η Ψυχιατρική, παρά το γεγονός ότι είπατε ότι θα προσληφθεί ένας ακόμη ψυχίατρος, θα δημιουργήσετε τεράστιο πρόβλημα στην παθολογική και στη χειρουργική. Άρα, εάν είναι να ανοίξει ψυχιατρική, που εμείς τη θέλουμε -προσδοκούμε να έχουμε Ψυχιατρική- απαιτείται να κάνετε επιπλέον προσλήψεις και από αυτές που αναφέρατε. Βέβαια, έτσι όπως έχει οδηγηθεί η κατάσταση της χώρας, ίσως η Ψυχιατρική να είναι και η σημαντικότερη από άλλες κλινική στη χώρα και όλοι θα χρειαζόμαστε ψυχιατρική υποστήριξη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τριάντα δευτερόλεπτα θα ήθελα, κύριε Πρόεδρε.

Μιας κι αναφέρατε, κύριε Υπουργέ, ότι έχει αυξηθεί ο προϋπολογισμός για τα νοσοκομεία, να σας υπενθυμίσω ότι οι δαπάνες που προβλέπονται στον προϋπολογισμό του 2016 για τις αποδοχές είναι μειωμένος κατά 55 εκατομμύρια ευρώ.

**ΠΡΟΕΔΡΕΥΩΝ (Νικήτας Κακλαμάνης):** Μην αγγίζετε το μικρόφωνο.

**ΧΡΙΣΤΟΣ ΔΗΜΑΣ:** Και μιας και μιλάμε για την Κορινθία, να σας πω ότι στο Κέντρο Υγείας Γκούρας, μια ορεινή περιοχή σε υψόμετρο που πρέπει να έχει κέντρο υγείας δικό της, μειώσατε τον προϋπολογισμό, με αποτέλεσμα να μην μπορούν οι γιατροί να συμπληρώσουν τον απαιτούμενο αριθμό εφημεριών που χρειάζεται ο κάθε γιατρός να κάνει κάθε μήνα. Το ποσό που στερήσατε από το Κέντρο Υγείας Γκούρας με αποτέλεσμα να έχει δημιουργηθεί…

**ΠΡΟΕΔΡΕΥΩΝ (Νικήτας Κακλαμάνης):** Κύριε Δήμα, κλείστε. Παρακαλώ.

**ΧΡΙΣΤΟΣ ΔΗΜΑΣ:** Ένα δευτερόλεπτο, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Σας έχω δώσει δύο λεπτά.

**ΧΡΙΣΤΟΣ ΔΗΜΑΣ:** Το ποσό είναι 2.500 ευρώ. Για 2.500 ευρώ έχετε δημιουργήσει τεράστιο πρόβλημα στο Κέντρο Υγείας Γκούρας.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πρέπει να υπάρχει ένα πρόβλημα στην κατανόηση κάποιων οικονομικών μεγεθών από ορισμένους συναδέλφους.

Θα ξεκινήσω από το τελευταίο. Το περυσινό κονδύλι των εφημεριών και των υπερωριών του προσωπικού σε όλη τη χώρα ήταν 297 εκατομμύρια ευρώ. Φέτος είναι 337,5. Αυτή είναι η πραγματικότητα. Τώρα πού βλέπετε τη μείωση δεν μπορώ να το καταλάβω.

Οι εσωτερικές ανακατανομές κ.λπ., που είναι θέμα των ΥΠΕ, είναι κάτι που πρέπει να ρυθμιστεί στο πλαίσιο της ευθύνης του κάθε ΥΠΕάρχη, με βάση το πού υπάρχουν ανάγκες και που δεν υπάρχουν. Υπάρχει και η δυνατότητα, που νομοθετήσαμε στο νομοσχέδιο για τις βοσκήσιμες γαίες, που λέει ότι όπου υπάρχουν παραπάνω ανάγκες πέρα από τον εγκεκριμένο, κεντρικό προϋπολογισμό πιστώσεων για τις εφημερίες, να χρησιμοποιούνται και χρήματα, τα οποία εισπράττουν τα νοσοκομεία ή τα κέντρα υγείας και τα ΠΕΔΥ από τον ΕΟΠΥΥ, προκειμένου να συμπληρώνονται αυτές οι ανάγκες. Όπου δημιουργηθεί πρόβλημα φέτος, θα είναι απλά θέμα διαχειριστικής ανεπάρκειας.

Διαχειριστική ανεπάρκεια είναι να μου λέτε ότι πήρατε σεντόνια από τα ξενοδοχεία, όταν εγώ βλέπω εδώ ότι το αδιάθετο ταμειακό υπόλοιπο στο Νοσοκομείο Κορίνθου φέτος τον Δεκέμβρη ήταν 1.704.859 ευρώ.

Έχουν δημιουργηθεί πολλά προβλήματα σε πολλά νοσοκομεία και αυτό έχει να κάνει με το πώς διοικούσαν αυτοί που διοικούσαν. Έχει να κάνει και με άλλα πράγματα. Με όλο αυτό τον ζουρλομανδύα που υπάρχει σε σχέση με τις προμήθειες. Αλλά από τον Σεπτέμβρη μέχρι τον Δεκέμβρη δώσαμε για λειτουργικές δαπάνες στα νοσοκομεία -δεν θα δώσουμε, δώσαμε- 875 εκατομμύρια. Είναι στους λογαριασμούς τους. Κάποιοι δεν λειτουργούσαν σωστά, δεν μπορούσαν να το ολοκληρώσουν. Υπάρχουν τέτοια φαινόμενα πολλά. Όπως υπάρχουν και άλλα νοσοκομεία που τα εξάντλησαν, έκαναν ό,τι έπρεπε και με το παραπάνω. Όμως, μια πολύ μεγάλη μερίδα νοσοκομείων δεν τα εξάντλησαν, γιατί αλλιώς δεν εξηγείται.

Θα επαναλάβω κάτι που είπα. Πώς είναι δυνατόν να υπερκαλύπτεται το κονδύλι που αφορούσε τις υπηρεσίες outsourcing; Ήταν 290 και έκοψαν 318 εκατομμύρια εντάλματα. Και τα πλήρωσαν. Εκεί πώς μπόρεσαν και τα πλήρωσαν; Και δεν μπορούσαν για τα φάρμακα; Από 430 έκοψαν 208. Για το αναλώσιμο υγειονομικό υλικό πάλι έκοψαν πολύ λιγότερα απ’ αυτά που είχαν αγοράσει. Και είχαν τα νοσοκομεία στις 31 Δεκεμβρίου 2015 ταμειακό υπόλοιπο 350 εκατομμύρια ευρώ. Άρα είναι σαφές ότι πρόκειται για θέμα διαχειριστικής ανεπάρκειας. Όπως διαχειριστικής ανεπάρκειας ήταν και το θέμα που υπήρχε με τα φάρμακα των καρκινοπαθών –το οποίο λύθηκε, αλλά βλέπετε ότι δεν το προβάλλουν τα κανάλια-, τα αντιρετροϊκά κ.λπ.. Ήταν στη φάση της μετάβασης.

Νομίζω ότι ξέρω πολύ καλά τι συμβαίνει στην Κόρινθο, τι αντιμετωπίζει και με την εθνική οδό που έχει δίπλα. Γι’ αυτό και θα ενισχύσουμε. Και αν υπάρξουν και περαιτέρω δυνατότητες, με βάση και την εισήγηση του διοικητή της ΥΠΕ για τις αναγκαιότητες, για παραπάνω προσωπικό, θα προσπαθήσουμε να το καλύψουμε. Γιατί υπάρχει και η προκήρυξη των πεντακοσίων εβδομήντα πέντε θέσεων λοιπού επικουρικού προσωπικού. Έχει βγει και γι’ αυτό, επίσης, πράξη υπουργικού συμβουλίου. Η ακριβής κατανομή θα ολοκληρωθεί σε κάποιες μέρες. Δεν έχω τα ακριβή στοιχεία για να πω τι αφορά στο δικό σας νοσοκομείο.

 **ΠΡΟΕΔΡΕΥΩΝ (Νικήτας Κακλαμάνης):** Θα συζητηθεί η ένατη με αριθμό 434/22-1-2016 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ-ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με τα προβλήματα λειτουργίας της Καρδιολογικής Κλινικής του Νοσοκομείου Ρόδου.

Κύριε Κρεμαστινέ, έχετε τον λόγο.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Κύριε Πρόεδρε, πρέπει να σας πω ότι είναι η πρώτη ερώτηση που κάνω, –αν δεν κάνω λάθος- από τότε που υπήρξα Υπουργός Υγείας, για την υγεία στο Κοινοβούλιο. Αυτό το λέω για να δείξω πόσο γνωρίζω -και υπεύθυνα γνωρίζω- τα προβλήματα της υγείας και μάλιστα αυτές τις δύσκολες μέρες που περνάει η χώρα.

Δεν θα πω αριθμούς, γιατί όταν λες αριθμούς, σου λένε άλλους αριθμούς και ο κόσμος δεν καταλαβαίνει. Θα πω, όμως, ότι ο επικεφαλής του νοσοκομείου, Πρόεδρος της Επιστημονικής Επιτροπής, μου είπε ότι κατέφυγε στον εισαγγελέα Ρόδου με το αιτιολογικό ότι κινδυνεύουν ανθρώπινες ζωές και τούτο διότι έχουν φύγει πάρα πολλοί γιατροί και νοσηλευτικό προσωπικό και γι’ αυτό δεν μπορεί να λειτουργήσει. Αυτή ήταν η επίσημη αιτιολογία.

Εδώ έχω πολλά στοιχεία πάνω σε αυτό το θέμα, δηλαδή αριθμούς, αλλά οι αριθμοί δεν λύνουν το πρόβλημα. Εκείνο, όμως, το οποίο είναι σημαντικό είναι ότι η Ρόδος και η Δωδεκάνησος είναι η πιο απομακρυσμένη περιοχή της χώρας. Όταν υπάρχει νοτιάς δεν μπορεί να πλησιάσει τη Ρόδο ούτε αεροπλάνο ούτε καράβι. Αντιλαμβάνεστε τι σημαίνει αποκλεισμός. Και δεν θα μιλήσω για το Καστελόριζο, το οποίο απέχει επτά ώρες με το καράβι από τη Ρόδο και είναι δίπλα στην Τουρκία. Οι άνθρωποι, λοιπόν, όταν έχουν εκεί προβλήματα υγείας, καταφεύγουν στην Τουρκία και είναι πάρα πολύ λογικό. Πώς θα γίνει διαφορετικά; Πώς θα αντιμετωπίσουν τα προβλήματα της ζωής τους;

Αυτό, λοιπόν, είναι το ερώτημα που κάνω. Και για ποιο λόγο επέλεξα την Καρδιολογική Κλινική; Όχι φυσικά λόγω ειδικότητας. Την επέλεξα, διότι πέρυσι λειτουργούσε με Αιμοδυναμικό Τμήμα, έκανε αγγειοπλαστικές. Και τώρα ο επικεφαλής του Αιμοδυναμικού Τμήματος λέει ότι «δεν μπορώ πια γιατί έχω μείνει μόνος μου με έναν άλλο γιατρό, ο οποίος παρητήθη αυτόν τον μήνα» –την παραίτησή του την έχω εδώ- «και τον παρακάλεσα να πάρει άδεια ένα μήνα, για να μπορεί ως αδειούχος να πηγαίνει και να αντιμετωπίζουν τα εμφράγματα».

Η εικόνα αυτή είναι τραγική. Τραγικότερη δεν γίνεται. Η πρότασή μου, λοιπόν, προς το Υπουργείο είναι -αν έχει- όσα λεφτά διαθέτει για την υγεία, να αντιμετωπίζει χωροταξικά τα προβλήματα. Δεν μπορεί, δηλαδή, το Νοσοκομείο Ρόδου, το οποίο κάποτε έλεγαν ότι ήταν το καμάρι του Αιγαίου, σήμερα –έχω την εικόνα εδώ- να έχουν πέσει τα γράμματα, απ’ έξω, που λέει Νοσοκομείο Ρόδου και να μην έχουν τη δυνατότητα, την οικονομική, τη διοικητική, δεν ξέρω, όλα μαζί. Τον τελευταίο χρόνο συνέβησαν αυτά. Μην μου πείτε ότι τα γράμματα έπεφταν κάθε χρόνο και από ένα. Αυτά, για να πέσουν, έκαναν έξι μήνες, δέκα μήνες. Η φωτογραφία είναι εδώ. Το νοσοκομείο βρίσκεται υπό διάλυση αυτήν τη στιγμή.

(Στο σημείο αυτό ο ΣΤ΄ Αντιπρόεδρος της Βουλής κ. Δημήτριος Κρεμαστινός καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και τα ερωτήματα, τα οποία προκύπτουν, κύριε Πρόεδρε, είναι:

Πρώτον, τι προτίθεται να κάνει το Υπουργείο για να το βάλει σε προτεραιότητα.

Δεύτερον, τι προτίθεται να κάνει για να αντιμετωπίσει τα οξύτατα προβλήματα τώρα των αριθμών.

Και το τρίτο και το σπουδαιότερο, είναι να μην εκτίθεται η χώρα. Διότι αντιλαμβάνεστε τι θα γίνει, όταν έρθει ένας επώνυμος στη Ρόδο και πάθει ένα έμφραγμα και τον πάνε στην απέναντι χώρα, γιατί φυσικά δεν μπορούν να τον πάνε πουθενά αλλού. Είναι, δηλαδή, πρόβλημα τεράστιο. Όχι μόνο τοπικό, αλλά εκθέτει και την ίδια τη χώρα.

Γι’ αυτό, λοιπόν, επέλεξα να κάνω αυτήν την ερώτηση σήμερα, βλέποντας το θέμα από τελείως άλλη σκοπιά.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε συνάδελφε, έχω στα χέρια μου χαρτί με ημερομηνία 1-12-2015, το οποίο υπογράφει ο πρώην Αναπληρωτής Διοικητής του Νοσοκομείου της Ρόδου, ο κ. Ευγένιος Κορναρόπουλος, ο οποίος μετά από αίτημα της υγειονομικής περιφέρειας να του κατατάξει σε σειρά αναγκαιότητας τις ανάγκες για πρόσληψη μόνιμου προσωπικού στο Νοσοκομείο Ρόδου, απάντησε με αυτό το έγγραφο ζητώντας είκοσι εννέα γιατρούς και τους κατέταξε σε σειρά αναγκαιότητας.

Γιατί τα λέω αυτά;

Γιατί αν είναι έτσι τα πράγματα, όπως τα λέτε, ότι υπηρετούν τρεις γιατροί και ότι με αυτήν τη σύνθεση θα υπάρξουν απώλειες ζωών κ.λπ., γιατί ο προηγούμενος διοικητής στον προγραμματισμό των προσλήψεων βάζει το θέμα του καρδιολόγου στη δέκατη θέση κατά σειρά προτεραιότητας ότι πρέπει να προσληφθεί;

Πρώτο θέμα, βάζει τρεις στο ΤΕΠ της παθολογίας ή γενικής χειρουργικής. Δεύτερο, βάζει δύο παθολόγους. Τρίτο, βάζει ένα νευρολόγο. Τέταρτο, βάζει ένα μικροβιολόγο. Πέμπτο, βάζει έναν παθολογοανατόμο. Έκτο, βάζει έναν αγγειοχειρουργό. Έβδομο, βάζει ένα νευροχειρουργό. Όγδοο, βάζει έναν νεφρολόγο. Ένατο, βάζει δύο αναισθησιολόγους και δέκατο, βάζει έναν καρδιολόγο.

Και αυτό είναι στις 1/12. Δηλαδή, πότε γκρεμίστηκε το σύμπαν; Πότε γκρεμίστηκε ο κόσμος και μάλιστα το θέμα της Καρδιολογικής Κλινικής το βάζει στη δέκατη σειρά προτεραιότητας; Μου προξενεί εντύπωση αυτό. Άρα, δεν θα ήξερε και τη δουλειά του ο κύριος.

Από εκεί και πέρα το διάστημα αυτό -και μάλιστα υπήρξε και ένα άλλο ζήτημα εκεί, γιατί και εκεί υπάρχει θέμα διαχειριστικής επάρκειας- διορίστηκαν στις 31/12 ένας παιδίατρος και ένας χειρουργός και πιο πριν είχε διοριστεί ένας παθολόγος και ένας στο ΤΕΠ, επικουρικοί γιατροί. Είχε διοριστεί ένας καρδιολόγος, ο οποίος δεν απεδέχθη να πάει.

Ο παιδίατρος και ο χειρουργός που είχαν διοριστεί, διορίστηκαν στις 31/12, γιατί είχα πει ότι θα διορίζω μέχρι την τελευταία μέρα επικουρικούς, που είχαμε εγκρίνει τις πιστώσεις και είχαμε και αύξηση του ορίου δαπανών. Κι όταν πηγαίνουν να αναλάβουν, τους λένε «δεν έχουμε χρήματα». Και έγινε μια ολόκληρη διελκυστίνδα ανάμεσα στο Υπουργείο και τις οικονομικές υπηρεσίες της Ρόδου -οι οποίες, δεν ξέρω, μπορεί και να κακοκαρδίσανε, επειδή αλλάξαμε τη διοίκηση- σε σχέση με το ότι μπορούν να χρησιμοποιήσουν τη διάταξη που μιλάει για τη χρήση του 40% του προϋπολογισμού της περσινής χρονιάς, προκειμένου να πάρουν τους επικουρικούς. Και πήραν, βέβαια, την μια παιδίατρο αλλά ο χειρουργός δεν μπορούσε να περιμένει και έφυγε.

Λοιπόν, κοιτάξτε. Κατ’ αρχάς, ο προϋπολογισμός του Νοσοκομείου της Ρόδου -δεν ήσασταν πριν, είπα κάποια πράγματα- είναι αυξημένος από τον κρατικό προϋπολογισμό, είναι αυξημένος από την αύξηση που δώσαμε εμείς κατά 1.000.000 και κάτι φέτος. Στον προγραμματισμό των θέσεων που υπάρχει και για το προσωπικό, τους χίλιους οκτακόσιους που θα προκηρυχθούν και για αυτούς που προκηρύσσονται, στουςεννιακόσιους δεκαέξι, που βγήκε τον Οκτώβρη κ.λπ., το νοσοκομείο θα ενισχυθεί με προσωπικό. Επίσης, στις μόνιμες θέσεις θα προβλέψουμε όσο περισσότερες μπορούμε.

Ξέρουμε τον ρόλο του Νοσοκομείου της Ρόδου σε όλο το νησιωτικό σύμπλεγμα και τον κεντρικό ρόλο που έχει και τη βάση του ΕΚΑΒ, κ.λπ., και θα προσπαθήσουμε -να είστε σίγουρος για αυτό, κύριε συνάδελφε- να στηρίξουμε το νοσοκομείο.

Επίσης, η Ρόδος ενισχύεται και από το πρόγραμμα της αντιμετώπισης της προσφυγικής κρίσης και με διασώστες του ΕΚΑΒ και με γιατρούς και νοσηλευτές, οι οποίοι θα αναλάβουν ένα κομμάτι της υποδοχής αυτού του μεταναστευτικού ρεύματος και των υγειονομικών του αναγκών. Επίσης, από όλες τις προκηρύξεις οι οποίες υπάρχουν και είναι σε εξέλιξη, θα ενισχυθεί και το Νοσοκομείο της Ρόδου, όπως και όλα τα άλλα νοσοκομεία στην Ελλάδα.

Μου προξενεί εντύπωση, όμως…

**ΠΡΟΕΔΡΕΥΩΝ (Νικήτας Κακλαμάνης):** Κρατήστε τα για τη δευτερολογία σας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μάλιστα, κύριε Πρόεδρε. Τα κρατάω.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κρεμαστινέ, έχετε τον λόγο για τρία λεπτά.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Ευχαριστώ κύριε Πρόεδρε.

Δηλαδή από ό,τι κατάλαβα, λέτε ότι εγώ που δεν έκανα ποτέ ερώτηση στο Υπουργείο Υγείας, ήρθα σήμερα εδώ για να παραστήσω τον έξυπνο, χωρίς να υπάρχει πρόβλημα;

Σήμερα το πρωί με πήρε ο πρώην Δήμαρχος Καλύμνου να μου πει, ότι μια συνάδελφος γιατρός με εγκεφαλικό έψαχνε να βρει μονάδα, να την μεταφέρουν από την Κάλυμνο. Δεν ξέρω αν έφτασε στο Υπουργείο αυτή η είδηση. Εν πάση περιπτώσει, της είπαν -και μου είπε και εμένα το ΕΚΑΒ- ότι έχει πενήντα τρεις ή πενήντα δύο σε λίστα αναμονής για μονάδες. Αυτό έγινε στην Κάλυμνο σήμερα το πρωί.

Εγώ δεν θα κοίταγα καθόλου αριθμούς, αν ήμουνα στη θέση σας. Δεν θα ρώταγα καν την ΥΠΕ. Θα πήγαινα αύριο το πρωί στη Ρόδο, να ρωτήσω αυτόν τον γιατρό αν είναι σωστό ότι κατέφυγε στον εισαγγελέα, για να του πει να τον προφυλάξει, γιατί πεθαίνουν οι άρρωστοι. Εγώ αυτό θα έκανα. Θα παρέκαμπτα την ΥΠΕ και θα την έδιωχνα μετά, εάν το διαπιστώνατε φυσικά. Εάν όχι, εγώ δεν έχω καμμία διάθεση να έρχομαι εδώ και να παριστάνω τον διαμαρτυρόμενο.

Τα πράγματα είναι σοβαρά και είναι τόσο σοβαρά που σας τα είπα χωρίς να πω κανέναν αριθμό, γιατί ξέρω ότι, αν σας πω τρία, θα μου πείτε τέσσερα, αν σας πω πέντε θα μου πείτε έξι και μέχρι το πρωί θα συζητάμε για αριθμούς.

 Σας λέω, λοιπόν, ότι τα πράγματα είναι σοβαρότατα κι όχι σοβαρά. Δεν πιστεύω ότι είναι δυνατόν να με παραπλάνησαν οι γιατροί. Γιατί με τους γιατρούς μίλησα. Πηγαίνετε εσείς στο Νοσοκομείο της Ρόδου αύριο το πρωί να το δείτε. Αύριο, πάρτε το αεροπλάνο να πάτε. Και μετά χαράς να μου πείτε, ότι με παραπλάνησαν οι γιατροί. Δεν ήρθα εδώ για να παριστάνω τον έξυπνο. Απορώ, δηλαδή, πώς μου το λέτε.

Έχω, λοιπόν, την ίδια αγωνία που έχετε κι εσείς και γι’ αυτό σας είπα ότι σας συμβουλεύω -αν θέλετε και με την πείρα μου ακόμα- ότι θα έβαζα τις περιοχές που είναι πιο απομακρυσμένες σε πρώτη προτεραιότητα, σε νοσηλευτικό προσωπικό, σε ιατρικό προσωπικό, σε οτιδήποτε, γιατί αυτό χρειάζεται σήμερα η χώρα. Είναι δύσκολες στιγμές. Είναι κακά τα οικονομικά. Τα γνωρίζω. Δεν σας λέω να κάνετε νεκρανάσταση. Δεν μπορείτε να την κάνετε. Το να αντιληφθείτε, όμως, πού πραγματικά βρισκόμαστε, το απαιτούμε.

Θα έλεγα, κύριε Πρόεδρε, αν μου δίνετε τον χρόνο, ότι τα προβλήματα της υγείας είναι τεράστια. Εγώ ως Υπουργός είχα κάνει νόμο,-τον οποίο μπορείτε να επαναφέρετε,-όπου απαγόρευα τη διαφήμιση των προϊόντων υγείας, δηλαδή κλινικών, γιατρών κ.λπ.. Ο νόμος αυτός έχει περάσει στην αιωνιότητα, έχει καταργηθεί. Και βλέπω στις εφημερίδες, ότι γίνονται προσφορές από συγκροτήματα, από κάρτες υγείας, σε εκατομμύρια ανθρώπους, που πιστεύουν ότι με αυτόν τον τρόπο εξυπηρετείται η υγεία τους. Ξέρετε κι εσείς, ως συνάδελφος γιατρός, πώς εξυπηρετείται η υγεία μέσω των προσφορών της υγείας.

Αυτά είναι τα μεγάλα προβλήματα της υγείας, τα οποία δεν χρειάζονται λεφτά, χρειάζονται, όμως, αποφασιστικότητα. Επαναφέρετε τους σωστούς νόμους, φτιάξτε δικούς σας καινούργιους, προσθέστε τους και προχωρήστε, ούτως ώστε να εξασφαλιστεί ένα Εθνικό Σύστημα Υγείας αποτελεσματικό, με τα λεφτά που διαθέτει η χώρα. Διότι, δεν μπορούμε να κάνουμε το εθνικό σύστημα υγείας της Σουηδίας, γιατί δεν έχουμε τις οικονομικές δυνατότητες. Μπορούμε, όμως, να κάνουμε ένα Εθνικό Σύστημα Υγείας, που να ανταποκρίνεται στις σημερινές ανάγκες της χώρας, στην οικονομική κατάσταση που βρίσκεται.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Κρεμαστινέ, τα χρόνια που «έδεναν τα σκυλιά με τα λουκάνικα», αυτό το σύστημα δεν το φτιάξαμε και κάποιοι φταίνε. Φτιάξαμε κτήρια, φτιάξαμε ντουβάρια, φτιάξαμε πράγματα, υπερτιμολογήσαμε υλικά, υπερτιμολογήσαμε φάρμακα, υπερτιμολογήσαμε αντιδραστήρια, γλεντήσαμε δέκα-δεκαπέντε χρόνια.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ**΄ **Αντιπρόεδρος της Βουλής):** Οι ευθύνες είναι προσωπικές.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι, οι ευθύνες είναι πολιτικές και προσωποποιούνται στους συγκεκριμένους που τις υλοποιήσανε.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ**΄ **Αντιπρόεδρος της Βουλής):** Βεβαίως.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Τώρα το τοποθετήσατε σωστά. Προχωρήστε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μη λύσουμε φιλοσοφικό ζήτημα τώρα.

Ακούστε. Εμείς κάνουμε ό,τι μπορούμε, σε συνθήκες βαθιάς ανθρωπιστικής κρίσης, βαθιάς οικονομικής κρίσης, όπου προστέθηκε και η προσφυγική κρίση. Και αυτή η Κυβέρνηση έχει αποδείξει, ότι ενώ συμβαίνουν όλα αυτά, για τον κοινωνικό τομέα μετά από έξι χρόνια αυξάνει τις δαπάνες. Το ότι δεν μπορούν να φτιαχτούν σε μια μέρα όλα, δεν μπορούνε, είναι προφανές. Το ότι υπάρχουν προτεραιότητες, είναι προφανές.

Υπάρχουν, όμως, κύριε Κρεμαστινέ, και πλευρές να τα δεις. Διότι την ανάγκη που έχει η Ρόδος να έχει ΜΕΘ να λειτουργεί, να έχει κάποιες ειδικότητες για να μπορεί να αντιμετωπίζει τις ίδιες ανάγκες, έχει κι ένα μεγάλο αστικό κέντρο και σε απομακρυσμένες και υποβαθμισμένες περιοχές, που δέχεται πάρα πολύ μεγάλη πίεση, απείρως μεγαλύτερη απ’ ό,τι και κάποια άλλα νησιά. Άρα, πρέπει να μοιράσεις δίκαια αυτό που μπορείς. Κι αυτό κάνουμε.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ**΄ **Αντιπρόεδρος της Βουλής):** Κατά προτεραιότητα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κι αυτό κάνουμε και στην κατανομή των εννιακοσίων ογδόντα πέντε και στην κατανομή των χιλίων οκτακοσίων και στην κατανομή του ΕΚΑΒ και σε όλες τις θέσεις που προκηρύσσουμε, προσπαθούμε να στηρίζουμε όσο μπορούμε ενιαία και ταυτόχρονα όλο το σύστημα. Υπάρχουν κάποιοι κόμβοι που είναι πιο έντονοι. Προφανώς, θα πάρουν κάτι παραπάνω. Δεν γίνεται διαφορετικά.

Από εκεί και πέρα, εγώ δεν σας είπα ότι ήρθατε εδώ, για να μου πείτε ψέματα. Απλά, σας λέω ότι στην επίσημη ενημέρωση της διοίκησης του νοσοκομείου προς το Υπουργείο και για τους επικουρικούς πριν και για τους μόνιμους μετά, όταν ζητήθηκαν στοιχεία, δεν έβαζε σε πρώτη προτεραιότητα το θέμα του καρδιολογικού. Δεν μπορεί να μυρίσει κανείς τα νύχια του ότι γίνεται αυτό το πράγμα.

Και επίσης, επειδή ξέρουμε ότι το σύστημα λειτουργεί σε συνθήκες ασταθούς ισορροπίας, μια αρρώστια κάποιου μπορεί να γκρεμίζει αυτήν την ισορροπία που μέχρι εκείνη τη στιγμή υπήρχε. Αυτά τα πράγματα, λοιπόν, θα φτιαχτούν σιγά, σιγά όσο η χώρα επιστρέφει στην κανονικότητα.

Αυτή είναι η απάντηση, κύριε Κρεμαστινέ.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ**΄ **Αντιπρόεδρος της Βουλής):** Να πάτε να τα δείτε, κύριε Πολάκη, αύριο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα πάω.

**ΠΡΟΕΔΡΕΥΩΝ (Νικήτας Κακλαμάνης):** Ακολουθεί η δέκατη με αριθμό 404/18-1-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ–ΔΗΜΑΡ κ. Δημητρίου Κωνσταντόπουλου προς τον Υπουργό Υγείας,σχετικά με τα προβλήματα λειτουργίας των Νοσοκομείων Αγρινίου και Μεσολογγίου.

Τον λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, ερωτάσθε σήμερα για τα ιδιαίτερα προβλήματα που αντιμετωπίζουν το Νοσοκομείο Αγρινίου, το Νοσοκομείο Μεσολογγίου, καθώς και τα Κέντρα Υγείας Βόνιτσας, Αμφιλοχίας, Χαλκιόπουλου, Θέρμου, Αιτωλικού, Ναυπάκτου και Κατούνας.

Η υγεία, κύριε Υπουργέ, είναι ένα ζήτημα που δεν χωρά μικροπολιτική αντιπαράθεση και μικροκομματικά οφέλη. Άλλωστε, η υγεία είναι ένα κοινωνικό αγαθό και είναι υποχρέωση της πολιτείας να την παρέχει και να την διασφαλίζει σε όλους.

Έχουμε, λοιπόν, το Νοσοκομείο Αγρινίου. Αποτέλεσε έργο πνοής για τη δυτική Ελλάδα. Σχεδιάστηκε με όλες τις σύγχρονες προδιαγραφές. Σκοπός του είναι να εξυπηρετήσει το Νομό Αιτωλοακαρνανίας αλλά και τους όμορους νομούς.

Και όμως, η σημερινή του εικόνα είναι με μια λέξη, τραγική. Η Καρδιολογική Κλινική επί της ουσίας δεν υπάρχει. Ο νομός καλύπτεται από καρδιολόγο μόνο είκοσι τέσσερις μέρες το μήνα, δώδεκα μέρες στο Μεσολόγγι, δώδεκα μέρες στο Αγρίνιο. Η μονάδα εντατικής θεραπείας είναι υποστελεχωμένη. Ο υπερσύγχρονος αξονικός τομογράφος είναι σε αδράνεια. Και ξέρετε γιατί; Γιατί δεν υπάρχει γιατρός.

Ωστόσο, παραμένουν κενές οργανικές θέσεις των μόνιμων ιατρών. Ταυτόχρονα, δεν υπάρχουν ειδικευόμενοι. Το νοσοκομείο προσπαθεί να λειτουργήσει με τους επικουρικούς. Και συγκεκριμένα, υπάρχουν δώδεκα επικουρικοί γιατροί, που καλύπτουν πάγιες και διαρκείς ανάγκες τόσο σε πρωινό ωράριο όσο και σε εφημερίες. Είναι γιατροί που μετακινούνται ανά τρίμηνο από τα διάφορα Κέντρα Υγείας του Νομού, Χαλκιόπουλου, Θέρμου, Αμφιλοχίας, Βόνιτσας, Κατούνας. Και μάλιστα ανά τρίμηνο κάνουν αιτήσεις, για να μη βρεθούν στον αέρα.

Φανταστείτε, κύριε Υπουργέ, να μην υπήρχαν και οι επικουρικοί. Ειδικά το Νοσοκομείο του Αγρινίου θα είχε κλείσει. Γι’ αυτό πρέπει να δώσετε άμεσα λύσεις, να μην ανοίξει μια και καλή ο δρόμος, γιατί τα ιδιωτικά κέντρα ξεφυτρώνουν το ένα μετά το άλλο. Γι’ αυτό θα πρέπει να δώσετε σήμερα λύσεις.

Κύριε Υπουργέ, η ίδια ζοφερή κατάσταση επικρατεί και στο Νοσοκομείο Μεσολογγίου. Έχει κλείσει η Παιδιατρική Κλινική καθώς και η μονάδα εντατικής θεραπείας. Η Παθολογική Κλινική λειτουργεί μόνο με γιατρούς αποσπασμένους από τα κέντρα υγείας. Η Καρδιολογική Κλινική λειτουργεί μόνο δέκα μέρες το μήνα. Η μονάδα τεχνητού νεφρού λειτουργεί μόνο τρεις ημέρες την εβδομάδα. Η Ψυχιατρική Κλινική λειτουργεί με ένα ψυχίατρο, ο οποίος τρέχει παράλληλα και το Πρόγραμμα «Ψυχαργώς».

Ωστόσο, δεν υπάρχουν διαθέσιμα κονδύλια ούτε για αγορά υλικού. Τα κέντρα υγείας βρίσκονται σε κατάρρευση χωρίς την απαραίτητη στελέχωση για τη λειτουργία τους. Δεν έχουν τα χρήματα ούτε για πετρέλαιο.

Δεν έχετε ακόμα υλοποιήσει τις δεσμεύσεις σας για επαρκή στελέχωση των μονάδων υγείας. Για όλα τα παραπάνω, η προσφορά του κοινωνικού αγαθού της υγείας τίθεται πλέον υπό αμφισβήτηση.

Σας ερωτώ, λοιπόν: Ποιος είναι ο σχεδιασμός του Υπουργείου αναφορικά με την αντιμετώπιση των προβλημάτων των Νοσοκομείων Αγρινίου, Μεσολογγίου αλλά και των κέντρων υγείας του νομού;

Υπάρχει συγκεκριμένο χρονοδιάγραμμα ενεργειών του Υπουργείου για τη στελέχωση των Νοσοκομείων Αγρινίου και ιδιαίτερα του Μεσολογγίου; Και αν ναι, ποιων ειδικοτήτων;

Τρίτον, είναι μέσα στις προτεραιότητές σας η στελέχωση των κέντρων υγείας βάσει των σημερινών ελλείψεων που ήδη καταγράφονται;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υπουργός.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε Κωνσταντόπουλε.

Σε πολλά απ’ αυτά που είπατε, έχω απαντήσει σε προηγούμενους συναδέλφους, γιατί η λογική είναι η ίδια.

Θα πω συγκεκριμένα. Από επικουρικούς που διορίσαμε φέτος το τελευταίο τρίμηνο, ένας παιδίατρος διορίστηκε στο Μεσολόγγι και δεν πήγε. Ένας καρδιολόγος και ένας ακτινολόγος πήγαν στο Αγρίνιο. Και πάλι ένας καρδιολόγος και ένας ακτινολόγος δεν πήγαν, ενώ διορίστηκαν.

**ΠΡΟΕΔΡΕΥΩΝ (Νικήτας Κακλαμάνης):** Εννοείτε επικουρικούς;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ναι επικουρικούς. Λέω αυτά που κάναμε το προηγούμενο τρίμηνο.

Από την προκήρυξη του ΚΕΕΛΠΝΟ που θα βγει τις επόμενες μέρες σε δημοσίευση, προβλέπεται ένας γιατρός και ένας νοσηλευτής για τη ΜΕΘ στο Αγρίνιο.

Επίσης, ο προγραμματισμός που έχει γίνει με βάση τα στοιχεία που έχουν έλθει από τις ΥΠΕ για τα δύο νοσοκομεία-σε σχέση με μόνιμους γιατρούς από την προκήρυξη των εξακοσίων θέσεων-είναι για το Αγρίνιο δύο καρδιολόγοι, ένας ΜΕΘ, ένας νεφρολόγος, ένας παιδίατρος και τρεις ψυχίατροι. Για το Μεσολόγγι προβλέπεται ένας παθολόγος, ένας καρδιολόγος, ένας νεφρολόγος. Αυτός είναι ο προγραμματισμός των προκηρύξεων μόνιμου προσωπικού.

Από εκεί και πέρα, όσον αφορά το θέμα της ενίσχυσης των προϋπολογισμών έχουν ενισχυθεί, όπως και σε όλη την Ελλάδα αλλά βάζετε ένα γενικότερο ζήτημα το οποίο είναι το εξής: Όταν φέραμε τα μνημόνια, «κουτσουρέψαμε» μισθούς, δεν διορίζαμε πέντε χρόνια, φεύγουν οι γιατροί. Δεν έβλεπαν φως. Οι ειδικευόμενοι αυτή τη στιγμή έχουμε εννέα χιλιάδες θέσεις στη χώρα και είναι καλυμμένες οι επτά χιλιάδες. Οι άλλες δύο χιλιάδες δεν είναι και βέβαια ξεκινάνε από τα επαρχιακά νοσοκομεία και φθάνει προς το κέντρο αυτή η έλλειψη.

 Προσπαθούμε με αυτά που κάνουμε και με τους διορισμούς των επικουρικών και του μόνιμου προσωπικού και με αυτήν την προκήρυξη και με το ΚΕΕΛΠΝΟ και με την άλλη προκήρυξη του επικουρικού, να δώσουμε ένα σήμα ότι αντιστρέφεται η πορεία, διότι από τη μια τους κόψαμε τα λεφτά, από την άλλη δεν τους διορίζαμε για χρόνια και τώρα λέμε γιατί δεν πάνε. Καλούμαστε αυτό, δηλαδή μια πορεία έξι χρόνων, να το λύσουμε μέσα σε πέντε μήνες που έχουμε μια σχετική ηρεμία στη χώρα.

Δείγματα γραφής δώσαμε. Ενισχύσαμε οικονομικά το σύστημα. Είναι σαφές ότι πάρα πολλά λειτουργικά προβλήματα θα λυθούν με την εγκατάσταση κάποιων διοικήσεων, που θα το πάρουν και στην πλάτη τους αυτό το πράγμα και από εκεί και πέρα ό,τι μπορεί να κάνει αυτή η Κυβέρνηση έδωσε δείγματα γραφής και θα συνεχίσει να το κάνει.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κωνσταντόπουλε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, την Τετάρτη έγινε ένα παναιτωλοακαρνανικό συλλαλητήριο στο Αγρίνιο για τα Νοσοκομεία Αγρινίου και Μεσολογγίου, όχι μόνο στο Αγρίνιο αλλά και στο Μεσολόγγι και σε άλλες πόλεις της Αιτωλοακαρνανίας. Είναι η απάντηση σ’ εσάς, σ’ όλα αυτά που προηγουμένως μου είπατε.

Οι Αιτωλοακαρνάνες έχουν ξεσηκωθεί για την υποχρηματοδότηση και την υποστελέχωση των νοσοκομείων αλλά και τη δραματική κατάσταση των κέντρων υγείας. Απευθύνονται οι πολίτες στα νοσοκομεία και στα κέντρα υγείας του νομού. Και αυτά αδυνατούν να τους παράσχουν υγειονομική περίθαλψη. Ο κόσμος βρίσκεται σε αναστάτωση. Κάποιοι λίγοι μπορούν να πάνε στο Ρίο ή στην Αθήνα. Οι πολλοί αποκλείονται από τη νοσηλευτική και ιατρική κάλυψη.

Αυτή είναι η δημόσια υγεία που βιώνουν οι πολίτες της Αιτωλοακαρνανίας. Κύριε Υπουργέ, δώστε την ανάσα εθνικής αξιοπρέπειας που υποσχεθήκατε ως Κυβέρνηση. Κατηγορούσατε τις προηγούμενες κυβερνήσεις για συνειδητή επιλογή συρρίκνωσης και δημόσιας περίθαλψης, ότι έκαναν το ΕΣΥ να έχει την εικόνα βομβαρδισμένου τοπίου. Ωστόσο πέρασε ένας χρόνος και ακόμα να δούμε ολοκληρωμένο σχέδιο ανασυγκρότησης του ΕΣΥ. Αντ’ αυτού, στο Νομό Αιτωλοακαρνανίας βλέπουμε πλήρη αδιαφορία.

Τις λύσεις τις έχετε μπροστά σας. Διαχωρίστε τα Νοσοκομεία Αγρινίου και Μεσολογγίου. Δώστε τους αυτονομία. Είναι απαράδεκτο κλινικές να συνεφημερεύουν. Δεκαοκτώ μέρες στο Αγρίνιο και δώδεκα μέρες στο Μεσολόγγι.

Το καθεστώς λειτουργίας των επικουρικών λειτουργεί ως αντικίνητρο για τους γιατρούς. Δεν είναι μόνιμοι οι επικουρικοί γιατροί, είναι γιατροί για οκτώ μήνες. Το Δεκέμβριο βγήκε ΦΕΚ για τους οργανισμούς των κέντρων υγείας, το οποίο καταργεί οργανικές θέσεις ιατρικού και διοικητικού προσωπικού και μάλιστα, αντί να φροντίζετε, κύριε Υπουργέ, να καλύψετε τα κενά, εσείς τα προσπερνάτε και καταργείτε τις θέσεις.

Οι εργαζόμενοι των νοσοκομείων έχουν ξεσηκωθεί. Έχουν την αμέριστη συμπαράσταση της τοπικής κοινωνίας. Στο συλλαλητήριο συμμετείχαν φορείς, σωματεία, σύλλογοι και η τοπική αυτοδιοίκηση. Σας καταθέτω εδώ και ένα ψήφισμά τους.

(Στο σημείο αυτό ο Βουλευτής κ. Δημήτριος Κωνσταντόπουλος καταθέτει για τα Πρακτικά το προαναφερθέν ψήφισμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας καλώ, λοιπόν, από αυτό το Βήμα, να τους δώσετε άμεσα λύσεις. Κάντε τα νοσοκομεία μας μάχιμα και αποδοτικά. Μην τα ακρωτηριάζετε. Διασφαλίστε τη στοιχειώδη και αξιοπρεπή λειτουργία τους. Εκδώστε άμεσα τους νέους οργανισμούς των νοσοκομείων. Αυτοί εδώ δεν ανταποκρίνονται στην πραγματικότητα. Αυξήστε τους προϋπολογισμούς σε όλες τις δομές υγείας του νομού. Κάντε τις προσλήψεις που χρειάζονται, για να καλύπτονται οι ανάγκες της περιοχής.

Προκηρύξτε μόνιμες και επικουρικές θέσεις για τα κενά που υπάρχουν. Θα έλεγα εδώ, λόγω της κρίσης, να δώσετε ελεύθερη πρόσβαση όλων των ανασφάλιστων και των ανέργων στις υπηρεσίες υγείας του νομού.

Δημιουργήστε αυτόνομα τμήματα επειγόντων περιστατικών με επαρκές προσωπικό. Αξιοποιήστε τις κτηριακές εγκαταστάσεις του παλιού Νοσοκομείου Αγρινίου. Φροντίστε για τη στελέχωση του ΕΚΑΒ. Μη συρρικνώνετε άλλο τις δημόσιες δομές. Μην απαξιώνετε τη δημόσια περίθαλψη. Οι πολίτες αναγκάζονται να στραφούν σε ιδιωτικά κέντρα λόγω της υπολειτουργίας των νοσοκομείων. Σταματήστε τη μετακύλιση του κόστους περίθαλψης σ’ αυτούς.

Κύριε Υπουργέ, ακούστε μας και ανταποκριθείτε στα δίκαια αιτήματα των πολιτών της Αιτωλοακαρνανίας. Σας κατηγορούν ότι με την αδιαφορία σας για το νομό μας προκαλείτε παθητικά την ιδιωτικοποίηση του συστήματος υγείας. Δεν θέλω να το πιστέψω ότι μια αριστερή Κυβέρνηση προωθεί την ιδιωτικοποίηση της υγείας.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Πάντως, καλό είναι, κύριοι συνάδελφοι, όταν λέμε κοινοβουλευτικός έλεγχος, να είναι έλεγχος και όχι πρόταση υγείας. Ο έλεγχος είναι έλεγχος.

Ο κύριος Υπουργός έχει τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τώρα τι να απαντήσω, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Θεωρήστε τις προτάσεις, που δεν ήταν αμελητέες, ως ερωτήματα. Σε ό,τι μπορείτε, να απαντήσετε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα απαντήσω με ένα νούμερο, κύριε Κωνσταντόπουλε. Εντάξει, καταλαβαίνω τις ανάγκες που αναδείξατε. Καλά κάνουν οι άνθρωποι και αγωνίζονται. Πολύ καλά κάνουν και μακάρι να συνεχίζουν να αγωνίζονται και πιο δυνατά και πιο ζωντανά, γιατί μαζί τους είμαστε και δεν είμαστε εναντίον τους. Και είναι πολύ καλό ο κόσμος να κινητοποιείται, για να διεκδικεί το δικαίωμά του στην υγεία.

Το ποιοι ιδιωτικοποίησαν και ποιοι έσπρωχναν τον κόσμο στα ιδιωτικά θεραπευτήρια, να το ψάξετε στο κόμμα σας, να το ψάξετε στο άλλο κόμμα που συγκυβερνήσατε μαζί και όλες τις διατάξεις που πέρασαν τα προηγούμενα χρόνια. Να το ψάξετε όταν κλείσατε τα ιατρεία του ΙΚΑ και ΕΟΠΥΥ και σε ένα βράδυ έφυγαν δυόμισι χιλιάδες άνθρωποι, μειώθηκε στο μισό η δυναμικότητα του συστήματος και στράφηκαν προς τον ιδιωτικό τομέα. Να το ψάξετε…

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Εσείς, κύριε Υπουργέ, τι …

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα σας απαντήσω.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Εσείς κυβερνάτε σήμερα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ένα νούμερο θα σας πω, κύριε Κωνσταντόπουλε.

Πέρυσι τα δυο νοσοκομεία, αθροιστικά, είχαν επιχορήγηση από τον κρατικό προϋπολογισμό σκάρτα 8 εκατομμύρια ευρώ. Φέτος έχουν πάνω από 10 εκατομμύρια. Αυτό είναι σαφές σημάδι ότι στηρίζουμε. Και είναι η πρώτη φορά μετά από πολλά χρόνια που τα κοντέρ των προϋπολογισμών γράφουν συν και όχι πλην.

Από εκεί και πέρα, καταλαβαίνω τις ανάγκες της αντιπολιτευτικής διαδικασίας. Είπα και κάποια πράγματα…

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, πενήντα χιλιάδες άνθρωποι βγήκαν στους δρόμους.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εντάξει, να μην μπούμε σε διάλογο. Να συνεννοούμαστε.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Αυτή είναι η απάντησή σας;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ναι, αυτή είναι η απάντησή μου, όταν μου λέτε ότι κόβουμε χρήματα. Μα, δεν κόβουμε. Διαβάστε τους προϋπολογισμούς να δείτε αν κόβουμε ή αν δεν κόβουμε. Έχετε ένα πρόβλημα με τους προϋπολογισμούς. Δεν μπορείτε να καταλάβετε ότι φέτος για πρώτη χρονιά αυξάνονται. Δεν μπορείτε να το νοιώσετε αυτό. Είναι κεκτημένη ταχύτητα του παρελθόντος. Δείτε τους προϋπολογισμούς των νοσοκομείων που υπάρχουν τώρα και οι οποίοι θα τροποποιηθούν και μέσα στο επόμενο τρίμηνο και των κέντρων υγείας και όλων.

Οι προϋπολογισμοί των κέντρων υγείας από 100 εκατομμύρια πέρυσι, είναι 150 φέτος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, πετρέλαιο στο Κέντρο Υγείας Ναυπάκτου…

**ΠΡΟΕΔΡΕΥΩΝ (Νικήτας Κακλαμάνης):** Κύριε Κωνσταντόπουλε, αφήστε τον Υπουργό να ολοκληρώσει.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τώρα θα ρωτήσουμε τον Υπουργό για το πετρέλαιο. Ποιος κυβερνούσε εκεί; Ποιος ήταν διοικητής εκεί; Ποιος είναι εκεί πέρα; Έλα σε παρακαλώ, τώρα! Εντάξει.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, είναι οι προϋπολογισμοί στα χαρτιά και οι προϋπολογισμοί στην πράξη.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Υπολειτουργούν και τα νοσοκομεία και τα κέντρα υγείας!

**ΠΡΟΕΔΡΕΥΩΝ (Νικήτας Κακλαμάνης):** Και φτάνουμε στις δυο κυρίες συναδέλφους, με τις οποίες θα κλείσει η αποψινή κοινοβουλευτική βραδιά.

Επόμενη είναι η ενδέκατη με αριθμό 412/18-01-2016 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ-ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με την κάλυψη των κενών κλινών στις μονάδες εντατικής θεραπείας του ΕΣΥ.

Κυρία Χριστοφιλοπούλου, έχετε τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, θα ξεκινήσω με γεγονότα, χωρίς να προσπαθήσω ούτε να αντιπολιτευθώ. Είναι γεγονός ότι αυτήν τη στιγμή υπάρχουν βαρέως πάσχοντες συνάνθρωποί μας, οι οποίοι βρίσκονται σε θαλάμους διασωληνωμένοι, διότι δεν υπάρχει κρεβάτι εντατικής. Αυτό είναι παλιό πρόβλημα, όμως και τώρα είναι οξύτατο.

Παράλληλα, έχουμε πάρα πολύ σοβαρές τακτικές χειρουργικές επεμβάσεις που δεν γίνονται, κύριε Πρόεδρε. Και δεν γίνονται, διότι υπάρχει έλλειψη κρεβατιών ΜΕΘ. Αναφέρω στοιχεία της ΟΕΝΓΕ για τη συζήτηση, η εκτίμηση της ΟΕΝΓΕ είναι ότι χρειάζονται δυο χιλιάδες κρεβάτια ΜΕΘ στη χώρα. Η χώρα έχει εξακόσια σαράντα, εκ των οποίων τα διακόσια είναι κλειστά.

 Πρόσφατα ξέσπασε η επιδημία της γρίπης του ιού (τύπου ΑΗ1Ν1) και είχαμε αρκετά περιστατικά. Είκοσι επτά άνθρωποι έχασαν τη ζωή τους. Είχαμε τέσσερα ανήλικα παιδιά που είχαν σοβαρές επιπλοκές. Έχουμε ένα μωρό αυτήν τη στιγμή στο «Αγλαΐα Κυριακού». Και έχουμε συνολικά εκατόν σαράντα επτά ασθενείς, κύριε Πρόεδρε και κύριε Υπουργέ, οι οποίοι βρίσκονται σε σοβαρό κίνδυνο.

Η εξάπλωση της γρίπης και οι συμπολίτες μας με βαριά περιστατικά που έχουν επιπλοκές, συνδέονται με την έλλειψη κρεβατιών στις ΜΕΘ.

Σας άκουσα πριν, κύριε Υπουργέ, απαντώντας σε ερωτήσεις συναδέλφων, να λέτε ότι τις συμβάσεις των γιατρών τις προκηρύξατε. Ποιος είναι ο σχεδιασμός σας; Γιατί αυτήν τη φορά άργησε αυτή η προκήρυξη; Ποιος φταίει; Εγώ δεν περίμενα να μου πείτε ότι φταίτε εσείς. Απ’ ό,τι καταλαβαίνω μέχρι τώρα, εσείς δεν φταίτε σε τίποτα. Όμως, εγώ θέλω να ξέρω, αυτήν τη φορά τι συνέβη;

Και κυρίως, κύριε Υπουργέ, επειδή -απ’ ό,τι κατάλαβα από την απάντηση του συναδέλφου- σε έξι μήνες, με αυτά τα χρήματα που προβλέψατε στον προϋπολογισμό, όλα τα προβλήματα στα νοσοκομεία και τα κέντρα υγείας θα λυθούν(!!), εγώ σας καλώ, μιας που αυξήσατε τα χρήματα και αυξήσατε τους προϋπολογισμούς, να μας πείτε τι προβλέπετε για τις ΜΕΘ εντός του 2016 και ποιος είναι ο σχεδιασμός σας για τα επόμενα χρόνια.

Αυτό και μόνο, κύριε Πρόεδρε, για την πρωτολογία μου.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κυρία Χριστοφιλοπούλου.

Αυτό που θέλω να σας πω είναι ότι το αμέσως προηγούμενο χρονικό διάστημα στους τετρακόσιους εβδομήντα επικουρικούς γιατρούς που διορίστηκαν και ανέλαβαν υπηρεσία στα νοσοκομεία, οι είκοσι πέντε από αυτούς ήταν γιατροί μονάδων εντατικής θεραπείας ανά την Ελλάδα.

Δεύτερον, μέσα στις επόμενες ημέρες βγαίνει η προκήρυξη του ΚΕΕΛΠΝΟ με διετή σύμβαση για να ανοίξουν γύρω στα εκατόν είκοσι με εκατόν τριάντα κρεβάτια εντατικής θεραπείας δημόσιων νοσοκομείων, τα οποία αυτήν τη στιγμή είτε είναι κλειστά είτε υπολειτουργούν. Οι τετρακόσιοι είναι νοσηλευτές και οι εκατό είναι γιατροί. Υπάρχει πλήρης επικοινωνία με την Ελληνική Εταιρεία Εντατικής Θεραπείας, με τις διοικήσεις των ΥΠΕ και με βάση αυτές τις προτάσεις θα γίνει η κατανομή αυτού του προσωπικού ανά την Ελλάδα. Σε κάποιους συναδέλφους προηγουμένως απάντησα σε σχέση με αυτό.

Από εκεί και πέρα, ακριβώς λόγω της έντασης του φαινομένου της γρίπης με επαφές του νέου Προέδρου του ΕΟΠΥΥ του κ. Μπερσίνη, εξασφαλίστηκαν άλλες εξήντα κλίνες ΜΕΘ από ιδιωτικές κλινικές, ενεργοποιώντας μία σύμβαση, η οποία είχε πέσει σε αχρηστία και είχε τροποποιηθεί, βέβαια, αφήνοντας πεδίον δόξης λαμπρόν σε διάφορες σκοτεινές διαδρομές που υπήρχε παλιά από τη σύμβαση του ΙΚΑ με τις ιδιωτικές κλινικές. Ενεργοποιήθηκαν και από εκεί εξήντα κρεβάτια.

Θέλουμε να ανοίξουμε συνολικά, κυρία Χριστοφιλοπούλου, και με μόνιμο προσωπικό -και νομίζω ότι αυτό θα είναι η βασική κάλυψη των αναγκών της χώρας- άλλα τριακόσια κρεβάτια ΜΕΘ –για ΜΕΘ μιλάω, όχι για ΜΑΦ- από αυτά που σήμερα υπάρχουν. Αυτά νομίζω ότι σε ένα πολύ μεγάλο βαθμό θα μπορέσουν να καλύψουν τις οξείες ανάγκες της χώρας μας.

Είναι σαφές ότι πρέπει να ανοίξουν αρκετά περισσότερα κρεβάτια μονάδας αυξημένης φροντίδας. Γιατί; Αυτήν τη στιγμή αν κάνουμε έναν γύρο –που έλεγε πριν ο κ. Κρεμαστινός να πάω στη Ρόδο- σε μία σειρά νοσοκομεία, θα δούμε τουλάχιστον ένα κρεβάτι σε μεγάλες μονάδες δημόσιων νοσοκομείων, το οποίο να καταλαμβάνεται από κάποιον άρρωστο που δεν του προσφέρει τίποτε περισσότερο η μονάδα. Θα μπορούσε, δηλαδή, ένα πολύ χαμηλότερου επιπέδου υποστήριξη να τον υποδεχτεί σαν κέντρο αποκατάστασης, με μια αναπνευστική υποστήριξη, ένα χαμηλότερο επίπεδο νοσηλείας. Επίσης, πάρα πολλά χειρουργεία, ακόμη και βαριά χειρουργεία, θα μπορούσαν να γίνονται όχι καλυπτόμενα από ένα κρεβάτι ΜΕΘ αλλά από ένα κρεβάτι ΜΑΦ. Τέτοιος σχεδιασμός δεν υπήρξε ποτέ. Θα τον κάνουμε τώρα εμείς αυτόν τον σχεδιασμό, γιατί έχουμε και μία παραπάνω γνώση καθώς από το 1996 είμαστε μέσα στις μονάδες.

Επίσης, να ξέρετε ότι και στις εξακόσιες θέσεις που είναι να προκηρυχθούν τώρα, θα υπάρξει στοχευμένη προκήρυξη θέσεων γιατρών, όπως και νοσηλευτικού προσωπικού. Διότι το μεγάλο πρόβλημα στις μονάδες αυτήν τη στιγμή δεν είναι μόνο οι γιατροί. Παραδείγματος χάριν, στο «Αττικό», με το προσωπικό που θα στείλουμε, θα ανοίξουμε άλλα έξι με επτά κρεβάτια μονάδας εντατικής θεραπείας και άλλα τέσσερα μονάδας αυξημένης φροντίδας. Και στέλνουμε μόνο νοσηλευτικό προσωπικό. Το υπηρετούν ιατρικό προσωπικό μπορεί να καλύψει και αυτά τα παραπάνω κρεβάτια που υπάρχουν.

Αυτός είναι ο κατ’ αρχήν σχεδιασμός, κυρία Χριστοφιλοπούλου, προκειμένου να ισορροπήσει το σύστημα. Το ποσοστό –τα δύο χιλιάδες κρεβάτια ή τα τρεις χιλιάδες κρεβάτια κατά άλλους- το οποίο λέγατε, περιλαμβάνει το σύνολο των ειδικών μονάδων. Δεν είναι των κλινών εντατικής θεραπείας. Είναι και οι μονάδες εμφραγμάτων μέσα. Είναι και οι μονάδες τεχνητού νεφρού μέσα. Είναι και οι μονάδες μεταμοσχεύσεων μέσα. Είναι όλες αυτές οι μονάδες που όντως υπάρχει μία μελέτη και ένας αδρός υπολογισμός που λέει ότι πρέπει να είναι το 8% με 10% των κλινών που έχει το δημόσιο σύστημα υγείας.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Χριστοφιλοπούλου, έχετε τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, σας ευχαριστώ για τα στοιχεία που μου δώσατε. Σημείωσα προσεκτικά αυτά που είπατε. Έχω να επισημάνω τα εξής και να ρωτήσω επιπλέον.

Πρώτον, είναι προφανές ότι οι προσλήψεις μέσω ΚΕΕΛΠΝΟ –νομίζω το γνωρίζει και ο Πρόεδρος και ως γιατρός, αλλά επειδή έχει περάσει και από το Υπουργείο Υγείας- είναι προσλήψεις –θα έλεγα- «πυροσβεστικές». Έρχονται, δηλαδή, να καλύψουν τις άμεσες ανάγκες. Το έκαναν και οι προηγούμενοι, το κάνατε κι εσείς. Επισημαίνω, όμως, ότι αφήσατε να λήξουν και μετά το κάνατε, χάθηκε χρόνος.

Κι επειδή μας είπατε λίγο πριν ότι υπάρχει ησυχία και ηρεμία στη χώρα(!), θέλω να ξέρετε ότι η ερώτησή μου δεν προήλθε επειδή είχα κάποιο αντιπολιτευτικό μένος. Προφανώς, κύριε Υπουργέ, η δική μου ερώτηση προήλθε από μία αναστάτωση που εκδήλωσαν οι συνάδελφοί σας γιατροί, το νοσηλευτικό προσωπικό και οι σύλλογοι των ασθενών. Άρα, η ερώτηση ήρθε να απαντήσει σε μία επίκαιρη κατάσταση που είχε –και έχει- δημιουργηθεί.

Λέτε, λοιπόν, ότι άμεσα θα γίνει η προκήρυξη και οι προσλήψεις στο ΚΕΕΛΠΝΟ. Μακάρι! Θα το παρακολουθήσουμε.

Μου είπατε, επίσης, ότι θα πάρετε μόνιμο προσωπικό στις μονάδες…

(Θόρυβος στην Αίθουσα)

Κύριε συνάδελφε, θα ήθελα να με ακούσει ο κύριος Υπουργός.

Κύριε Πρόεδρε, σταματήστε λίγο τον χρόνο μου.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κρεμαστινέ, έχω διαμαρτυρίες από τη συναδέλφισσά μας.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Να με συγχωρέσετε, αλλά αν δεν με ακούσει ο Υπουργός, δεν θα μου απαντήσει. Είναι η μορφή του ελέγχου τέτοια που δεν γίνεται.

**ΠΡΟΕΔΡΕΥΩΝ (Νικήτας Κακλαμάνης):** Θα σας αφήσω να μιλήσετε ένα λεπτό παρά πάνω.

Συνεχίσετε, κυρία Χριστοφιλοπούλου.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Έλεγα, λοιπόν, ότι προφανώς ο σχεδιασμός σας για μόνιμο προσωπικό, για τριακόσια κρεβάτια, είναι ωραίος ως λόγος. Θέλω, όμως, να ρωτήσω –μπορεί να μην αφορά εσάς προσωπικά, αλλά τον προκάτοχό σας τον κ. Κουρουμπλή, συνολικά, λοιπόν, τις κυβερνήσεις που ανέλαβαν εδώ και ένα χρόνο- το εξής: Ποιος σχεδιασμός έχει γίνει και ποιες θέσεις έχουν φτάσει έστω μέχρι ένα σχέδιο Πράξης Υπουργικού Συμβουλίου, το Γενικό Λογιστήριο το Κράτους και τι έχει προϋπολογιστεί; Γιατί, με αυτό μου το λέτε σήμερα –κι εγώ δεν αμφισβητώ αυτό που μου λέτε- θα πάμε το 2018, κύριε Υπουργέ.

Γνωρίζω πάρα πολύ καλά ότι σας μιλώ για ένα θέμα το οποίο είναι φλέγον για όλη τη χώρα. Άρα, θέλω από εσάς να μου πείτε λίγο πιο συγκριμένα σε ποιο στάδιο βρισκόμαστε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Επιτρέψτε μου να συνεχίσω για ένα λεπτό, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε, κυρία συνάδελφε.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Διότι, κύριε Υπουργέ, σας άκουσα και προηγουμένως και θέλω να επισημάνω το εξής: Μιλήσατε πριν για διαχειριστική ανεπάρκεια. Μάλιστα, αναφερθήκατε στην περίπτωση της μεγάλης έλλειψης των χημειοθεραπευτικών και αντιρετροϊκών φαρμάκων.

Θέλω να σας πω, κύριε Υπουργέ, ότι πρέπει με το συνάδελφό σας, τον Υπουργό κ. Ξανθό, να συνεννοηθείτε. Εγώ έκανα επίκαιρη ερώτηση για το θέμα, γνωρίζοντας ότι δεν φταίνε καθόλου οι διοικητές, που δεν υπάρχουν εξάλλου, γιατί είναι ακέφαλα τα νοσοκομεία εδώ και καιρό! Δεν φταίνε οι διοικητές. Είπε ο κ. Ξανθός –πάρετε τα Πρακτικά της Βουλής- ότι φταίει κάποια αρρυθμία. Η αρρυθμία ήταν απλή: Ενώ έπρεπε από το Δεκέμβρη να έχουν προειδοποιηθεί τα νοσοκομεία ότι θα αλλάξει το σύστημα, γιατί υπάρχει το «clawback» στα νοσοκομεία, διότι στη διαπραγμάτευση αναγκαστήκατε και το κάνατε αυτό, από εκεί και πέρα έπρεπε κάπως να προετοιμάσετε την κατάσταση. Δεν προετοιμάστηκε η κατάσταση με αποτέλεσμα συνάνθρωποί μας οι οποίοι είναι καρκινοπαθείς ή πάσχουν από τον ιό HIV ή έχουν κάποια ανάγκη μεγάλης και σοβαρής θεραπείας ή πρόληψης, να μην μπορούν να έχουν τα φάρμακά τους.

Άρα, θέλω να δούμε το θέμα σφαιρικά. Θέλω να φύγουμε από μία –αν θέλετε- νοοτροπία «εμείς τα κάναμε όλα καλά κι εσείς φταίτε για όλα» και να πάμε να δούμε σοβαρά τα θέματα της υγείας. Η Αντιπολίτευση είναι εδώ να κρίνει, να κατακρίνει και να λέει και τα καλά.

Γι’ αυτόν τον λόγο, λοιπόν, κύριε Υπουργέ, σας παρακαλώ θερμά να μου απαντήσετε συγκεκριμένα στα νούμερα που μου δώσατε.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ξεκινάω από το τελευταίο, κυρία Χριστοφιλοπούλου.

Πώς είναι δυνατόν κάποια νοσοκομεία να μην είχαν πρόβλημα; Η απόφαση για το νοσοκομειακό «clawback» πάρθηκε τον Νοέμβριο. Μιλάω πολύ συγκεκριμένα. Στο «Σωτηρία» γιατί δεν άνοιξε ρουθούνι και κάνει χιλιάδες χημειοθεραπείες; Στο «Αττικό» δεν άνοιξε ρουθούνι και κάνει χιλιάδες χημειοθεραπείες. Το «Λαϊκό», όπου έχουμε στήσει και την κάμερα απ’ έξω για να παίρνει; Εκεί γιατί έγινε; Είμαι πολύ συγκεκριμένος.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Μη μας λέτε εσείς για κάμερες. Όχι εσείς!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Γιατί να μην σας πω εγώ; Δεν κατάλαβα. Να μην σας πω εγώ για κάμερα; Για ποιο λόγο;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Γιατί όταν ήσασταν στην άλλη πλευρά, άλλα κάνατε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μισό λεπτό. Είναι σαφές ότι σε…

**ΠΡΟΕΔΡΕΥΩΝ (Νικήτας Κακλαμάνης):** Ας ακούσουμε τον κύριο Υπουργό.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ο κύριος Υπουργός το είπε. Δεν το είπα εγώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν ειπώθηκε κάτι διαφορετικό. Απλά, εγώ το λέω πιο ανοιχτά.

Είναι σαφές ότι σε κάποια νοσοκομεία υπήρξε διαχειριστική ανεπάρκεια στη μετάβαση στο νέο καθεστώς.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Η εγκύκλιος πού είναι;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν υπήρχε θέμα χρήματος.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν υπήρξε;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε με τώρα. Δεν σας διέκοψα. Μην πετάγεστε συνέχεια, όμως.

Δεν υπήρχε θέμα χρηματοδότησης του συστήματος με την αύξηση και του ορίου δαπανών και του συγκεκριμένου ρευστού, το οποίο εστάλη στα νοσοκομεία. Δεν υπήρχε. Υπήρξε θέμα σαφούς διαχειριστικής ανεπάρκειας από ορισμένες διοικήσεις. Τι να κάνουμε τώρα; Αυτό ήταν το ένα που ήθελα να πω. Το ίδιο λέω με τον κ. Ξανθό. Δεν λέω κάτι διαφορετικό. Ακριβώς το ίδιο λέω.

Από εκεί και πέρα, σαφώς η διαδικασία των κρίσεων με αυτό το τέρας, το σαπισμένο τέρας της γραφειοκρατίας που μας κληρονομήσατε, αργεί. Ναι, αργεί πολύ. Η διαδικασία των κρίσεων -την ξέρει καλά ο κ. Κρεμαστινός- το νωρίτερο που κρατάει με τις σημερινές συνθήκες είναι γύρω στους επτά-οχτώ μήνες και το κανονικό είναι ένας χρόνος, ενάμιση ή δυο χρόνια και μετά «φέξε, Κύριε, πότε θα ξεκινήσει». Αφού πάει ο φάκελος, θα ξεκινήσει.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Σε λίγους μήνες θα δούμε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μισό λεπτό. Εμείς βάζουμε τώρα κάποια χρονικά όρια, ώστε οι μόνιμες προκηρύξεις, οι μόνιμες θέσεις, να ολοκληρώνονται -και μετράμε μέρες γι’ αυτό το πράγμα, θα το δείτε στο νομοσχέδιο που θα ξεκινήσει την Πέμπτη η συζήτησή του- στο όριο των τρεισήμισι μηνών. Κι αυτό μεγάλο είναι. Και νομίζω ότι πρέπει να μπούμε σε μία συζήτηση συνολικά για το πώς πρέπει να αλλάξει αυτό το σύστημα.

Από εκεί και πέρα, ακριβώς επειδή υπάρχει αυτό και ακριβώς επειδή υπάρχει μία οξύτατη αναγκαιότητα, αναγκαζόμαστε -γιατί δεν το θέλουμε, γιατί εκείνο το ΚΕΕΛΠΝΟ είναι η φωλιά της αμαρτίας από το παρελθόν, έτσι;- να χρησιμοποιήσουμε το ΚΕΕΛΠΝΟ, ελέγχοντάς το, βέβαια, στενά και από πολύ κοντά, για να καλύψουμε αυτά τα εκατόν είκοσι, εκατόν τριάντα κρεβάτια των ΜΕΘ, τα οποία μας χρειάζονται, με διετείς συμβάσεις, όχι με ετήσιες, για δύο χρόνια, για να έχουμε ένα βάθος χρόνου, που θα λειτουργούν αυτά τα εκατόν είκοσι, εκατόν τριάντα κρεβάτια. Και θα μπορούμε σιγά-σιγά να προσθέτουμε μόνιμο προσωπικό και να ανοίγουμε αυτές τις θέσεις και από τις προκηρύξεις που έχουμε. Διότι μέσα στις εννιακόσιες δέκα έξι, που έχει πολύ νοσηλευτικό προσωπικό, αρκετές θα πάνε στις ΜΕΘ και από τους χίλιους οχτακόσιους θα πάνε αρκετοί στις ΜΕΘ, γιατί ξέρουμε την οξύτητα που υπάρχει. Βέβαια, δεν υπάρχει οξύτητα μόνο στις ΜΕΘ.

Βέβαια, θα υπάρξει ένας ανασχεδιασμός -αυτό που είπα πριν- που αυτό θα είναι η μεγάλη ανακούφιση σε πολλά νοσοκομεία, για τα κρεβάτια των ΜΑΘ, των μονάδων αυξημένης φροντίδας, τα οποία μπορούν να υποδεχθούν μια πολύ μεγάλη γκάμα περιστατικών. Με τον τρόπο αυτό πραγματικά θα οδηγούνται στις ΜΕΘ περιστατικά που έχουν πραγματική ανάγκη.

Αυτή είναι η κατάσταση, κυρία Χριστοφιλοπούλου, και αυτό θα κάνουμε.

**ΠΡΟΕΔΡΕΥΩΝ (Νικήτας Κακλαμάνης):** Πάντως, εγώ κατέγραψα, κύριε Υπουργέ, ότι είπατε τριακόσια κρεβάτια μέσα στο 2016. Αυτός είναι ο στόχος του Υπουργείου. Έτσι δεν είπατε;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι, δεν είπα το 2016, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Με τι χρονικό ορίζοντα;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Είπα ότι μέσα στον χρονικό ορίζοντα της φετινής και της επόμενης χρονιάς…

**ΠΡΟΕΔΡΕΥΩΝ (Νικήτας Κακλαμάνης):** Άρα, 2016-2017.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** …πρέπει να αναπτυχθούν. Αν αναπτύξουμε άλλα τριακόσια, τον βασικό κορμό των αναγκών μας τον καλύπτουμε.

**ΠΡΟΕΔΡΕΥΩΝ (Νικήτας Κακλαμάνης):** Άρα, τριακόσια στη διετία.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακριβώς. Τον βασικό κορμό των αναγκών μας τον καλύπτουμε.

**ΠΡΟΕΔΡΕΥΩΝ (Νικήτας Κακλαμάνης):** Εισερχόμεθα στην δωδέκατη με αριθμό 394/13-1-2016 επίκαιρη ερώτηση δευτέρου κύκλου της Βουλευτού Β΄ Πειραιά της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με τις συνθήκες διαβίωσης των εγκαταλελειμμένων νεογνών στην πτέρυγα του Νοσοκομείου «Αλεξάνδρα». Είναι ενδιαφέρουσα ερώτηση.

Κυρία συνάδελφε, έχετε τον λόγο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, θα ήθελα να σας ρωτήσω κάτι που είναι ενδιαφέρον. Την τελευταία χρονική περίοδο αυξάνονται τα εγκαταλελειμμένα νεογνά στα διάφορα νοσοκομεία ανά την επικράτεια. Όμως, εγώ θα ήθελα να επικεντρωθώ περισσότερο στο Νοσοκομείο «Αλεξάνδρα», το οποίο επισκέφτηκα προσωπικά, όπου μετά χιλίων βασάνων μου επέτρεψαν να μπω στην πτέρυγα των νεογνών.

Η πτέρυγα των νεογνών εκεί είναι φτιαγμένη να φιλοξενεί τα νεογέννητα από μία έως τέσσερις ημέρες και να φιλοξενεί περίπου δέκα νεογνά την ημέρα. Όμως, το συγκεκριμένο τμήμα έχει φτάσει στο σημείο να φιλοξενούνται περίπου τριάντα πέντε νεογνά.

Ο χώρος του τμήματος είναι περίπου είκοσι πέντε τετραγωνικά, πέντε επί πέντε. Εκεί δεν είναι μόνο νεογνά. Έχουν γίνει πλέον βρέφη. Όταν λέω «βρέφη», εννοώ από δύο μηνών μέχρι έξι μηνών και ενός έτους. Καταλαβαίνετε, όμως, ότι τα νεογνά από τα βρέφη έχουν τελείως διαφορετικές ανάγκες μεταξύ τους, όπως ξέρω και σαν μητέρα.

Το θέμα είναι ότι το προσωπικό, οι μαίες που εξυπηρετούν είναι δύο ουσιαστικά, αλλά πολλές φορές εκεί βρίσκεται μόνο η μία. Το να ανταπεξέλθει, λοιπόν, στις ανάγκες αυτών των τριάντα πέντε μωρών που φιλοξενούνται, τα οποία είναι σε διαφορετική ηλικία –πρόκειται για βρέφη και νεογνά- είναι αδύνατον.

Εγώ θα ήθελα να σας ρωτήσω: Τι σκοπεύετε να κάνετε με αυτόν τον τεράστιο αριθμό εγκαταλελειμμένων νεογνών ανά την επικράτεια και ειδικότερα στην πτέρυγα του Νοσοκομείου «Αλεξάνδρα» και ποια μέτρα θα λάβετε ώστε η επάρκεια του προσωπικού στο συγκεκριμένο τμήμα να είναι ικανοποιητική και να εξυπηρετεί;

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κυρία Μεγαλοοικονόμου, ειλικρινά σας ευχαριστώ για την ερώτηση, γιατί μου δίνετε την ευκαιρία να ασχοληθώ με ένα πολύ ευαίσθητο θέμα, το οποίο είναι παλιό -όλοι έκαναν πως δεν το έβλεπαν, πως δεν υπήρχε - και το οποίο λόγω της κρίσης έχει ενταθεί.

Όμως, δεν είναι μόνο αυτό που λέτε. Υπάρχει και το μεγάλο πρόβλημα της παρατεταμένης φιλοξενίας ανηλίκων και στα Νοσοκομεία «Παίδων». Και νομίζω ότι αυτό πρέπει να αντιμετωπιστεί από κοινού και μαζί.

Θα ήθελα να αναφερθώ με συντομία στο θέμα του Νοσοκομείου «Αλεξάνδρα», σε σχέση με τα πολύ άμεσα μέτρα, που όμως είναι μπαλώματα, δεν είναι η λύση. Το Νοσοκομείο «Αλεξάνδρα» έχει πάρει είκοσι δύο θέσεις από τις τελευταίες προκηρύξεις, στις οποίες περιλαμβάνονται κάποιες μαίες. Πιστεύω, λοιπόν, ότι θα ενισχυθεί. Το θέμα είναι αυτό το ζήτημα να κλείσει, δηλαδή να βρεθεί χώρος να φιλοξενούνται αυτά τα παιδιά. Και δεν μιλάω για τα νεογνά, αλλά για τα λίγο μεγαλύτερα βρέφη και τα παιδιά.

Μας απασχόλησε από νωρίς αυτό το θέμα. Στις 29 Οκτωβρίου έγινε μία σύσκεψη. Βέβαια, είναι παράξενο πως ο τότε διοικητής του Νοσοκομείου «Αλεξάνδρα» δεν παρέστη, ενώ είχε κληθεί στη σύσκεψη. Ήρθαν εκπρόσωποι από το Υπουργείο Εργασίας, από το Υπουργείο Δικαιοσύνης, από την Α΄ Υγειονομική Περιφέρεια, από τον Δήμο Αθηναίων, από το Κέντρο Προστασίας Παιδιού «Η Μητέρα», ο διοικητής του «Παίδων Αγία Σοφία», ο υποδιοικητής του «Αγλαΐα Κυριακού» και από το μαιευτήριο «Έλενα». Έγινε, λοιπόν, μια κουβέντα για να δούμε πώς θα λυθεί αυτό το πρόβλημα. Γιατί εκεί που λέτε, βρίσκονται τα νεογνά, αλλά και τα παιδιά, τα οποία κατόπιν εισαγγελικής εντολής, εισάγονται στο Νοσοκομείο «Παίδων» και παραμένουν εκεί.

Έγινε μια καταγραφή του προβλήματος με αδρά στατιστικά στοιχεία, ζητήθηκε και η γνώμη της Γενικής Γραμματεία Αντεγκληματικής Πολιτικής και κάναμε μια έρευνα για πιθανή πηγή χρηματοδότησης, κτηριακή υποδομή κ.λπ..και καταλήξαμε σε ένα πρόγραμμα αποκατάστασης βρεφών και παιδιών το οποίο θα έχει τα εξής στοιχεία: Πρώτον, πρέπει να υπάρξει δέσμευση –και υπάρχει από το «Αγία Σοφία» αυτή- ότι εντός τριών ημερών –και μιλάω τώρα για τα παιδιά- θα διενεργείται ο απαιτούμενος ιατρικός έλεγχος εκεί όπου υπάρχουν εισαγγελικές εντολές είτε στο Νοσοκομείο «Παίδων» είτε εκεί που είναι με αποστολή κλιμακίου των γιατρών του Νοσοκομείου «Παίδων».

Δεύτερον, πρέπει να υπάρξει δέσμευση ότι οι κοινωνικές υπηρεσίες των μαιευτηρίων, των Νοσοκομείων Παίδων και των δομών πρόνοιας σε συνεργασία και με τον εισαγγελέα ανηλίκων θα εξετάζουν τη δυνατότητα να επιστρέψουν αυτά τα παιδιά στην οικογένεια, δηλαδή δεν μπορούμε κατευθείαν να πάμε στην ιδρυματοποίηση, πρέπει να δούμε και τις δυνατότητες που υπάρχουν. Κάποια μπορεί να μπορέσουν να ενταχθούν ξανά στην οικογένεια.

Σε αντίθετη περίπτωση, θα πρέπει να πάμε σε προνοιακή δομή. Εντοπίσαμε μια σειρά από δομές -και είμαστε στη διαδικασία με το Υπουργείο Εργασίας να υπογράψουμε τα τελικά μνημόνια συνεργασίας, να το πω έτσι- οι οποίες πρέπει να ενισχυθούν με ανθρώπινους πόρους, προκειμένου να λειτουργήσουν ως χώροι φιλοξενίας αυτών των παιδιών.

Συγκεκριμένα, αυτά είναι: Το Κέντρο Κοινωνικής Πρόνοιας «Μητέρα», το ΠΙΚΠΑ Βούλας, το Αναρρωτήριο Πεντέλης, η Παιδόπολη «Άγιος Ανδρέας», η Παιδόπολη Αγίας Βαρβάρας. Τα δύο τελευταία είναι για έφηβους, είναι για μεγαλύτερα παιδιά. Έχουμε και τέτοια ζητήματα.

Για να μπορέσουμε να έχουμε άμεση στελέχωση για να υποδεχθούν αυτά τα παιδιά, με τροπολογία θα δώσουμε τη δυνατότητα σε κάποια δομή προστασίας παιδιών να μπορεί να προβεί σε άμεσες προσλήψεις. Είμαστε σε αυτήν τη συνεννόηση με το Υπουργείο Εργασίας, προκειμένου να μπορέσουμε να προχωρήσουμε σε κάτι τέτοιο, γιατί είναι ένα σοβαρό κοινωνικό πρόβλημα. Είναι θέμα και στοιχειώδους πολιτισμού –ας πούμε- και ευαισθησίας να κάνεις κάποια πράγματα. Καταλήξαμε να κάνουμε αυτό.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Μεγαλοοικονόμου, έχετε τον λόγο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Υπουργέ, που αντιλαμβάνεστε ότι αυτό είναι μεγάλο πρόβλημα.

Απλώς θα ήθελα να πω ότι το Νοσοκομείο «Αλεξάνδρα» είναι μαιευτήριο ουσιαστικά, δεν είναι νοσοκομείο, δηλαδή μπορεί να φιλοξενήσει αυτά τα νεογέννητα που θα τα πάρουν οι μητέρες τους και θα φύγουν εντός δύο, τριών, τεσσάρων ημερών.

Εγώ όταν πήγα και αντιμετώπισα την κατάσταση, είδα παιδιά, βρέφη εγκαταλελειμμένα. Δεν είναι σωστό οι μητέρες με τη χαρά που έχουν να δουν το παιδί τους, να το πάρουν, να το θηλάσουν να βλέπουν εγκαταλελειμμένα παιδιά και ειδικά εγκαταλελειμμένα παιδιά από μητέρες που δεν τα θέλουν, έχουν μπει στο νοσοκομείο, τα έχουν εγκαταλείψει και έχουν φύγει, μητέρες που είναι ναρκομανείς. Αυτά τα βρέφη χρειάζονται μεθαδόνη, γιατί παθαίνουν το σύνδρομο της στέρησης. Υπάρχουν βρέφη έξι, οκτώ μηνών και τα βλέπει κανείς μέσα στα πλαστικά καροτσάκια. Αυτά που είναι για τα νεογνά, τα οποία προσπαθούν να ανέβουν, πιάνονται -γιατί πλέον δεν είναι μωρά που μπορεί να είναι ξαπλωμένα συνέχεια, κινούνται- και μπορεί να πέσουν από τα καροτσάκια αυτά. Υπάρχει, επίσης, ένα πάρκο στο οποίο είναι δύο, τρία και πλέον βρέφη από επτά μέχρι δώδεκα μηνών. Αυτό είναι απαράδεκτο, διότι οι μαίες που υπάρχουν δεν επαρκούν. Καταλαβαίνετε ότι το μωρό των δύο, τριών μηνών θα πιεί το γάλα του. Το μωρό των έξι μηνών θα θέλει και τη φρουτόκρεμά του, θα θέλει και άλλα φαγητά. Τα ρούχα δεν είναι ίδια, δηλαδή δεν θα φορέσει μόνο μια πάνα αυτό που είναι ενός έτους, το ξέρουμε αυτό. Δεν έχουν πλέον ρούχα τα μωρά. Φεύγουν οι μητέρες που γεννάνε και όταν μεγαλώνουν τα παιδιά τους και τους περισσεύουν τα ρούχα, τα πηγαίνουν εκεί.

Θα μπορούσε να υπάρχει ένα ειδικό τμήμα για τα εγκαταλελειμμένα βρέφη, όπως έχει το «Έλενα» και όχι να γίνεται αυτός ο συρφετός, δηλαδή να βλέπετε άλλα στη θερμοκοιτίδα, άλλα στο κουβούκλιο που είναι για τον ίκτερο –το ξέρετε- άλλα να κλαίνε.

Εν τω μεταξύ, είναι με ένα φως νύχτα μέρα και πλέον τα βρέφη που είναι έξι, οκτώ μηνών και ενός χρόνου δεν έχουν αντικρύσει το φως του ήλιου και ζουν σε ένα περιβάλλον που είναι αποπνικτικό. Δεν φαντάζεστε τι συμβαίνει! Πρέπει κάτι να γίνει!

Πληροφορήθηκα ότι υπάρχουν άνθρωποι που θέλουν να τα πάρουν με υιοθεσία, αλλά δεν τους τα δίνουν φυσικά από εκεί. Πρέπει να πάνε σε άλλο ίδρυμα και από εκεί να γίνουν οι υιοθεσίες.

Ταυτοχρόνως, υπάρχουν και βρέφη τα οποία είναι ΑΜΕΑ, δηλαδή έχουν διανοητικό ή κινητικό πρόβλημα και λοιπά.

 Άρα, καταλαβαίνετε ότι δύο μαίες σε αυτό το τμήμα δεν μπορούν να αντεπεξέλθουν στις υποχρεώσεις τους. Συγγνώμη, αλλά δεν μπορούν να αντεπεξέλθουν στις υποχρεώσεις τους!

Πρέπει να ενισχυθεί τουλάχιστον αυτό και να γίνει ένας μεγαλύτερος χώρος. Πρέπει να διαχωριστούν τα νεογνά των μητέρων που έχουν τη χαρά να τα πάρουν μαζί τους από τα νεογνά που τα έχουν εγκαταλείψει οι γονείς τους είτε γιατί δεν τα θέλουν είτε γιατί δεν έχουν τις δυνατότητες να τα μεγαλώσουν.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Πριν σας δώσω τον λόγο για να κλείσετε, κύριε Υπουργέ, θα ήθελα να πω ότι στον σχεδιασμό που άκουσα με τους φορείς δεν άκουσα για τον θεσμό των ανάδοχων οικογενειών. Δυστυχώς δεν είναι αρμοδιότητα πια του Υπουργείου Υγείας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ναι, κύριε Πρόεδρε, δεν είναι δική μας αρμοδιότητα.

**ΠΡΟΕΔΡΕΥΩΝ (Νικήτας Κακλαμάνης):** Απλώς το ρωτώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κυρία Μεγαλοοικονόμου, συμφωνώ με αυτά που λέτε και θα κοιτάξουμε να διευκολύνουμε ό,τι μπορούμε σε αυτόν τον χώρο και με την εγκατάσταση της νέας διοίκησης και με την ενίσχυση σε προσωπικό να γίνει.

Η οριστική λύση του προβλήματος, που πιάνει και τα νεογνά, τα βρέφη, αλλά πιάνει και τα άλλα παιδιά, είναι η αξιοποίηση κάποιων τέτοιων κοινωνικών δομών, που θα ενισχύσουμε με προσωπικό, ώστε να πηγαίνουν εκεί, γιατί δεν είναι δουλειά και του μαιευτηρίου ή του «Παίδων», για παράδειγμα, να είναι ο χώρος κατοικίας τελικά αυτών των παιδιών. Αυτή είναι η λύση. Θα άρουμε τελικά πολλές αμαρτίες του παρελθόντος. Τι να κάνουμε, όμως, γι’ αυτό…

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Εγώ κάνω την ερώτηση για να δούμε τι θα κάνουμε από εδώ και πέρα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και πολύ καλά κάνετε και γι’ αυτό σας ευχαρίστησα για την ερώτηση.

Να είστε καλά.

**ΠΡΟΕΔΡΕΥΩΝ (Νικήτας Κακλαμάνης):** Μόνο που στο παρελθόν, ειδικά για τα νεογνά, δεν υπήρχαν αυτά.

Κλείνοντας, αφού ευχαριστήσω και εγώ και ο κύριος Υπουργός τον κ. Ηγουμενίδη που μας έκανε παρέα και δεν νιώθαμε πιο μεγάλη τη μοναξιά μας, τους συναδέλφους που ερώτησαν τον Υπουργό και τις Υπηρεσίες της Βουλής, τους υπαλλήλους, έχω την τιμή να ανακοινώσω προς το Σώμα ότι οι Υπουργοί Οικονομικών, Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Εθνικής Άμυνας, Παιδείας, Έρευνας και Θρησκευμάτων, Εξωτερικών, Εργασίας, Κοινωνικής Ασφάλισης και Κοινωνικής Αλληλεγγύης Υγείας, Περιβάλλοντος και Ενέργειας, Υποδομών, Μεταφορών και Δικτύων, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Επικρατείας και οι Αναπληρωτές Υπουργοί Εσωτερικών και Διοικητικής Ανασυγκρότησης, Εθνικής Άμυνας, Παιδείας, Έρευνας και Θρησκευμάτων Εξωτερικών, Εργασίας, Κοινωνικής Ασφάλισης και Κοινωνικής Αλληλεγγύης, Υγείας και Οικονομικών κατέθεσαν στις 1.2.2016 σχέδιο νόμου: «Κύρωση: α) της από 24-12-2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Αγροτικής Ανάπτυξης και Τροφίμων και Οικονομικών» (Α΄ 182) και β) της από 30-12-2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Οικονομικών, Παιδείας, Έρευνας και Θρησκευμάτων, Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Εργασίας, Κοινωνικής Ασφάλισης και Κοινωνικής Αλληλεγγύης, Εθνικής Άμυνας, Υγείας και Οικονομίας, Ανάπτυξης και Τουρισμού και της ΕΡΤ Α.Ε. (Α΄ 184)».

Παραπέμπεται στην αρμόδια Διαρκή Επιτροπή.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 21.22΄ λύεται η συνεδρίαση για την Πέμπτη 4 Φεβρουαρίου 2016 και ώρα 18.00΄, σύμφωνα με την απόφαση της Διάσκεψης των Προέδρων, λόγω των απεργιακών κινητοποιήσεων –το αναφέρω ιδιαίτερα για τους συναδέλφους της περιφέρειας- με αντικείμενο εργασιών του Σώματος α) νομοθετική εργασία, σύμφωνα με την ημερήσια διάταξη που θα διανεμηθεί και β) κοινοβουλευτικό έλεγχο, συζήτηση επικαίρων ερωτήσεων.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**